**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 20 Απριλίου 2018, ημέρα Παρασκευή και ώρα 11.30΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Αντιπροέδρου αυτής, κυρίας Εύης Καρακώστα, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού».

Στη συνεδρίαση παρέστησαν ο Υπουργός Περιβάλλοντος και Ενέργειας, Γεώργιος Σταθάκης, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, κυρία Εύη Καρακώστα, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Μεγαλοοικονόμου Θεοδώρα, Βράντζα Παναγιώτα, Γεννιά Γεωργία, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Ριζούλης Ανδρέας, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Λιβανίου Ζωή, Αντωνίου Χρήστος, Μουμουλίδης Θεμιστοκλής, Σπαρτινός Κωνσταντίνος, Συρμαλένιος Νικόλαος, Κυρίτσης Γεώργιος, Αυλωνίτου Ελένη, Κασαπίδης Γεώργιος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Βλάσης Κωνσταντίνος, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος - Δημήτριος, Τζελέπης Μιχαήλ, Σαχινίδης Ιωάννης, Καραθανασόπουλος Νικόλαος, Συντυχάκης Εμμανουήλ, Βαρδαλής Αθανάσιος, Καμμένος Δημήτριος, Παπαχριστόπουλος Αθανάσιος και Μαυρωτάς Γεώργιος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Να καλημερίσω όλους και όλες τους συναδέλφους και τις συναδέλφους. Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας με τίτλο «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού».

Το σχέδιο νόμου έχει χαρακτηριστεί από την Κυβέρνηση ως επείγον και καλείται η δική μας Επιτροπή σήμερα, να αποφασίσει, εάν αποδέχεται αυτό το χαρακτηρισμό ή όχι, σύμφωνα με την παρ.1 του άρθρου 110, σε συνδυασμό με την παρ. 4 του άρθρου 89 του Κανονισμού της Βουλής. Ο Πρόεδρος της Βουλής έχει ορίσει προθεσμία υποβολής της έκθεσης του άρθρου 91 παρ. 6 μέχρι τη Δευτέρα 23 Απριλίου 2018 και ώρα 21:00`.

Το λόγο θα δώσουμε στον Υπουργό, να αιτιολογήσει το χαρακτηρισμό του επείγοντος και μετά θα τοποθετηθούν οι Εισηγητές και Ειδικοί Αγορητές.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Το ιστορικό είναι γνωστό. Υπήρξε μια καταδικαστική απόφαση για τη χώρα, για τη μη συμμόρφωση με το άνοιγμα της αγοράς λιγνίτη το περασμένο φθινόπωρο. Η συζήτηση έκτοτε έγινε με την Κομισιόν, προκειμένου να υπάρξει συμμόρφωση με την απόφαση αυτή. Οι διαπραγματεύσεις κατέληξαν πριν από λίγες εβδομάδες και χθες επίσημα η Κομισιόν με την κατάθεση του νομοσχεδίου αποδέχθηκε επίσημα ότι αίρονται κατά της χώρας τα θέματα που είχαν τεθεί από το Ευρωπαϊκό Δικαστήριο και ότι το παρόν νομοσχέδιο, το οποίο κατατέθηκε στη Βουλή είναι απόλυτα συμβατό με την απόφαση του Ευρωπαϊκού Δικαστηρίου.

Η συζήτηση αυτή είναι μέρος των δεσμεύσεων που έχει η χώρα βάσει της συμφωνίας μας για την τέταρτη αξιολόγηση και την ολοκλήρωση της συμφωνίας με τους θεσμούς. Είμαστε περίπου 40 ημέρες πριν από το Eurogroup στις 21 Ιουνίου και ως εκ τούτου, θεωρήσαμε ότι είναι συμβατό να υπάρξει το επείγον και να ολοκληρωθεί αυτή η διαδικασία σε σύντομο χρονικό διάστημα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ τον Υπουργό.

Το λόγο έχει ο Εισηγητής του ΣΥ.ΡΙΖ.Α., ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Συμφωνούμε κι εμείς, κυρία Πρόεδρε. Επιτρέψτε μου, να προσθέσω ότι περιμένουμε, να ακούσουμε τα επιχειρήματα, τα γνωστά κάθε φοράόταν έρχεται ένα νομοσχέδιο επείγον ή κατεπείγον, «γιατί καθυστερήσατε;» και «γιατί τρέχουν οι προθεσμίες τελευταία στιγμή;». Το ξέρουμε, εάν το δεχόμασταν όπως τα είχαν δρομολογήσει και τα ψηφίζαμε, όπως τα ξεπουλούσαν, δε θα είχαμε πρόβλημα χρόνου και θα ήταν έτοιμα. Τα αποτελέσματα θα τα δούμε κατά τη διάρκεια της συζήτησης. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ τον κ. Καματερό.

Το λόγο έχει ο Εισηγητής της Ν.Δ., ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, εμείς ως Ν.Δ. δεν αντιλαμβανόμαστε το λόγο για τον οποίο ο Υπουργός φέρνει αυτό το νομοσχέδιο να συζητηθεί με τη διαδικασία του επείγοντος. Πιστεύω ότι η σύμπτυξη των ημερομηνιών που προβλέπει αυτή η διαδικασία, δε βοηθάει στη διεξαγωγή μιας συζήτησης εμπεριστατωμένης, μιας συζήτησης αναλυτικής, όπου θα εκτεθούν όλα τα επιχειρήματα και από την πλευρά της Κυβέρνησης, αλλά και από την πλευρά των Κομμάτων της Αντιπολίτευσης.

Επειδή, λοιπόν, δεν υπάρχει μια συγκεκριμένη ημερομηνία που κάποιος μας λέει ότι «αυτό το νομοσχέδιο πρέπει να ψηφιστεί». Επειδή υπάρχει χρόνος μπροστά και σίγουρα υπάρχουν οι δύο-τρεις μέρες παραπάνω, γιατί αυτό συζητάμε, δεν συζητάμε κάτι περισσότερο, κ. Υπουργέ. Συζητάμε αυτό το νομοσχέδιο να του δώσουμε δύο-τρεις μέρες, έτσι ώστε να μπορέσει η διαδικασία να διεξαχθεί με τη κανονική της μορφή, να υπάρχει χρόνος, να προσκληθούν οι φορείς για να μιλήσουν. Είναι πολλοί οι ενδιαφερόμενοι. Είναι ολόκληρος ο λαός που ενδιαφέρεται, εάν αυτό το σχέδιο είναι επ' ωφελεία του δημοσίου συμφέροντος ή τελικά εμπεριέχει σημεία, τα οποία μπορούν να φέρουν ανυπέρβλητες δυσκολίες στη Δ.Ε.Η., στη λειτουργία της ηλεκτρικής αγοράς ενέργειας και κατ' επέκταση στην εθνική οικονομία και άρα, στην ελληνική κοινωνία. Γι' αυτό πιστεύω και νομίζω ότι μπορείτε να το αποδεχθείτε αυτό, να δώσουμε δύο-τρεις μέρες καιρό, κανείς δεν σας πιέζει, ώστε να διεξαχθεί η συζήτηση με το χρόνο που είναι απαραίτητος. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ κι εγώ.

Πριν δώσω το λόγο στον Ειδικό Αγορητή κ. Αρβανιτίδη, θα ήθελα, να πω ότι κι εμείς επιλέξαμε, ως Προεδρείο, να το κάνουμε Παρασκευή, να υπάρχει ένα διήμερο, να ενημερωθούν οι φορείς που πραγματικά ασχολούνται με το θέμα και να δώσουμε αυτό το χρόνο.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, εάν μου επιτρέπετε, καταρχήν, θέλω να σημειώσω κάτι. Εγώ κατανοώ ότι μπορεί να έτυχε στον Υπουργό κάποιο γεγονός και γι' αυτό το λόγο ξεκινά με μια καθυστέρηση, αλλά πρέπει να σημειώσουμε, κ. Υπουργέ, ότι ακολουθεί συνεδρίαση της ίδιας Επιτροπής σε δύο ώρες, άρα εκ των πραγμάτων, μας έχετε φτάσει σε ένα χρονικό όριο, κατά το οποίο δε θα μπορέσουν όλοι οι βουλευτές να εκφράσουν τα επιχειρήματά τους.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, ας μην καθυστερήσουμε, για να μπορέσουμε, να το κάνουμε.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Δεν καθυστερούμε, κυρία Πρόεδρε, όταν συζητάμε επί της ουσίας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Ευχαριστώ πολύ, κυρία Πρόεδρε.

Προφανώς, τα επιχειρήματα που ανέλυσε ο κ. Υπουργός, δεν αντέχουν στην κριτική. Η προσφιλή τακτική της Κυβέρνησης μέχρι στιγμής είναι σε όλα τα κορυφαία θέματα, να καταλήγουμε σε αυτές τις διαδικασίες, νομίζοντας ότι περιορίζοντας το χρόνο, αυτό πολιτικά είναι επωφελές. Η προσωπική μου εκτίμηση είναι ότι το να περιορίζεις το λόγο σε τέτοιες κορυφαίες επιλογές και διαδικασίες, στο τέλος δεν οδηγεί πουθενά. Δική της επιλογή είναι, λοιπόν. Εμείς, δε μπορούμε, να συμφωνήσουν σε αυτή την επιλογή. Είναι προσφιλής τακτική.

Πάντως, τέτοιο νομοσχέδιο που είναι απόλυτα καθοριστικό για την οικονομία της χώρας, γιατί οι χώρες τις περισσότερες φορές από ενεργειακές αιτίες μπορεί, να έχουν τεράστια προβλήματα και λιγότερα από οικονομικές, τέτοια νομοσχέδια δε μπορούν, να συζητηθούν με αυτές τις διαδικασίες. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο Ειδικός Αγορητής του Λαϊκού Συνδέσμου Χρυσή Αυγή, κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ κυρία Πρόεδρε. Και εμείς δεν συμφωνούμε με τη διαδικασία του επείγοντος, αλλά μου έκανε εντύπωση από τους προλαλήσαντες, γιατί διακατέχονται από ένα άγχος. Πρόκειται για ιδιωτικοποίηση. Ποιο είναι το άγχος μας; Αν δεν θα προλάβετε εσείς να ξεπουλήσετε κάτι;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Το λόγο έχει ο Ειδικός Αγορητής του Κομμουνιστικού Κόμματος Ελλάδας, κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδας): Δεν θεωρούμε και από την τοποθέτηση του κ. Υπουργού ότι υπάρχει κάποιος προφανής και προσχηματικός λόγος για να ακολουθηθεί η διαδικασία του επείγοντος για το συγκεκριμένο νομοσχέδιο.

Το μόνο που μπορούμε να καταλάβουμε είναι ότι η Κυβέρνηση θέλει να τελειώνει σύντομα τη συζήτηση και ψήφιση του συγκεκριμένου νομοσχεδίου για να μην «ξεδιπλωθούν» οι αντιδράσεις των εργαζομένων στη Δ.Ε.Η. και όχι μόνο, απέναντι στο συγκεκριμένο νομοσχέδιο που οδηγεί στην ιδιωτικοποίηση μονάδων της Δ.Ε.Η. και στην περαιτέρω απελευθέρωση της αγοράς ηλεκτρικής ενέργειας.

Άλλος προφανής λόγος δεν υπάρχει και γι' αυτό είμαστε αντίθετοι με τη συγκεκριμένη διαδικασία.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Το λόγο έχει ο εκπρόσωπος των Ανεξάρτητων Ελλήνων, ο κ. Καμμένος, μέχρι να προσέλθει ο κ. Παπαχριστόπουλος.

ΔΗΜΗΤΡΗΣ ΚΑΜΜΕΝΟΣ: Ευχαριστώ πολύ κυρία Πρόεδρε και καλημέρα σε όλους. Οι Ανεξάρτητοι Έλληνες συμφωνούμε με τον χαρακτηρισμό του επείγοντος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Ο κ. Γεωργιάδης θα προσέλθει αργότερα. Το λόγο έχει ο Ειδικός Αγορητής του «Ποταμιού», κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ κυρία Πρόεδρε. Δεν συμφωνούμε με τη διαδικασία του επείγοντος, αν και καταλαβαίνουμε το θέμα των προθεσμιών, αλλά νομίζουμε ότι είναι μια πάγια τακτική να έρχονται τα πράγματα τελευταία στιγμή, όταν τελειώνει «η άμμος στην κλεψύδρα» και να αναγκαζόμαστε να κάνουμε εσπευσμένες διαδικασίες.

Θα ήθελα να ρωτήσω, εάν στην επείγουσα διαδικασία που θα ακολουθήσουμε, θα υπάρξει δυνατότητα άλλης συνεδρίασης της Επιτροπής μας, ώστε να κληθούν φορείς κ.λπ..

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Να απαντήσω ότι, βεβαίως, υπάρχει τη Δευτέρα η συνεδρίαση με τους φορείς, απλά δεν γίνεται η τέταρτη συνεδρίαση. Η τρίτη και τέταρτη συνεδρίαση γίνονται μαζί για τα άρθρα. Θα τα πούμε παρακάτω που θα προσδιορίσουμε και τους χρόνους.

Άρα, λοιπόν, από τις τοποθετήσεις που έγιναν, προκύπτει ότι η Επιτροπή αποδέχεται, κατά πλειοψηφία, τη διαδικασία του επείγοντος. Συνεπώς, προχωράμε στον προγραμματισμό των συνεδριάσεων. Προτείνουμε, λοιπόν, η συνεδρίαση με την ακρόαση των φορέων να γίνει τη Δευτέρα, 23 Απριλίου και ώρα 11 π.μ. στην ίδια αίθουσα και η τρίτη συνεδρίαση, επί των άρθρων, να γίνει, επίσης, τη Δευτέρα στις 3 μ.μ., πάλι, στην ίδια αίθουσα. Συμφωνείτε;

ΠΟΛΛΟΙ ΒΟΥΛΕΥΤΕΣ: Ναι.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συμφωνήσαμε για το πρόγραμμα και προχωράμε στις προτάσεις για τους φορείς. Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥΡΙΖΑ): Κυρία Πρόεδρε, θα προτείνουμε 19 φορείς, ομαδοποιημένοι ως εξής.

Εκπροσώπους της Δ.Ε.Η. και της ΓΕΝΟΠ Δ.Ε.Η.. Τον «ΣΠΑΡΤΑΚΟ», Σωματείο Παραγωγής Ηλεκτρικής Ενέργειας της Δ.Ε.Η., την Ένωση Τεχνικών της Δ.Ε.Η., την Ένωση Διοικητικού και Οικονομικού Προσωπικού της Δ.Ε.Η..

Από τις Περιφέρειες, την Περιφέρεια Δυτικής Μακεδονίας και την Περιφέρεια Πελοποννήσου. Εκπροσώπους της Τοπικής Αυτοδιοίκησης, όπως τον Δήμαρχο Μεγαλόπολης, τον Δήμαρχο Κοζάνης, τον Δήμαρχο Πτολεμαΐδας και τον Δήμαρχο Φλώρινας.

Tη WWF Ελλάς, την Greenpeace και εκπροσώπους των εργαζομένων από το εργατικό κέντρο Κοζάνης, το εργατικό κέντρο Φλώρινας και το εργατικό κέντρο Αρκαδίας.

Εκπρόσωπους του τεχνικού κόσμου, όπως το Τεχνικό Επιμελητήριο Δυτικής Μακεδονίας, το Τεχνικό Επιμελητήριο Πελοποννήσου και φυσικά, την ΡΑΕ. Σας τα έχουμε καταθέσει και εγγράφως.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Πράγματι, τα έχουμε. Το λόγο έχει ο κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, επίσης, το Σύλλογο Πτυχιούχων Μηχανικών, το Σύλλογο Διπλωματούχων Μηχανικών, την ΠΑΣΥΠ-Δ.Ε.Η., την Ομοσπονδία Εργαζομένων ΟΜΕ-Δ.Ε.Η., το Γεωτεχνικό Επιμελητήριο, την Greenpeace, την WWF, τον ΣΕΒ, την ΕΒΙΚΕΝ, την Ένωση Περιφερειών Ελλάδος, την Κεντρική Ένωση Δήμων Ελλάδος, το Δήμο Φλώρινας και το Δήμο Μεγαλόπολης. Το Οικονομικό Επιμελητήριο Ελλάδος και τον Εμπορικό Σύλλογο Μεγαλόπολης.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ. Εάν θέλετε, επειδή πολλά συμπίπτουν, να μας τους καταθέσετε εγγράφως. Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Επειδή θα πρέπει να επαναλάβω, θα τα καταθέσω εγγράφως.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Καλύτερα, γιατί αντιλήφθηκα ότι υπάρχουν πολλά κοινά. Ο κ. Σαχινίδης έχει να προσθέσει κάτι άλλο;

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Όχι, μας έχουμε καλύψει οι προλαλήσαντες.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κομμουνιστικού Κόμματος Ελλάδας): Δεν έχω να προσθέσω κάτι, απλά να κάνω μια κρίση. Όλη αυτή η διαδικασία μετατρέπεται σε «πασαρέλα» διαφορών σχετικών και μη φορέων.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θα φροντίσουμε, κ. Καραθανασόπουλε, ώστε να είναι, όσο το δυνατόν, οι πιο σχετικοί για να μην συμβαίνει αυτό. Το λόγο έχει ο κ. Καμμένος.

ΔΗΜΗΤΡΗΣ ΚΑΜΜΕΝΟΣ: Συμφωνούμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Όχι, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ. Σε λίγο θα ανακοινώσουμε τους φορείς.

Ξεκινάει η διαδικασία και το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥΡΙΖΑ): Ευχαριστώ, κυρία Πρόεδρε.

Ένα πρώτο σχόλιο για τη συζήτηση που έγινε, όσον αφορά το επείγον ή όχι της συζήτησης του νομοσχεδίου. Έχουμε συνηθίσει να μας λένε, όπως είπα και πριν, γιατί δεν το φέρνατε τόσο καιρό, γιατί καθυστερήσατε κ.λπ.. Η απάντηση σε αυτό θα δοθεί συζητώντας το νομοσχέδιο, διότι έχει διαφοροποιηθεί, σε μεγάλο βαθμό, μπορώ να πω, από αυτό που προετοίμαζαν οι προηγούμενες κυβερνήσεις και είχαν συμφωνήσει με τους θεσμούς.

Αυτό το αντιμετωπίσαμε σε όλες τις συμφωνίες που βρήκαμε και υποχρεωθήκαμε να δεχθούμε, όπως ήταν για το λιμάνι του Πειραιά. Να σας θυμίσω, πολύ σύντομα, ότι τράβηξαν μια γραμμή που συμπεριελάμβανε τα πάντα και εμείς, με διαπραγμάτευση, καταφέραμε και απελευθερώσαμε ζώνες, κτήρια, περιουσία του ΟΛΠ που ήταν εκτός του λιμένα, την οποία παραχωρούσαν και αυτή. Το πιο σημαντικό ήταν ότι διασφαλίσαμε τα δικαιώματα των εργαζομένων, όπως και πολλά άλλα.

Το ίδιο έγινε με το Ελληνικό, όταν εμείς καταφέραμε και αποδεσμεύσαμε μεγάλα κομμάτια, αυξήσαμε το πράσινο, μειώσαμε τη δόμηση, απελευθερώσαμε τις παραλίες και πολλά άλλα.

Το ίδιο έγινε με το Λιμάνι Θεσσαλονίκης, όπως και με πολλά άλλα περιουσιακά στοιχεία του δημοσίου. Έγινε αυτό γιατί χρειαζόταν χρόνος για διαπραγματεύσεις σε όφελος του ελληνικού δημοσίου.

Όσον αφορά στο χρόνο που μας πιέζει. Εντάξει, δεν το κρύβουμε ότι είναι προαπαιτούμενο της τέταρτης αξιολόγησης, πρέπει να προχωρήσουμε και να γίνει ο διαγωνισμός. Οι ημερομηνίες αναφέρονται στο νομοσχέδιο και στην αιτιολογική έκθεση.

Άρα, δεν στέκουν καθόλου τα επιχειρήματα της Αντιπολίτευσης.

Το νομοσχέδιο έχει 9 άρθρα, από τα οποία, εάν αφαιρέσουμε τις καταργούμενες διατάξεις και την ισχύ του νομοσχεδίου, μένουν μόνο 7 άρθρα. Δε θα είχαμε πολλά να πούμε, παρά ότι είναι σημαντικά, αλλά επειδή έχουμε και συζήτηση επί των άρθρων, θα μου επιτρέψετε να αφιερώσω περισσότερο χρόνο για να αναπτύξω το πολιτικό σκεπτικό.

Όπως είπε και ο κύριος Υπουργός, στην αιτιολόγησή του για τη διαδικασία του επείγοντος, υπάρχει ένα ιστορικό πίσω από αυτή την ιστορία. Επιτρέψτε μου, σχηματικά, να πω το εξής. Βρήκαμε μια δέσμευση που είχαν οι προηγούμενοι με τους δανειστές για εκποίηση ενός κομματιού της Δ.Ε.Η..

Εμείς, μέσα από τις διαπραγματεύσεις, καταφέραμε, μπορώ να πω, να περιορίσουμε αυτό εδώ το ποσοστό της Δ.Ε.Η. μόνο στις λιγνιτικές μονάδες και μάλιστα, σε έναν τομέα στον οποίο, πρώτον, υπάρχει καταδικαστική απόφαση του Ευρωπαϊκού Δικαστηρίου που μας υποχρεώνει να δώσουμε τη δυνατότητα και σε ιδιώτες να επενδύσουν πάνω στην παραγωγή ενέργειας με βάση τον λιγνίτη.

Δεύτερον, υπάρχει η δέσμευσή μας από διεθνείς συνθήκες, αλλά είναι και πολιτική της Κυβέρνησης ότι την πάροδο του χρόνου θα βαίνει μειωμένη η εκμετάλλευση του λιγνίτη και η παραγωγή ενέργειας από αυτόν.

Αν αυτό, εσείς, θεωρείτε ότι μας κάνει ανίκανους απέναντι στη δική σας δεξιότητα, να τα δίνετε, όπως έχουν και όπως είχατε προγραμματίσει μέχρι τώρα, ας το κρίνουν αυτοί που μας ακούν.

Η ιστορία ξεκίνησε το 2008, όταν διαπίστωσε για πρώτη φορά η Ευρωπαϊκή Επιτροπή ότι γίνεται παράβαση των κανόνων ανταγωνισμού, επειδή υπήρχε το μονοπώλιο της Δ.Ε.Η. στην εκμετάλλευση του λιγνίτη.

Το 2009, απαίτησε μέτρα, υπήρχαν δικαστικές διαδικασίες και με δύο αποφάσεις το Ευρωπαϊκό Δικαστήριο, στα τέλη του 2016, τελεσίδικα αποφάσισε ότι πρέπει να δοθεί το δικαίωμα και σε ιδιώτες να εκμεταλλεύονται τους λιγνίτες και να παράγουν ενέργεια με αυτούς.

Έτσι, λοιπόν, είμαστε υποχρεωμένοι να βάλουμε στους ιδιώτες στους λιγνίτες. Θα μπορούσαμε να ανοίξουμε καινούργιες μονάδες για τους λιγνίτες και να παραχωρήσουμε αυτές.

Επιλογή της Κυβέρνησης είναι, μέσα στο πλαίσιο που σας είπα και πριν, την προοπτική μείωσης της εκμετάλλευσης του λιγνίτη και της απόφασης του Ευρωπαϊκού Δικαστηρίου, να μην ανοίξει καινούργιες μονάδες γιατί δημιουργούνται και άλλα προβλήματα, μιας και είναι δύσκολο μετά να τις κλείσεις αν όχι αδύνατο και να δώσουμε ένα κομμάτι από την εκμετάλλευση των λιγνιτών που γίνεται σήμερα. Έτσι καταφέρνουμε να διατηρήσουμε ανέπαφα τα κομμάτια της ενέργειας που παράγεται από το αέριο, τα υδροηλεκτρικά εργοστάσια κ.λπ.. Τι είχε προγραμματιστεί;

Η Κυβέρνηση Σαμαρά – Βενιζέλου είχε ψηφίσει το νόμο της «μικρής Δ.Ε.Η.», ο οποίος προέβλεπε τα εξής: Το 22% του συνολικού παραγωγικού δυναμικού της θα ήταν προς πώληση, το 21,4% του σημερινού λιγνιτικού δυναμικού της, το 18% του σημερινού δυναμικού φυσικού αερίου και το 26,3% του σημερινού υδροηλεκτρικού δυναμικού της.

Ο στόχος που αρχικά είχε συμφωνηθεί, στο πλαίσιο της β΄, τότε, αξιολόγησης, ήταν αρκετά αυστηρός για τη Δ.Ε.Η., προβλεπόταν αποεπένδυση του 40% του λιγνιτικού δυναμικού.

Η πρόταση που υποβλήθηκε από την Κυβέρνησή μας, στα τέλη του 2017, με απόλυτη επιτυχία, προβλέπει ότι σήμερα η Δ.Ε.Η. διατηρεί το 78,6% του λιγνιτικού δυναμικού της, το 90,9% του συνολικού παραγωγικού δυναμικού της, σε μεσοπρόθεσμη βάση και μέχρι το 2026, η Δ.Ε.Η. θα συνεχίσει να ελέγχει το 66% του λιγνιτικού δυναμικού. Κατά μέσο όρο, μέχρι τότε, η Δ.Ε.Η. θα διατηρεί πάνω από το 70%.

Λίγα λόγια για το περίγραμμα της συμφωνίας που κάνουμε. Δημιουργούνται δύο νέες εταιρείες, οι οποίες διαχειρίζονται την παραγωγή λιγνίτη σε δύο περιοχές, στη Μεγαλόπολη και στη Φλώρινα.

Η Δ.Ε.Η. θα παραμείνει ο πυλώνας της αγοράς ενέργειας, υπό το νέο θεσμικό περιβάλλον που θα είναι πλήρως εναρμονισμένο με το κοινοτικό δίκαιο. Οι παρεμβάσεις που θα γίνουν σε εφαρμογή της απόφασης του Ευρωπαϊκού Δικαστηρίου είναι πλήρως συμβατές με το στρατηγικό σχέδιο της επιχείρησης, σε αντίθεση, βέβαια, με τους σχεδιασμούς της προηγούμενης κυβέρνησης για τη μικρή Δ.Ε.Η., όπως είπα και πριν.

Η παραγωγική βάση της Δ.Ε.Η. μένει ανέπαφη, με μοναδική εξαίρεση το κομμάτι των λιγνιτικών μονάδων, στο οποίο, έτσι και αλλιώς, θα πρέπει να γίνει αποεπένδυση, σταδιακά, όπως είπα και πριν.

Επιτυχία είναι και το ότι μέσα από αυτή τη διαδικασία δεν πωλούνται υδροηλεκτρικές μονάδες. Έτσι επιτρέπουμε στη Δ.Ε.Η. να ακολουθήσει το στρατηγικό της σχεδιασμό, εκμεταλλευόμενη τη φθηνή ενέργεια που προσφέρουν παλαιότερες επενδύσεις σε υδροηλεκτρικά και επενδύοντας σε ανανεώσιμες πηγές ενέργειας.

Η διαδικασία αποεπένδυσης στους λιγνίτες υπαγορεύεται από τους διεθνείς κανόνες για περιορισμό των εκπομπών ρύπων, από την παλαιότητα κάποιων μονάδων και από το βαθμό εκμετάλλευσης των κοιτασμάτων λιγνίτη.

Επιπλέον, πρέπει να είναι σταδιακή, δεδομένου του ειδικού τους ρόλου ως εθνικό καύσιμο.

Όπως είπα και πριν, ο αρχικός στόχος ήταν να γίνει αποεπένδυση του 40%. Κατόπιν διαπραγματεύσεων, αυτό θα γίνει σε βάθος χρόνου, μέχρι το 2035. Αυτός ήταν ο στόχος που είχε μπει από την Ε.Ε. και προβλέπεται από το σχέδιο που έχει εγκρίνει.

Όπως είπε και ο κ. Υπουργός, προχθές, έδωσε και την τελική έγκριση η Ευρωπαϊκή Επιτροπή για όλο αυτό το πρόγραμμα που είναι τελείως διαφορετικό από το προηγούμενο.

Λίγα λόγια για το νομοσχέδιο, μιας και θα το ξανασυζητήσουμε.

Καταρχήν, είπα και πριν, θα δημιουργηθούν δύο θυγατρικές, η μία για τα περιουσιακά στοιχεία στο βορά και η άλλη, στο νότο.

Περιγράφονται τα περιουσιακά στοιχεία που θα είναι προς αποεπένδυση. Αξίζει να σημειωθεί ότι παραμένει στη μητρική Δ.Ε.Η. ιδιοκτησία εκτάσεων που στο παρελθόν είχαν απαλλοτριωθεί και παραχωρείται μόνο η χρήση τους. Αυτό είναι πολύ σοβαρό και για ενδοιασμούς που εγείρονται, επιφυλάξεις και αγωνίες από τους κατοίκους των περιοχών.

Οι λογιστικές καταστάσεις του 1ου τριμήνου θα αποτυπώνουν τον παραπάνω διαχωρισμό και πρέπει να εγκριθούν από το Δ.Σ. της Δ.Ε.Η., μέχρι το τέλος Μαΐου. Στη συνέχεια, θα δοθεί ένας μήνας για τυχόν προσφυγές των πιστωτών και αμέσως μετά, θα ολοκληρωθεί και τυπικά η απόσχιση με την έγκριση από τη γενική συνέλευση της Δ.Ε.Η.. Το μετοχικό κεφάλαιο των θυγατρικών θα προκύψει από τη λογιστική αξία των παγίων που θα μεταβιβαστούν σε αυτές.

Στο νομοσχέδιο προβλέπεται ότι μέχρι το τέλος του έτους, οι μονάδες προς μεταβίβαση θα έχουν λάβει κάθε άδεια για τη λειτουργία τους, στη βάση όσων προβλέπει το ισχύον θεσμικό πλαίσιο, γιατί πρέπει να παραδώσουν τις άδειες τους. Να μην πω τώρα που δεν υπάρχουν άδειες. Γιατί πουθενά σχεδόν δεν βρίσκουμε άδειες, όχι μόνο εδώ, αλλά ούτε στα λιμάνια, ούτε στα σχολεία, ούτε στα νοσοκομεία, ούτε τίποτα και υπάρχει μια διαδικασία για την ενοποίησή τους. Αυτό είναι ένα άλλο θέμα.

Επίσης, προβλέπεται πώς θα γίνει ο πλειοδοτικός διαγωνισμός, ο οποίος φυσικά, θα είναι διεθνής. Υπάρχει δέσμευση να διενεργηθεί τον Μάιο. Από τη Δ.Ε.Η. θα υπάρχει πιστοποιημένος διεθνής ανεξάρτητος εκτιμητής, ο οποίος θα προσδιορίσει ένα δίκαιο εύρος της εμπορικής αξίας. Δεν πάμε με μηδενικό τίμημα και μάλιστα, εάν υπάρχει προσφορά μικρότερη από αυτήν που προβλέπει η εκτίμηση, τότε η Δ.Ε.Η. έχει δικαίωμα να ζητήσει βελτιωμένες τελικές οικονομικές προσφορές.

Επίσης, θα υπάρξει μια γνωμοδότηση από έναν άλλον διεθνή ανεξάρτητο εκτιμητή. Επειδή μέσα σε έξι μήνες, από την απόφαση που βγήκε προχθές, πρέπει να ολοκληρωθούν οι διαδικασίες υπογραφής της σύμβασης αγοραπωλησίας, στο διάστημα αυτό, ορίζεται ένας εντολοδόχος παρακολούθησης, για ευνόητους λόγους, για να παρακολουθήσει την ομαλή τήρηση όλων των συμφωνηθέντων.

Μεγάλη σημασία δίνουμε στο θέμα των εργασιακών. Όλα τα εργασιακά δικαιώματα του προσωπικού της Δ.Ε.Η., μεταβιβάζονται και διατηρούνται στις νέες εταιρείες. Ρητά αναφέρεται, ότι για έξι χρόνια, οι νέες εταιρείες δεν μπορούν να προχωρήσουν σε απολύσεις. Στις νέες εταιρίες θα μεταφερθεί το απαραίτητο προσωπικό, ώστε να λειτουργούν κανονικά τα εργοστάσια και ορυχεία, σύμφωνα με απόφαση της Δ.Ε.Η.. Το υπόλοιπο προσωπικό, θα μετακινηθεί σε άλλες θυγατρικές του ομίλου της Δ.Ε.Η. ή θα επωφεληθεί προγράμματος εθελουσίας εξόδου.

Εδώ, κύριε Υπουργέ, μια παρατήρηση. Αναφέρετε επί λέξει, ότι αυτό «δύναται να γίνει». Ίσως πρέπει περισσότερο να κατοχυρώσουμε το δικαίωμα επιλογής των εργαζομένων. Αναφέρει η Αιτιολογική Έκθεση, ότι κατόπιν αιτήματος τους, αλλά ίσως θέλει μια πιο καθαρή διατύπωση ότι θα έχουν δικαίωμα επιλογής οι εργαζόμενοι.

Προκειμένου να στηριχθεί αυτό το πρόγραμμα εθελουσίας, καταργείται ο συμψηφισμός της αποζημίωσης- καταγγελίας της σύμβασης με το εφάπαξ. Εδώ, αυτό είναι πάρα πολύ σημαντικό, γιατί οι εργαζόμενοι που ήταν στη Δ.Ε.Η., με βάση παλαιότερη νομοθεσία, σε αυτούς τους εργαζόμενους γινόταν συμψηφισμός της αποζημίωσης με το εφάπαξ και έβγαιναν ζημιωμένοι. Τώρα, αφού οι εργαζόμενοι αυτοί θα είναι σε κάποια άλλη εταιρεία, είναι λογικό να ξεχωρίζουν αυτά και στον καθένα η Δ.Ε.Η. να δίνει αυτά που πρέπει και η εταιρεία να δίνει αυτό που τους αναλογεί.

Τελειώνω με τους πόρους, οι οποίοι θα διατίθενται στις Περιφέρειες της Δυτικής Μακεδονίας και της Πελοποννήσου. Καθιερώνεται ένα ειδικό τέλος, 1,20 € ανά Μεγαβατώρες, ενώ μέχρι τώρα υπήρχε το 0,5 € στον τζίρο της Δ.Ε.Η.. Αυτό γίνεται, επειδή δεν είναι πάλι μόνον η Δ.Ε.Η., αλλά είναι εταιρεία και θα παρθούν μέτρα, έτσι ώστε να ωφελούνται οι τοπικές κοινωνίες και το τέλος να είναι ανταποδοτικό για την ανάπτυξη έργων προστασίας του περιβάλλοντος σε αυτόν τον τομέα. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο Εισηγητής της Ν.Δ., κ. Σκρέκας.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ευχαριστώ κυρία Πρόεδρε.

Κύριε Υπουργέ, κυρίες και κύριοι συνάδελφοι, πριν μπω στην ουσία του νομοσχεδίου και αναλύσω τις επιπτώσεις που πιστεύουμε ότι αυτό θα έχει στη χώρα, θα ήθελα να σημειώσω το ηθικό και πολιτικό ζήτημα, το οποίο ανακύπτει, για άλλη μια φορά, με την κατάθεση αυτού του νομοσχεδίου από την Κυβέρνηση. Απλά, θέλω να θυμίσω, χωρίς βέβαια να έχει πια πολλή σημασία για τους Βουλευτές της συγκυβέρνησης, κάποια από αυτά που έλεγε ο κ. Τσίπρας, όταν ήταν στην αντιπολίτευση πριν αναλάβει τη διακυβέρνηση αυτού του τόπου και θα εξηγήσω στη συνέχεια, για ποιο λόγο το κάνω αυτό.

Έλεγε, για παράδειγμα, ο κ. Τσίπρας, στις 22/10 του 2013, ένα χρόνο και κάτι, πριν αναλάβει την κυβέρνηση του τόπου, σε συνάντηση που είχε με εργαζόμενους της Δ.Ε.Η. και του ΑΔΜΗΕ ότι «όσοι επενδυτές θα έρθουν να κερδοσκοπήσουν, αγοράζοντας κομμάτια της ελληνικής περιουσίας, θα χάσουν και τα λεπτά τους και θα βρεθούν υπόλογοι στην Δικαιοσύνη». Και επίσης, είχε προαναγγείλει την παραπομπή στη δικαιοσύνη των Υπουργών και των πολιτικών που θα υπογράψουν τις αποφάσεις αυτές. Θα εξηγήσω παρακάτω, τι αναλογία και τι σχέση έχει η λέξη «κερδοσκοπία», με αυτό που σήμερα κάνει η κυβέρνηση του ΣΥΡΙΖΑ.

Βέβαια, υπάρχουν πάρα πολλές εξαγγελίες και αντιδράσεις από τον τότε Αρχηγό της Αξιωματικής Αντιπολίτευσης κ. Τσίπρα, «περί εθνικού εγκλήματος η πώληση της Δ.Ε.Η., που πρέπει να ανατραπεί». Αυτό, το είπε από την επίσκεψη του, τότε, στη Φλώρινα και στο Αμύνταιο. Δεν θα τα έλεγα αυτά, εάν δεν είχε έρθει σήμερα και πέρα από την πράξη, την ίδια κατάθεση ενός νομοσχεδίου που τελικά πουλάει μονάδες της Δ.Ε.Η., που τότε ο κ. Τσίπρας αντιδρούσε και μάλιστα, κατά την άποψή μας και όπως εξηγούσα, τις πουλάει με έναν τέτοιον τρόπο που είναι καταστροφικός και για την Δ.Ε.Η. και για το δημόσιο συμφέρον και ακριβώς κάνει αυτό που τότε κατηγορούσε.

Δηλαδή, προνομιακά πριμοδοτεί αυτές τις μονάδες, ώστε όποιος υποψήφιος ιδιώτης επενδυτής να κερδοσκοπήσει. Δεν θα τα έλεγα όλα αυτά, εάν δεν διάβαζα την Αιτιολογική Έκθεση, την οποία, η ίδια η κυβέρνηση και ο παριστάμενος Υπουργός συνυπογράφει και πολλοί άλλοι Υπουργοί από αυτήν την Κυβέρνηση, η οποία Αιτιολογική Έκθεση λέει ότι μεταξύ άλλων, η κατάθεση του νομοσχεδίου αποσκοπεί στην ισότιμη πρόσβαση σε όλες τις πηγές ενέργειας που συνάδει και με το ευρωπαϊκό ζητούμενο, για την απελευθέρωση της αγοράς ηλεκτρικής ενέργειας, με όρους ελεύθερου ανταγωνισμού, ενώ περαιτέρω, λέει αυτό το νομοσχέδιο και η πώληση των μονάδων αυξάνει την εξωστρέφεια της ελληνικής αγοράς ηλεκτρικής ενέργειας και δημιουργούνται προϋποθέσεις για τη συμμετοχή περισσότερων ισχυρών διεθνών παικτών στην ελληνική αγορά, την προσέλκυση επενδύσεων και τελικά, τη μείωση των τιμών ενέργειας στον τελικό καταναλωτή ηλεκτρικής ενέργειας.

Αυτό σημαίνει ότι αυτή η κυβέρνηση ομολογεί ξεκάθαρα, δια της Αιτιολογικής Έκθεσης, ότι ο λόγος που προχωρά σε αυτήν, κατά την άποψή μας, εντελώς λάθος πώληση λιγνιτικών μονάδων, δεν οφείλεται μόνο και μόνο από κάποιον εξαναγκασμό που δέχτηκε από την Ευρωπαϊκή Επιτροπή ή από την απόφαση του Ευρωπαϊκού Δικαστηρίου, σε ό,τι αφορά τη μη ισότιμη πρόσβαση στις πηγές ενέργειας που είναι ο λιγνίτης, σε τρίτους, αλλά πιστεύουν σε αυτό που κάνουν ότι βοηθάει την ελληνική οικονομία, γιατί; Γιατί θα προσελκύσει επενδυτές, γιατί θα απελευθερωθεί η αγορά ενέργειας και με αυτόν τον τρόπο, θα απολαμβάνουν οι καταναλωτές της Ελλάδος, οι έλληνες φορολογούμενοι, οι επαγγελματίες, οι παραγωγοί, χαμηλότερες τιμές ο ηλεκτρικού ρεύματος.

Άρα, το ηθικό ζήτημα που προκύπτει, κυρία Πρόεδρε, κυρίες και κύριοι συνάδελφοι, μεταξύ των εξαγγελιών του κ. Τσίπρα προεκλογικά είναι το εξής. Έχει δικαίωμα, ένας πολιτικός που σήμερα ομολογεί ότι πιστεύει ότι μια τέτοια κίνηση, πώληση, ιδιωτικοποίηση, τέτοιων μονάδων βοηθάει τον ελεύθερο ανταγωνισμό και τελικά, είναι προς όφελος του δημοσίου συμφέροντος; Έχει δικαίωμα, είναι ηθικό, όταν είναι στην Αντιπολίτευση να κοροϊδεύει συγκεκριμένες κοινωνικές ομάδες, μόνο και μόνο για να υποκλέψει τη ψήφο τους; Αυτό είναι ένα ερώτημα, το οποίο θα πρέπει να κληθεί να απαντήσει και ο Υπουργός, αλλά και οι Βουλευτές της συμπολίτευσης, της τωρινής συμπολίτευσης, τότε αντιπολίτευσης, όποιοι από αυτούς ήταν, που είχαν σηκώσει το λάβαρο της επαναστάσεως.

Πάμε όμως τώρα στην ουσία του νομοσχεδίου. Τι έχουμε σήμερα στην ελληνική αγορά ενέργειας; Μέχρι σήμερα τι είχαμε;

Είχαμε τη Δ.Ε.Η., η οποία κατέχει ένα μερίδιο αγοράς στη λιανική εμπορία περίπου 85%. Τότε που τα έλεγε αυτά ο κ. Τσίπρας, η Δ.Ε.Η. κατείχε ένα μερίδιο στην αγορά περίπου 93% - 94%, το οποίο ήταν σχεδόν μονοπώλιο στην εμπορία και επίσης, έχουμε και σε ό,τι αφορά την παραγωγή της Δ.Ε.Η., η οποία είχε προνομιακή και μονοπωλιακή ουσιαστικά πρόσβαση σε μια πηγή παραγωγή ηλεκτρικής ενέργειας που είναι οι λιγνίτες. Για να λύσει, λοιπόν, όπως η ίδια η Κυβέρνηση ομολογεί, το πρόβλημα της προνομιακής πρόσβασης της Δ.Ε.Η. στους λιγνίτες, αλλά και να απελευθερώσει την αγορά ενέργειας προς όφελος των καταναλωτών τι έρχεται και κάνει σήμερα;

Έρχεται και δημιουργεί δύο νομικά πρόσωπα, ένα στο Βορρά και ένα στο Νότο και μεταφέρει σε αυτά κάποια πάγια της Δ.Ε.Η.. Συγκεκριμένα, 2 μονάδες της Μεγαλόπολης στο ένα νομικό πρόσωπο στη Νότια Ελλάδα και μία μονάδα της Μελίτης στο Βορρά της Ελλάδος και επίσης, μια άδεια κατασκευής μονάδας και στη συνέχεια, θα πουλήσει αυτές τις μονάδες μέσω ενός διεθνούς διαγωνισμού. Τι κάνει, όμως, η Κυβέρνηση;

Αυτές οι μονάδες που πουλάει είναι οι λιγνιτικές μονάδες, οι οποίες έχουν το χαμηλότερο μεταβλητό κόστος παραγωγής της Δ.Ε.Η.. Δηλαδή, είναι η πιο ανταγωνιστικές σήμερα μονάδες της Δ.Ε.Η., παράγουν ηλεκτρική ενέργεια με το χαμηλότερο μεταβλητό κόστος. Δεν είναι ότι είναι ήδη πολύ ανταγωνιστικές. Έρχεται αυτή η Κυβέρνηση και τι κάνει;

Για να τις προικοδοτήσει ακόμα περισσότερο και να τις κάνει ακόμα περισσότερο ελκυστικές στον υποψήφιο επενδυτή-ιδιώτη, έρχεται και αφαιρεί προσωπικό και εργαζόμενους. Αν, λοιπόν, σε αυτές τις μονάδες εργάζονται, για παράδειγμα 1.000 εργαζόμενοι, θα αφαιρέσει κομμάτι από αυτών των εργαζομένων που σημαίνει ότι θα επιβαρύνεται λιγότερο το μισθολογικό κόστος αυτών των μονάδων και με αυτό τον τρόπο τις κάνει ακόμα πιο ανταγωνιστικές. Δηλαδή, τις πιο ανταγωνιστικές μονάδες της Δ.Ε.Η., η Κυβέρνηση για να τις πουλήσει τις κάνει ακόμα πιο ανταγωνιστικές και φορτώνει αυτό το προσωπικό στην υπόλοιπη Δ.Ε.Η. και δεν κάνει μόνο αυτό.

Δεν επιβαρύνει ούτε ένα ευρώ δανειακής υποχρέωσης αυτές οι μονάδες, όλα τα δάνεια τα ρίχνει στην εναπομένουσα Δ.Ε.Η. και δεν κάνει μόνο αυτό.

Αυτός είναι ο πιο απροκάλυπτος τρόπος μεροληπτικής συμπεριφοράς υπέρ του μελλοντικού, πιθανού, ιδιώτη επενδυτή στη Μεγαλόπολη. Έρχεται και υποχρεώνει δια νόμου -καταστρέφοντας τον ελεύθερο ανταγωνισμό- τη Δ.Ε.Η. να μην μπορεί να χρησιμοποιήσει το 100% της πιο σύγχρονης μονάδας φυσικού αερίου που έχει στη Μεγαλόπολη -λόγω προβλήματος διασύνδεσης που έχει η Πελοπόννησος με την υπόλοιπη ηπειρωτική Ελλάδα- να λειτουργήσει εκείνη τη μονάδα κατά ανωτέρω 40% - 50% περίπου κάτω από τη συνολική της δυνατότητα. Δηλαδή, αυτή η μονάδα έχει εγκατεστημένη ισχύ περίπου στα 820MW, υποχρεώνοντας εκείνη τη μονάδα να χρησιμοποιεί μόνο μέχρι 500MW εγκατεστημένης ισχύος.

Εδώ γίνονται πράγματα ανήκουστα, εγκληματικά και σε συνέχεια, βέβαια, όπως πιστεύουμε εμείς, ενός καταστροφικού σχεδίου από τότε που ανέλαβε αυτή η Κυβέρνηση, που έχει φέρει τη Δ.Ε.Η. σε μια πάρα πολύ δυσχερή οικονομική θέση, αλλά και βιωσιμότητας, καθώς την έχει υποχρέωση και έχει αναλάβει δεσμεύσεις έναντι της Τρόικας, οι οποίες, αν υλοποιηθούν, η Δ.Ε.Η., απλά δεν μπορεί να υπάρχει, με τεράστιο πρόβλημα για τους εργαζόμενους της Δ.Ε.Η., αλλά και για την υπόλοιπη κοινωνία και τους φορολογούμενους πολίτες. Από την πρώτη στιγμή που ανέλαβε αυτή η Κυβέρνηση, τι έκανε;

Πρώτον, με την πολιτική του «δεν πληρώνω» και τις προσωπικές επιλογές του Πρωθυπουργού και των δύο προηγούμενων Υπουργών Ενέργειας, όχι του παριστάμενου- οφείλω να το πω- προχώρησε σε μια εκτίναξη των ληξιπρόθεσμων απαιτήσεων της Δ.Ε.Η. από τους πελάτες της, δηλαδή, από το 1 δισεκατομμύριο περίπου που ήταν το καλοκαίρι του 2014, στα περίπου 3 δισεκατομμύρια ευρώ σήμερα, αν συμπεριλάβουμε και αυτά, τα οποία βρίσκονται σε ρύθμιση.

Η χρηματιστηριακή αξία της Δ.Ε.Η., δεν χρειάζεται να το πω, έχει μειωθεί 80%, αλλά δεν είναι αυτό. Ακούστε. Πώς αυτό, κατά την άποψή μας, το εγκληματικό σχέδιο έρχεται σε συνέχεια ενός άλλου καταστροφικού σχεδίου της παρούσας Κυβέρνησης από αυτόν τον Πρωθυπουργό, τον κ. Τσίπρα, που ανάγκασε τη Δ.Ε.Η. να απωλέσει το 100% του σημαντικότερου περιουσιακού στοιχείου της, του ΑΔΜΗΕ, το οποίο εκτιμήθηκε το 100% των μετοχών από ανεξάρτητο εκτιμητή με 1,2 δισεκατομμύρια ευρώ και να εισπράξει καθαρά μόλις 300 εκατομμύρια ευρώ. Αυτό πρέπει να γραφτεί στα πανεπιστημιακά εγχειρίδια του μέλλοντος, για το τι πρέπει να κάνει μια εταιρεία, αν θέλει να ξεπουλήσει, αν θέλει να καταστρέψει αξίες και πάγια περιουσιακά στοιχεία.

Που ακούστηκε ποτέ και πείτε μου, ένα παράδειγμα, κύριε Υπουργέ, αν θέλετε και αν έχετε, όπου μια εταιρεία που είναι σε τραγική οικονομική θέση πουλάει ένα περιουσιακό της στοιχείο και επιστρέφει τις αξίες σε ιδιώτες μετόχους και όχι μόνο αυτό, αλλά επιβαρύνετε και το φόρο των μετοχών.

Αυτά κάνατε με τη Δ.Ε.Η., με εκείνο το σχέδιο, το οποίο κάποτε το είχα αναφέρει ως σχέδιο «Φρανκενστάιν», μόνο και μόνο, για να πείτε ότι ο ΑΔΜΗΕ παραμένει σε δημόσιο έλεγχο, όταν τελικά ο ιδιώτης -θα σας πω, όμως, τη ψεύτικη, ψευδεπίγραφη λεπτομέρεια είναι αυτή- ουσιαστικά πήρε το 100% του έλεγχο του ΑΔΜΗΕ, καθώς του έχετε δώσει έλεγχο στον ΑΔΜΗΕ ωσάν να έχει το 51%, παρόλο που πλήρωσε μόνο για το 26%. Δηλαδή, ο ιδιώτης πλήρωσε για το 1/4 της τιμής του ΑΔΜΗΕ, αλλά έχει πάρει διαχειριστικές εξουσίες της εταιρίας που θα της έπαιρνε ένας επενδυτής, ο οποίος θα είχε την πλειονότητα των μετοχών και βέβαια, η Δ.Ε.Η. έχασε αυτό το τεράστιο περιουσιακό στοιχείο χωρίς όφελος. Τι κάνετε τώρα, λοιπόν, με τη Δ.Ε.Η. και με το σχέδιο σας, αλλά και με το ενεργειακό σχέδιο της χώρας;

Ουσιαστικά, δεν βοηθάτε τον ανταγωνισμό. Αντιθέτως, με το σχέδιο που κάνετε χειραγωγείτε ή μπορεί να χειραγωγηθεί ο ανταγωνισμός.

Καταρχήν, δεν θεσπίζεται και δεν αναφέρεται στο νομοσχέδιο τι είδους, τι κατηγορία επενδυτή θέλετε;

Γιατί όταν παίρνετε δύο πάγια περιουσιακά στοιχεία, δύο «κοσμήματα» της Δ.Ε.Η., τα ομορφαίνετε, τα γυαλίζετε και τα κάνετε ακόμα πιο ελκυστικά και τα πουλάτε. Δημιουργούνται συνθήκες για κάποιον να έρθει και να κερδοσκοπήσει, κύριε Υπουργέ, αλλά δεν λύνετε τα προβλήματα της Δ.Ε.Η.. Ποια είναι τα προβλήματα της Δ.Ε.Η.;

Το πρόβλημα της Δ.Ε.Η. έτσι, όπως εσείς το έχετε δημιουργήσει είναι ότι έχετε συμφωνήσει ότι η Δ.Ε.Η. θα πρέπει να απωλέσει το 40% του μεριδίου της αγοράς που έχει, δηλαδή, θα πρέπει να χάσει το 40% του πελατολογίου και κατ' επέκταση, το 40% του τζίρου. Με το νομοσχέδιο που φέρνετε, δεν κάνετε τίποτα γι' αυτό.

Άρα, συνεχίζετε να πιέζετε τη Δ.Ε.Η. μέσω των ΝΟΜΕ, που δεν λέτε τι θα γίνουν τα ΝΟΜΕ, αν θα συνεχίσουν ή όχι και να χάσει δωρεάν το πελατολόγιο της, να χάσει τζίρο 2 δισεκατομμυρίων δωρεάν προς όφελος των εναλλακτικών παροχών, οι οποίοι θα προσπαθήσουν να πάρουν αυτό το μερίδιο.

Δεύτερον, δεν λύνετε το πρόβλημα της ρευστότητας της εταιρείας και της πλήρης αξιοποίησης των περιουσιακών στοιχείων, γιατί άλλο μια εταιρεία να πουλάει μια καθετοποιημένη εταιρεία που θα έχει και παραγωγή και πελατολόγιο, οπότε θα έχει διαφορετική υπεραξία να πάρει η Δ.Ε.Η.. Δηλαδή, πολύ πιο πολλά χρήματα που θα την βοηθούσαν σήμερα να αναχρηματοδότηση το δανεισμό της, αλλά και να προχωρήσει σε επενδύσεις εκσυγχρονισμού, αλλά και με αναδιοργάνωση την υπόλοιπη οργανωτική δομή που μένει, πουλώντας και τα πάγια, όπως αναφέρω με σημαντικό πρόβλημα που αφορά τις κλιματολογικές αδειοδοτήσεις, την οδηγείτε να πάρει πολύ χαμηλότερο τίμημα από αυτό που θα μπορούσε να πάρει. Δεν είναι μόνο αυτό.

Δεν ξεκαθαρίζετε και το καθεστώς των ενεργειακών σχέσεων, αφού ακόμη και σήμερα που μιλάμε η διοίκηση της Δ.Ε.Η. δεν έχει υπογράψει με τους εργαζόμενους, για πρώτη φορά, δεν έχει γίνει ποτέ αυτό, να μην υπάρχει εν ισχύει σήμερα συλλογική σύμβαση, η οποία έχει λήξει από τις 27/2 και εντέχνως δεν την υπογράφετε, προφανώς, για να μη δημιουργήσετε πρόβλημα σε αυτούς, οι οποίοι θα πάνε σε επόμενες μονάδες και να μην επιβαρύνετε τον υποψήφιο επενδυτή.

Άρα, τι κάνετε με το νομοσχέδιο αυτό, έτσι για να βγάλουμε συμπεράσματα; Πρώτον, πουλάτε αυτές τις μονάδες χωρίς δάνεια. Δεν καταφέρνετε να λύσετε το πρόβλημα της δεσπόζουσας θέσης της Δ.Ε.Η., δηλαδή, να κερδίσει η Δ.Ε.Η. διώχνοντας και πελάτες, να βγάλει χρήματα πουλώντας πελατολόγιο και τζίρο.

Αντίθετα, η Δ.Ε.Η. παραμένει με τα διοικητικά κόστη που έχει και τα κόστη διοικητικής λειτουργίας, τα οποία επιμερίζονται σε λιγότερες παραγωγικές μονάδες. Η Δ.Ε.Η. επιπλέον απομένει με περισσότερο προσωπικό, το οποίο δεν λέτε στο νομοσχέδιο πόσο θα είναι αυτό, το οποίο θα παραλάβει από αυτές τις μονάδες για να μειωθεί το κόστος τους και να πωληθούν και εύκολα και επίσης, η Δ.Ε.Η. δεν καταφέρνει να πάρει το υψηλότερο τίμημα που θα τη βοηθούσε να ξεπεράσει το σκόπελο, κυρίως του 2019 που είναι η ανατροφοδοτήση των περίπου 2 δισ. ευρώ που έχει σε δανειακές υποχρεώσεις και στο ομόλογο και παράλληλα να εκσυγχρονίσει τη λειτουργία της.

Άρα, δεν διασφαλίζετε, κύριε Υπουργέ, χαμηλότερες τιμές ενέργειας στον καταναλωτή και μάλιστα, χειραγωγείτε τον ανταγωνισμό, δημιουργείτε αθέμιτο ανταγωνισμό, όταν απαγορεύετε στο εργοστάσιο φυσικού αερίου της Μεγαλόπολης να δουλεύει με πλήρη ισχύ. Να θυμίσω μόνο ότι πριν από μερικές μέρες, σε μια ημέρα το 60% με 65% περίπου της ηλεκτρικής ενέργειας της χώρας παρήχθη από ανανεώσιμες πηγές ενέργειας. Εκείνη την ημέρα, κύριε Υπουργέ, τα λιγνιτικά της Δ.Ε.Η. δεν θα δούλευαν καθόλου. Καταλαβαίνετε τι αφήνετε πίσω στη Δ.Ε.Η.. Σε μια προβληματική εταιρία, όπως την έχετε κάνει εσείς, της βάζετε ακόμα περισσότερα βάρη να σηκώσει.

Τέλος, υπάρχει σημαντικό -σας έχω κάνει ερώτημα- πρόβλημα σε ό,τι αφορά την περιβαλλοντική αδειοδότηση και των μονάδων που πουλάτε και αυτών που απομένουν. Προσπαθείτε και λέτε με το άρθρο 2 παρ. 2 ότι παρατείνονται, οι όποιες άδειες έχουν εγκριθεί από τη διοίκηση, μέχρι να βγουν καινούργιες και τέλος πάντων, μέχρι καταληκτική ημερομηνία 31/12/2018. Κύριε Υπουργέ, αυτή τη στιγμή που μιλάμε, ξέρετε ότι 23/5 εκδικάζεται από το Συμβούλιο της Επικρατείας η προσφυγή των WWF και Greenpeace κατά της απόφασης έγκρισης περιβαλλοντικών όρων που εκδώσατε εσείς το Σεπτέμβριο του 2017 για τις εν λόγω μονάδες και ξέρετε πολύ καλά, σύμφωνα με τη νομολογία, η οποία ήδη υπάρχει από απόφαση του Συμβουλίου της Επικρατείας το Δεκέμβριο του 2016 ότι εφόσον συνεδριάσει η ολομέλεια του Συμβουλίου της Επικρατείας, αυτή η απόφαση η δική σας θα καταστεί άκυρη, θα καταπέσει και άρα, οι μονάδες θα βρεθούν χωρίς άδεια περιβαλλοντικών επιπτώσεων και ξέρετε πολύ καλά, γιατί έχει αποφασίσει ήδη το Συμβούλιο της Επικρατείας -έχω καταθέσει, κύριε Υπουργέ…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, παρακαλώ…

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Να ολοκληρώσω, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ναι, αλλά σας παρακάλεσα για κάτι.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Επειδή ρωτάνε κάτι, κυρία Πρόεδρε, εδώ έχω την απόφαση του Σ.τ.Ε. του Δεκεμβρίου του 2016 που λέει ρητά. Υπάρχει νομολογία, ήδη, δεν το λέω από το μυαλό μου. Δεν κρίνω. Έχει κρίνει το Σ.τ.Ε. –το δέχεται ο Υπουργός- απλά δεν προσέφυγε κανείς μέχρι τώρα κατά των αποφάσεων. Αλλά προσέφυγε το WWF, απλά δεν επιδίκασε. Αλλά προσέξτε. Και να πάρει παράταση ποιος σας λέει ότι κάποιος από τους διαγωνιζόμενους δεν θα…

ΝΙΚΟΣ ΠΑΠΑΔΟΠΟΥΛΟΣ: (Ομιλεί εκτός μικροφώνου)

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Δεν άλλαξε καθόλου, κύριε Παπαδόπουλε. Εσείς δεν καταλαβαίνετε καν τι λέω, οπότε μην ασχολείστε. Ασχοληθείτε με άλλα πράγματα εσείς.

Δεν λέτε, κύριε Υπουργέ, τι πρόβλημα μπορεί να δημιουργηθεί, εάν κάποιος αυτή τη στιγμή καταθέσει ασφαλιστικά μέτρα, έχοντας συνομολογία στα σχέδιά του του Σ.τ.Ε. και κατά της εγκυρότητας του διαγωνισμού και σταματήσει το διαγωνισμό. Τι πρόβλημα μπορεί να δημιουργηθεί;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, παρακαλώ σεβαστείτε το χρόνο.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Είναι σοβαρό, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ναι, αλλά υποθετικές ερωτήσεις, καλό είναι να τις μαζέψουμε.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Τελειώνω. Έχουμε να πούμε και άλλα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Έχουμε και άλλες συνεδριάσεις.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Με μια πρόταση από το στρατηγικό επενδυτή του 2007, 2008, 2009. Τότε, την πρόταση που υπήρχε για τη βιώσιμη λειτουργία και μακροχρόνια λειτουργία της Δ.Ε.Η., περάσαμε στο σχέδιο της «μεγάλης» Δ.Ε.Η., που είχε σχεδιάσει η Ν.Δ., τότε ο Αντώνης Σαμαράς, που βοηθούσε τη Δ.Ε.Η. και διασφάλιζε τη λειτουργία της και έλυνε όλα τα προβλήματα του ανταγωνισμού, στη συνέχεια περάσαμε στη «μισή» Δ.Ε.Η. της κυβέρνησης του κ. Τσίπρα και τώρα περνάμε στην «κακιά» Δ.Ε.Η., γιατί αυτό κάνετε. Δημιουργείτε μια «κακιά» Δ.Ε.Η., μια «bad» Δ.Ε.Η., καθώς την επιβαρύνετε με περισσότερο προσωπικό, με όλα τα δάνεια και με τις λιγότερο ανταγωνιστικές μονάδες. Γι' αυτό ξεκάθαρα, κυρία Πρόεδρε, ψηφίζουμε «όχι» σε αυτό το νομοσχέδιο. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε, κύριε Σκρέκα. Κάποιοι έλεγαν ότι το «λακωνίζειν είναι…» κ.λπ.. Να το θυμόμαστε και αυτό.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Το «λακωνίζειν» να το πείτε στους άλλους, κυρία Πρόεδρε. Σας παρακαλώ πολύ. Δεν ζήτησα σχολιασμό της τοποθέτησής μου, κυρία Πρόεδρε. Οφείλετε να σεβαστείτε τον τρόπο και αυτά τα οποία είπα για να υποστηρίξω τις θέσεις της Ν.Δ.. Σας παρακαλώ πολύ να ανακαλέσετε, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Εγώ σχολίασα το χρόνο, κύριε Σκρέκα και όχι τις απόψεις σας. Για το χρόνο είμαι εγώ εδώ.

Κυρίες και κύριοι συνάδελφοι, οι φορείς είναι Δ.Ε.Η., ΓΕΝΟΠ-Δ.Ε.Η., Σπάρτακος, Σωματείο Παραγωγής Ηλεκτρικής Ενέργειας Δ.Ε.Η., Ένωση Τεχνικών Δ.Ε.Η., ΕΔΟΠ-Δ.Ε.Η., Ένωση Διοικητικού και Οικονομικού Προσωπικού της Δ.Ε.Η., Περιφέρεια Δυτικής Μακεδονίας, Περιφέρεια Πελοποννήσου, Δήμαρχος Μεγαλόπολης, Δήμαρχος Κοζάνης, Δήμαρχος Πτολεμαΐδας, Δήμαρχος Φλώρινας, WWF Ελλάς, Greenpeace, Εργατικό Κέντρο Κοζάνης, Εργατικό Κέντρο Φλώρινας, Εργατικό Κέντρο Αρκαδίας, Τεχνικό Επιμελητήριο Δυτικής Μακεδονίας, ΤΕΕ Πελοποννήσου, ΡΑΕ, Γεωτεχνικό Επιμελητήριο Ελλάδας, Τεχνικό Επιμελητήριο, ΕΒΙΚΕΝ, δηλαδή, Ένωση Βιομηχανικών Καταναλωτών Ενέργειας, ΠΑΣΥΠ-Δ.Ε.Η., η ΕΝΠΕ, δηλαδή οι Περιφέρειες της Ελλάδας, η ΚΕΔΕ, οι Δήμοι και η Ομοσπονδία Εργαζομένων Δ.Ε.Η..

Τα συμπεριέλαβα όλα αυτά για να μην υπάρχει κάποιο παράπονο, αν και πάρα πολλά καλύπτονται από τα ειδικά κομμάτια. Ευχαριστώ πολύ. Είναι 26 φορείς. Συμφωνούμε ή όχι; Επομένως, συμφωνούμε. Προχωρούμε στον κ. Αρβανιτίδη.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Κύριε Υπουργέ, είμαι σίγουρος ότι το αποτέλεσμα των διαπραγματεύσεων και της μάχης που για ακόμη μια φορά δώσατε, μόνο αμηχανία προκαλούν στην κοινοβουλευτική σας ομάδα και θα το δούμε στη συνέχεια, στις τοποθετήσεις των Βουλευτών που εκλέγονται στις περιοχές αυτές, ανάμεσα στο λόγο που ανέπτυξαν και στο αποτέλεσμα όλης αυτής της διαπραγμάτευσης και της σημερινής κατάληξης και βέβαια, το αποτέλεσμα αυτής της διαπραγμάτευσης είναι αποκλειστικά ευθύνη της κυβέρνησης σας και το ξεκαθαρίζω από την αρχή, για να μη σπεύσετε να μου πείτε για μνημονιακές υποχρεώσεις, ευρωπαϊκές δεσμεύσεις και αποφάσεις δικαστηρίων ότι η πρόταση πια είναι «πάρτε πίσω το νομοσχέδιο και φέρτε μια σοβαρή πρόταση». Μια πρόταση που μπορεί να διασφαλίζει τη βιωσιμότητα της Δ.Ε.Η. και θα είναι επικερδής στην εθνική οικονομία.

Η Δ.Ε.Η. κινδυνεύει να μείνει μόνο με το κακό κομμάτι μιας εταιρείας. Μια άλλη «bad bank», «bad Δ.Ε.Η.» -μου έκλεψε και την παρατήρηση ο κ. Σκρέκας- η οποία θα μείνει μόνο με κακοπληρωτές και με περισσότερα από 3 δισ. ανείσπρακτες οφειλές.

Οι επιλογές που φέρνετε σήμερα για νομοθέτηση, φέρουν αποκλειστικά τη δική σας σφραγίδα, των ΣΥΡΙΖΑ-ΑΝΕΛ και μπορεί να μας οδηγήσουν σε πολύ χειρότερα αποτελέσματα. Με την πλάτη στον τοίχο υπό την πίεση της τελευταίας αξιολόγησης και αφού καθυστερήσατε αδικαιολόγητα τρία χρόνια, φέρνετε άρον άρον στη Βουλή νομοσχέδιο για την πώληση των λιγνιτικών μονάδων στη Μεγαλόπολη και στη Μελίτη.

Αλήθεια, κύριε Υπουργέ στο Αμύνταιο, τι σκεφτόμαστε να κάνουμε και με τα κοιτάσματα που υπάρχουν; Θα υπάρξει ξεχωριστή διαδικασία που σήμερα πάλι δεν τη γνωρίζουμε; Το σκεφτόμαστε; Πάλι την τελευταία στιγμή θα αποφασίσουμε; Fast track διαδικασία κατάθεσης και ψήφισης σχεδίου, ως κατεπείγον, fast track διαδικασία πώλησης και αποεπένδυσης του λιγνιτικού δυναμικού…

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Επείγον, όχι κατεπείγον, κύριε Αρβανιτίδη.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Είπα «fast track». Δεν χαρακτήρισα το νομοσχέδιο με όρους κοινοβουλευτικούς. Το «fast track» βέβαια το ανακαλύψαμε ή το προτείναμε για τις επενδύσεις, όχι για το ξεπούλημα. Αυτό είναι μια άλλη διαδικασία. Καμία διαβούλευση, καμία βούληση να ακούσετε και να λάβετε απόψεις και παρατηρήσεις.

Ελπίζω τουλάχιστον, αφού δεν μας δίνεται η δυνατότητα να εκφραστούμε επί του σχεδίου προκήρυξης του διαγωνισμού, τουλάχιστον, να μας ενημερώσετε για το αποτέλεσμά του, πριν την υπογραφή από τον προτιμητέο επενδυτή, κάτι που αυτό το άσχημο σχέδιο της μικρής Δ.Ε.Η. προέβλεπε και την έγκριση από την Επιτροπή Παραγωγής και Εμπορίου της διαδικασίας του διαγωνισμού και των όρων, αλλά και του αποτελέσματος πριν την υπογραφή της σύμβασης.

Και αναφέρθηκα στη διαδικασία, κύριε Υπουργέ, γιατί αυτή δείχνει προχειρότητα, αλλά και καθυστερήσεις. Καθυστερήσεις που τελικά οδήγησαν να βρείτε ως εναλλακτική πρόταση μεταρρύθμισης και αναδιοργάνωσης της Δ.Ε.Η. την πώληση λιγνιτικών πηγών και ομάδων. Ουσιαστικά, δεν υπάρχει κανένα άλλο ακριβές αντίστοιχο παράδειγμα αποεπένδυσης ενεργειακής εταιρίας στην Ε.Ε., με την πώληση λιγνιτικών μονάδων.

Ποια άλλα σενάρια εξετάσατε και τα απορρίψατε ως μη ωφέλιμα, κ. Υπουργέ; Αν θέλετε να μας πείτε συγκεκριμένα. Τι θα γίνει αν τα ασφυκτικά χρονοδιαγράμματα που θέλετε να τηρήσετε, δεν τηρηθούν;

Γνωρίζουμε όλοι μας τους χρόνους που κινείται η δημόσια διοίκηση στην Ελλάδα και αν μέσα στους επόμενους 6 μήνες δεν ολοκληρωθεί το σχέδιό σας, ποιος θα ευθύνεται; Θα υπάρχουν πολιτικές ευθύνες αποτυχίας ή θα τρέχουμε πάλι στο «και πέντε» να πουλήσουμε και άλλα περιουσιακά στοιχεία της ΔΕΗ; Υπάρχει plan B, υπάρχουν και άλλες συμφωνίες; Δυστυχώς, αφού αφήσατε το χρόνο να κυλήσει, η ΔΕΗ κινδυνεύει να σκάσει σαν ωρολογιακή βόμβα.

Κυρίες και κύριοι συνάδελφοι, η ΔΕΗ βιώνει και πληρώνει δυστυχώς, σε επανάληψη, ό,τι ακριβώς βίωσε και πλήρωσε η Ελλάδα το 2015. Η αδράνεια, οι ιδεοληπτικές αγκυλώσεις και η αδιαφορία εκπλήρωσης των γνωστών δεσμεύσεων της χώρας για περιορισμό της παρουσίας της ΔΕΗ στην εγχώρια ενεργειακή αγορά μέχρι το 2020, επιφέρουν ήδη αρνητικές συνέπειες και οι συνέπειες αυτές αφορούν όλους μας. Αφορούν τη χώρα, η οποία εγκαλείται να προσαρμοστεί καθυστερημένα και με τη «ψυχή στο στόμα» στη νέα ευρωπαϊκή ενεργειακή πραγματικότητα του ισότιμου ανταγωνισμού ενεργειακών παρόχων. Αφορά τους πολίτες, τα νοικοκυριά και τη βιομηχανία, όπου όλοι θα μπορούσαν να απολαμβάνουν πολύ νωρίτερα φθηνότερο ρεύμα χάρη στον ανταγωνισμό. Δεν διασφαλίζεται από πουθενά ότι οι καταναλωτές από αυτή την «αποεπένδυση» θα έχουν χαμηλότερες τιμές ηλεκτρικού, θα αντιμετωπισθεί δηλαδή, η ενεργειακή φτώχεια και παράλληλα, οι βιομηχανίες της χώρας έχουν υψηλότατο ενεργειακό κόστος και δεν διαφαίνεται καμία μείωση προς όφελος της παραγωγικότητας.

Τρίτον, τη ΔΕΗ, η οποία θα μπορούσε να έχει ενισχυθεί κεφαλαιακά από την υλοποίηση της «Μικρής ΔΕΗ», τα χρήματα, τα οποία θα απέφερε ο διαγωνισμός θα πήγαιναν για επενδύσεις, με τις σημερινές «γκρίζες» μεθοδεύσεις απεμπολεί περιουσιακά στοιχεία και θα βρεθεί αντιμέτωπη με κρυφές επιβαρύνσεις, ενώ είναι σε δεινή οικονομική θέση.

Τέλος, τους εργαζόμενους της ΔΕΗ, οι οποίοι εμπαίζονται, καθώς δεν διασφαλίζονται τα εργασιακά τους δικαιώματα, όπως είχαν πλήρως διασφαλιστεί με το σχέδιο της «Μικρής ΔΕΗ», όπως είχαμε προκρίνει εμείς. Εν τέλει, το δημόσιο συμφέρον, καθώς προβλέπονται σωρεία φοροαπαλλαγών και μη υποχρέωση κατάθεσης διαφόρων πιστοποιητικών, όπως ο ΕΝΦΙΑ, από όσους θελήσουν να αγοράσουν τις προς πώληση μονάδες.

Δεν ξέρουμε αλήθεια πόσο περήφανος μπορεί να είναι κανείς όταν σε ένα νομοσχέδιο 9 άρθρων, χρειάζεται να καταγραφεί έντεκα φορές ότι οι διατάξεις αυτές θα εφαρμοστούν «κατά παρέκκλιση κάθε άλλης, γενικής ή ειδικής, διάταξης νόμου» και αυτό συμβαίνει από όσους ήθελαν να επαίρονται μάλιστα ότι θα είναι κάθε λέξη του Συντάγματος.

Η αιτιολογική έκθεση είναι μια απλή περιγραφική έκθεση χωρίς καμία τεκμηριωμένη αιτιολογία για την επιλογή σας να πουλήσετε μόνο λιγνιτικές μονάδες. Ελλιπέστατη είναι και η έκθεση αξιολόγησης των συνεπειών του νομοσχεδίου. Υπάρχουν ασάφειες, ως προς τη διασφάλιση των εργαζομένων. Δεν καταγράφεται πουθενά ο ακριβής αριθμός όσων θα μεταφερθούν στις νέες εταιρείες, όπως είχαμε προβλέψει εμείς στο σχέδιο της «Μικρής ΔΕΗ». Στήνεται μια παγίδα στους εργαζόμενους, ρίχνοντας «στάχτη στα μάτια» με την 6ετία και το χειρότερο είναι ότι είναι τελείως ασαφές – ρωτάω αν είναι σκόπιμο - το ποιος θα ορίσει το αναγκαίο προσωπικό για τη λειτουργία των μονάδων προς πώληση.

Σήμερα, ο κ. Παναγιωτάκης σας εγκαλεί, σας προτείνει να γίνει απολύτως σαφής ο νόμος, όσον αφορά τα εργασιακά δικαιώματα των εργαζομένων. Με ποια κριτήρια και ποιες διαδικασίες, κ. Υπουργέ, θα καθοριστεί ποιος εργαζόμενος θα πάει που, ποιος θα μετακινηθεί και ποιος θα μπει σε πρόγραμμα εθελουσίας εξόδου; Μάλλον, ετοιμάζετε διαχωρισμούς με την γνωστή μέθοδο, την προσφιλή σας, για μεθοδεύσεις ευνοϊκής μεταχείρισης ημετέρων.

Ταυτόχρονα, ορίζονται αυξημένες αποκλειστικές αρμοδιότητες για τον Υπουργό, σε σχέση με την παράταση της διάρκειας ισχύος των δικαιωμάτων έρευνας και εκμετάλλευσης, ενώ την ίδια στιγμή δεν ορίζεται πότε ακριβώς θα εκδοθεί η Υπουργική Απόφαση, σχετικά με το ανταποδοτικό τέλος στις τοπικές κοινωνίες. Μπορεί δηλαδή να ξεκινήσει η λειτουργία των μονάδων υπό ιδιωτικό καθεστώς και τα ανταποδοτικά οφέλη να είναι στον «αέρα»; Με βάση μάλιστα τα στοιχεία των τελευταίων ετών, προβλέπεται μείωση των αποδιδόμενων ποσών στις τοπικές κοινωνίες κατά 5 - 6 εκατ. ευρώ ετησίως. Καμία αναφορά επίσης, για το πώς θα κατανέμονται τα έσοδα του τέλους μεταξύ των Περιφερειών και δεν είναι μόνο αυτό, αλλά και για τις αναγκαίες επενδύσεις δεν υπάρχει καμία πρόβλεψη. Αντιθέτως, με δεδομένη τη δυσχερή οικονομική θέση στην οποία περιήλθε η ΔΕΗ τα 3 τελευταία χρόνια, είναι δεδομένο ότι όποιο τίμημα εισπράξει η ΔΕΗ θα πάει σε τρέχουσες και δανειακές της υποχρεώσεις και όχι σε επενδύσεις.

Οφείλω να σημειώσω εδώ, ότι με το σχέδιο της «Μικρής ΔΕΗ» το τίμημα που θα εισέπραττε η ΔΕΗ θα δεσμευόταν για επενδυτικές ανάγκες της επιχείρησης. Κατά προτεραιότητα μάλιστα, σε αυτές που σχετίζονται με την αντικατάσταση και την περιβαλλοντική αναβάθμιση των υφιστάμενων λιγνιτικών μονάδων παλιάς τεχνολογίας. Ειδικά για τη ΜΕΛΙΤΗ ΙΙ, δεν υπάρχει καμία πρόβλεψη για την κατασκευή της μονάδας, παραχωρείται μόνο η άδεια. εν αντιθέσει με εμάς, που είχαμε προβλέψει στο διαγωνισμό να προκρίνονται εκείνες οι προσφορές, οι οποίες θα περιλάμβαναν εμπεριστατωμένο, τεκμηριωμένο και δεσμευτικό επενδυτικό σχέδιο.

Από την άλλη πλευρά, ο αναγκαστικός περιορισμός της νέας Μονάδας της Μεγαλόπολης με φυσικό αέριο ισχύος 800 MW να λειτουργεί με μέγιστη ισχύ τα 500 MW, για να «χωρέσουν» στο σύστημα και οι προς πώληση Μονάδες, όπως αναφέρεται στο άρθρο 3 παρ. 10, είναι εξόφθαλμη έμμεση κρατική ενίσχυση των ιδιωτών, όπως σωστά επισημαίνουν οι εργαζόμενοι του Ομίλου της ΔΕΗ σε επιστολή που έχουν αποστείλει στους Βουλευτές.

Κυρίες και κύριοι συνάδελφοι, την εποχή των έξυπνων ενεργειακών δικτύων, των νέων τεχνολογιών αποθήκευσης και διαχείρισης της ενέργειας και των ανανεώσιμων πηγών ενέργειας που δεν έχουμε ακόμα αξιοποιήσει όλες τις μορφές τους, ενώ έχουμε τις δυνατότητες, στην κυματική ενέργεια, στην γεωθερμία, εμείς κοιτάμε, πώς θα ανακατανείμουμε τον λιγνίτη. Δεν αξίζει σε κανέναν μας αυτή η μίζερη κατάσταση, ούτε στη χώρα, ούτε στους πολίτες, ούτε στη ΔΕΗ με την πολύχρονη προσφορά της. Αυτό που έχει ανάγκη ο ενεργειακός τομέας στην Ελλάδα είναι επενδύσεις σε δίκτυα και ΑΠΕ και όχι «δώρα και παιχνίδια» με το τίμημα λιγνιτικών μονάδων, δίκτυα, περισσότερα δίκτυα και ΑΠΕ.

Κύριε Υπουργέ, εκεί πρέπει να στοχεύει κάθε προσπάθεια και κάθε μέτρο της ενεργειακής μας πολιτικής. Σε αυτούς του τομείς θα πρέπει να κατευθυνθούν και τα ιδιωτικά κεφάλαια. Με το παρόν νομοσχέδιο όμως, πολύ φοβάμαι, ότι θα βρεθούμε αντιμέτωποι με νέες δυσκολίες και αυτές οι δυσκολίες μπορεί να έχουν μεγαλύτερο κόστος, ως αποτέλεσμα, πάλι των επιλογών σας.

Κύριε Υπουργέ, η χώρα δεν αντέχει άλλους πειραματισμούς και ακροβασίες ιδεολογικών ασκήσεων. Με αυτές τις σκέψεις καταψηφίζουμε επί της αρχής το παρόν νομοσχέδιο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής της Χρυσής Αυγής): Κύριε Υπουργέ, στην εισαγωγή της αιτιολόγησης σας για το επείγον του παρόντος σχεδίου νόμου, αναφερθήκατε σε μια απόφαση δικαστηρίου, από την οποία προφανώς δεν υπάρχει συμμόρφωση, αλλά θα υπάρξουν κυρώσεις και πρόστιμα σχετικά με αποφάσεις, συμφωνίες ή συμβάσεις σε διεθνές ή ευρωπαϊκό επίπεδο.

Σε προηγούμενες συνεδριάσεις της Επιτροπής μας, σε άλλα σχέδια νόμου του Υπουργείου Περιβάλλοντος και Ενέργειας, σας είχαμε προτείνει να εισηγηθείτε να εξαιρεθεί η Ελλάδα από τη λίστα των αναπτυγμένων χωρών και να ενταχθεί στον κατάλογο των αναπτυσσόμενων, ώστε να υπάρχει το χρονικό περιθώριο της συμμόρφωσης ή των μεταρρυθμίσεων, με τις οποίες εμείς σίγουρα δεν συμφωνούμε, αλλά εσείς και το υπόλοιπο «συνταγματικό τόξο» υποστηρίζετε ότι πρέπει να γίνουν αποφάσεις, συμφωνίες και συμβάσεις σε διεθνές ή ευρωπαϊκό επίπεδο, οι οποίες θα αποφύγουν κυρώσεις σε βάρος της Ελλάδας, όπως προανέφερα.

Από τον τίτλο και μόνο του νομοσχεδίου μπορούμε να καταλάβουμε τις προθέσεις της συγκυβέρνησης σας, σχετικά με τη λεγόμενη αποεπένδυση από τους λιγνίτες και την περαιτέρω υλοποίηση του σχεδίου απελευθέρωσης της ενέργειας. Άλλωστε, η ακολουθούμενη πολιτική έχει διαμορφωθεί διαχρονικά και εκπορεύεται από την υποχρέωση της Ελλάδας να συμμορφωθεί ως κράτος μέλος της Ε.Ε. σε ό,τι αφορά τη λειτουργία αγοράς ηλεκτρικής ενέργειας, με σκοπό την απελευθέρωσή της, η οποία ουσιαστικά επετεύχθη μέσω τριών θεσμών ευρωπαϊκών οδηγιών και ευρωπαϊκών κανονισμών, το 1996, το 2003 και την περίοδο 2008 - 2009.

Η προσαρμογή αυτή είναι βέβαιο ότι θα επηρέαζε και τη βιωσιμότητα αξιοποίησης του λιγνίτη. Η εξέλιξη αυτή προέρχεται για ακόμη μια φορά, από την τότε ΕΟΚ, κατά τα τέλη της δεκαετίας του ’80, οπότε και εκδόθηκε η ανακοίνωση με τίτλο «η εσωτερική αγορά ενέργειας» και εκεί προσδιορίζονταν, τόσο ο στόχος, όσο και η στρατηγική που θα έπρεπε να ακολουθηθεί για την εφαρμογή των αρχών ανταγωνισμού και στον τομέα της ενέργειας. Συνεπώς, ήταν θέμα ορισμένων δεκαετιών να γίνει η εφαρμογή αυτή και στο λιγνίτη. Η επονομαζόμενη αποεπένδυση κινείται στο πλαίσιο μετάβασης, σε μια οικονομία χαμηλών εκπομπών ρύπων με ταυτόχρονη απεξάρτηση από τα ορυκτά καύσιμα.

Ο λιγνίτης, στήριξε τη χώρα μας μεταπολεμικά και αποτέλεσε τη «βαριά» βιομηχανία της Ελλάδας για πολλά χρόνια. Αλλά, πλέον με την πάροδο του χρόνου και την ευαισθητοποίηση περιβαλλοντικών οργανώσεων για τη ρύπανση από την εξόρυξή του και τις επιπτώσεις στην ανθρώπινη υγεία, αναπτύσσεται ένας σχεδιασμός για τη μετάβαση στην μεταλιγνιτική περίοδο.

Κύριε Υπουργέ, επειδή μας ακολουθεί ο ελληνικός λαός, θα πρέπει να δώσετε κάποιες διευκρινίσεις- εξηγήσεις. Εδώ έχει προκύψει το εξής παράδοξο: Τα τελευταία χρόνια έχουν κλείσει λιγνιτορυχεία στη χώρα μας προς την κατεύθυνση της απολιγνιτοποίησης. Εν τούτοις, προμηθεύονται τα δικά μας εργοστάσια παραγωγής ηλεκτρικής ενέργειας αλβανικό, βουλγαρικό και τουρκικό λιγνίτη, ο οποίος μεταφέρεται με κοντέινερ με τη συνέργεια μεσαζόντων. Δηλαδή, τα δικά μας ορυχεία μένουν κλειστά για να ακριβοπληρώνει ο Έλληνας καταναλωτής εισαγωγές από τόνους λιγνίτη από τις γείτονες χώρες, ο οποίος, μεταξύ άλλων, κύριε Υπουργέ, είναι και ακριβότερες, αλλά και κατώτερης ποιότητας από τον ελληνικό, ο οποίος και μένει ανεκμετάλλευτος.

Έτσι, στα ορυχεία π.χ. της Φλώρινας, έχει «μπει λουκέτο», αντικρίζουμε ένα σεληνιακό τοπίο, όπου τα κοιτάσματα λιγνίτη αυτοαναφλέγονται χωρίς καμία αξιοποίηση και ο ορυκτός πλούτος σαπίζει κυριολεκτικά στο υπέδαφος. Να σημειωθεί ότι η χώρα μας κατέχει τη 2η θέση σε παραγωγή λιγνίτη στην Ε.Ε. και την 6η σε παγκόσμιο επίπεδο. Οι 8 λιγνιτικοί σταθμοί της Δ.Ε.Η. αποτελούν το 42% της εγκατεστημένης ισχύος και παράγουν 56%, κατά προσέγγιση, της καθαρής ηλεκτρικής παραγωγής της Δ.Ε.Η..

Ο λιγνίτης είναι καύσιμο στρατηγικής σημασίας, καθότι έχει χαμηλό κόστος εξόρυξης σταθερή και άμεσα ελέγξιμη τιμή και παρέχει σταθερότητα και ασφάλεια στον ανεφοδιασμό καυσίμου. Η, δε, χρήση του για την παραγωγή ηλεκτρικής ενέργειας αποφέρει στην Ελλάδα τεράστια εξοικονόμηση συναλλάγματος. Εν τούτοις, παραμένουμε εξαρτημένοι ενεργειακά από άλλες χώρες και δεν μας επιτρέπεται από την Ε.Ε. να εκμεταλλευτούμε εν τέλει, το ενεργειακό πλεονέκτημα που έχουμε ως χώρα, όπως εμείς θα θέλαμε, σύμφωνα με το δημόσιο και εθνικό συμφέρον.

Επί του παρόντος, προβλέπεται ότι θα συσταθούν δύο θυγατρικές της Δ.Ε.Η. Α.Ε., η μία εκ των οποίων θα περιλαμβάνει τα περιουσιακά στοιχεία της Φλώρινας και η άλλη της Μεγαλόπολης. Σε κάθε μία εξ αυτών, θα μεταβιβαστούν οι εγκαταστάσεις, ο μηχανολογικός εξοπλισμός, τα δικαιώματα εκμετάλλευσης από τα ορυχεία, καθώς και όλες οι σχετικές αδειοδοτήσεις, ώστε να είναι πλήρως λειτουργικές.

Οι νέες εταιρείες, δεν δύναται να προχωρήσουν σε απολύσεις επί έξι έτη και σε αυτές θα μεταφερθεί το απαραίτητο προσωπικό ώστε να συνεχιστεί η λειτουργία τους. Οι λοιποί εργαζόμενοι να μετακινηθούν σε άλλες θυγατρικές της Δ.Ε.Η. ή θα επωφεληθούν το προγράμματος εθελουσίας εξόδου. Τι θα γίνει με το πέρας της εξαετίας; Πώς να αποτρέψετε, κύριε Υπουργέ, τη δημιουργία ενός εργασιακού μεσαίωνα σε αυτές τις περιοχές; Πώς θα διασφαλισθεί η επόμενη μέρα;

Ο πλειοδοτικός διαγωνισμός θα διενεργηθεί τον Μάιο του τρέχοντος έτους από τη Δ.Ε.Η., με συγκεκριμένες προδιαγραφές και κριτήρια προεπιλογής. Όπως αναφέρεται, ένας πιστοποιημένος διεθνής ανεξάρτητος εκτιμητής θα προσδιορίσει το δίκαιο εύρος εμπορικής αξίας και θα υπάρξει, επίσης, γνωμοδότηση από έναν διεθνή ανεξάρτητο εκτιμητή, σχετικά με το δίκαιο και εύλογο του προσφερόμενου τιμήματος, ώστε να υπογραφεί η σύμβαση πώλησης. Φυσικά, όλα αυτά να γίνουν υπό το άγρυπνο βλέμμα της Ευρωπαϊκής Επιτροπής.

Επίσης, όπως έχουμε ξανατονίσει, δεν δεχόμαστε το επιχείρημα που επιλέγετε να προλαμβάνετε ότι, δηλαδή, με την απελευθέρωση της αγοράς θα υπάρξει μείωση των τιμών ενέργειας στον τελικό καταναλωτή, δεδομένου ότι στο επίκεντρο της συζήτησης είναι η ηλεκτρική ενέργεια. Να ξαναπούμε ότι το ρεύμα θα έπρεπε να είναι κοινωνικό αγαθό και όχι εμπορικό. Αντ’ αυτού, έχει γίνει ένα μέσο εκβιασμού εναντίον όλων με τις υπέρογκες χρεώσεις στο πλαίσιο της δήθεν κοινωνικής πολιτικής που βλέπουμε όλοι μας σε κάθε νοικοκυριό και σε κάθε λογαριασμό ρεύματος. Να σημειωθεί ότι τη τελευταία δεκαετία έχει καταγραφεί αύξηση κατά 157% στις αναγραφόμενες χρεώσεις.

Και μιας και η απελευθέρωση της αγοράς ενέργειας, είναι μία ακόμη μνημονιακή σας υποχρέωση, να μην παραλείψουμε εδώ να αναφέρουμε, ότι χιλιάδες οικογένειες έχουν μείνει χωρίς ρεύμα, επειδή δεν μπόρεσαν να ανταπεξέλθουν στις παράλογες αυξήσεις και χρεώσεις που έχουν επιβληθεί από το κράτος του μνημονίου και σίγουρα, χωρίς καμία πολιτική με κοινωνικό πρόσημο για την προστασία τους.

Τέλος, το λιγνιτόσημο, που μέχρι στιγμής προέκυπτε από το 0,5% του τζίρου της Δ.Ε.Η., καταργείται και θεσπίζεται νέο ειδικό τέλος δικαιωμάτων λιγνίτη, ύψους 1,20 €/ μεγαβατώρα παραγόμενης ηλεκτρικής ενέργειας από λιγνίτη που θα επιβληθεί στους παραγωγούς και τα έσοδα που θα προκύψουν από την είσπραξή του θα χρησιμοποιηθούν για έργα υποδομής, ανάπτυξης και προστασίας του περιβάλλοντος, καθώς και για τα έργα μετεγκατάστασης οικισμών των Περιφερειακών Ενοτήτων Αρκαδίας, Κοζάνης και Φλώρινας.

Να ξεκαθαρίσουμε ότι το λιγνιτόσημο, ήταν επί του τζίρου που έκανε ή παράγοντας ηλεκτρική ενέργεια από λιγνίτη, φυσικό αέριο, υδροηλεκτρικές μονάδες, ΑΠΕ κ.λπ.. Με τη διάταξη του τέλους 1,2 €/ μεγαβατώρα παραγόμενη από λιγνίτη, περιορίζεται η εισφορά μόνο στο λιγνίτη που δυστυχώς, επιβαρύνει κατάφωρα την ανταγωνιστικότητά του έναντι των άλλων καυσίμων.

Είναι σαφές ότι δεν κάνατε καμία ενέργεια προς την κατεύθυνση της εξασφάλισης της ενεργειακής αυτάρκειας και αυτονομίας της χώρας, ούτε με τις ενεργειακές κοινότητες θα το πετύχετε, ούτε με το χρηματιστήριο ενέργειας, ούτε με την αποεπένδυση από τις λιγνητικές μονάδες. Η «σαλαμοποίηση» της άλλοτε κραταιάς παραγωγικής δυνάμης, την οποία διασπάτε σε χίλια κομμάτια και την ξεπουλάτε «έναντι πινακίου φακής», αποτελούν την καταλήστευση της περιουσίας του ελληνικού λαού και της πλήρους ενεργειακής εξάρτησης της χώρας μας. Οπότε, το σχέδιο είναι σαφές. Η Ευρωπαϊκή Επιτροπή υπαγορεύει, οι θεσμοί εγκρίνουν, οι έως τώρα υπόδουλες κυβερνήσεις ως πειθήνια όργανα υπακούν και εκτελούν τις εντολές άνωθεν.

Η επιβεβλημένη συμμετοχή διεθνών παικτών στην ελληνική αγορά και η προσέλκυση επενδυτών σημαίνει κοινώς, τους εθνικούς εργολάβους, τους διεθνείς ενεργειακούς κολοσσούς και ελάτε εσείς να μας πείτε, πώς εν τέλει, θα επωφεληθεί η χώρα μας από αυτή την εξέλιξη μακροπρόθεσμα. Οι όροι της φιλελεύθερης οικονομίας και του ελεύθερου ανταγωνισμού που μας επιβάλλετε, μας βρίσκουν κάθετα αντίθετους. Δεν θα σταματήσουμε να αγωνιζόμαστε εντός και εκτός του ελληνικού κοινοβουλίου, ενάντια στο ξεπούλημα του νευραλγικού τομέα της ενέργειας που θα πρέπει να τελεί απαρέγκλιτα υπό πλήρη εθνικό έλεγχο.

Εσείς, τα επικαιροποιημένα μνημόνια και οι θεματοφύλακες τροϊκανοί, υπονομεύετε την ανταγωνιστικότητα της οικονομίας και υποσκάπτετε με κάθε ευκαιρία τα θεμέλια, στο όνομα της προστασίας του περιβάλλοντος, σε στιγμές βαθιάς κρίσης της εθνικής μας οικονομίας. Η επιβολή του ξεπουλήματος των περιουσιακών στοιχείων της Δ.Ε.Η. στο πνεύμα των μνημονιακών δεσμεύσεων, αξιολογήσεων, υποχρεώσεων ουσιαστικά, ελαχιστοποιεί τον κίνδυνο εκτροχιασμού της χώρας από το δρόμο που μας έχουν βάλει και επιτρέπει τη συνεχή εκμετάλλευση και ταπεινωτική επιτροπεία από τα ξένα κέντρα εξουσιών. Παρά τα όσα ευαγγελίζονται οι κυβερνητικοί σας εκπρόσωποι, περί «καθαρής» εξόδου από το μνημόνιο και ανάκτησης της εθνικής κυριαρχίας.

Το νομοσχέδιο αυτό, από τη δημοσίευσή του έχει προκαλέσει τη γενική κατακραυγή των εργαζομένων, των αυτοδιοικήσεων, των τοπικών φορέων και είναι γεμάτο αρνητικές εκπλήξεις για εργαζόμενους και τοπικές κοινωνίες. Το ξεπούλημα των λιγνιτικών μονάδων είναι ένα έγκλημα. Εμείς, δεν θα συναινέσουμε σε αυτό.

Κλείνοντας, κύριε Υπουργέ, έχει προκηρυχθεί 48ωρη απεργία από τους εργαζόμενους της Δ.Ε.Η. και εδώ θα θέλαμε να υπάρξει μια μέριμνα και από την πλευρά σας, ούτως ώστε το ρεύμα, το οποίο είναι ένα δημόσιο αγαθό, δεν θα πρέπει οι εργαζόμενοι της Δ.Ε.Η.- συμφωνούμε απόλυτα με το δικαίωμα στην απεργία που έχει ο κάθε εργαζόμενος- όχι όμως, κόβοντας το ρεύμα και επιβαρύνοντας άλλους επαγγελματικούς κλάδους. Ευχαριστώ.

ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καραθανασόπουλος.

ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του Κ.Κ.Ε.): Ευχαριστώ, κυρία Πρόεδρε. Το συγκεκριμένο νομοσχέδιο δεν αποτελεί τίποτε άλλο παρά ένα ακόμη βήμα, ένα ακόμη επεισόδιο, στα πάρα πολλά που έχουμε δει τα τελευταία είκοσι χρόνια στη διαδικασία απελευθέρωσης της αγοράς ηλεκτρικής ενέργειας. Μια διαδικασία, που να θυμίσω, ξεκίνησε από τα μέσα της δεκαετίας του ‘90.

Σκοπός, ήταν ακριβώς να υλοποιηθεί και στη χώρα μας η ευροενωσιακή πολιτική της απελευθέρωσης των αγορών, ως στρατηγική επιλογή της Ε.Ε. στην κατεύθυνση αξιοποίησης των υπερσυσσωρευμένων κεφαλαίων σε νέους τομείς και κλάδους της οικονομίας, διασφαλίζοντας για τους καπιταλιστές, για τους κεφαλαιοκράτες ένα ιδιαίτερα ανταγωνιστικό, περιβάλλον και μια διασφαλισμένη κερδοφορία μέσα από διάφορα μέτρα και τομές.

Από αυτή την άποψη, λοιπόν, έχουμε μια πολύ πλούσια εμπειρία να κατανοήσουμε εάν αυτό το βήμα, το επιπλέον βήμα, έχει θετικές ή όχι επιπτώσεις απέναντι στους εργαζόμενους, απέναντι στην ενεργειακή επάρκεια και απέναντι στην ικανοποίηση των αναγκών των λαϊκών στρωμάτων, των λαϊκών οικογενειών, όσον αφορά την ικανοποίηση και την αντιμετώπιση των αναγκών που έχουν, όσον αφορά στην ηλεκτρική ενέργεια, στη θέρμανση, για όλα αυτά τα συστήματα που συνδέονται άμεσα με την ηλεκτρική ενέργεια.

Λέμε ότι έχουμε μια πολύ μεγάλη εμπειρία, διότι ακριβώς τα αποτελέσματα αυτής της πορείας απελευθέρωσης ιδιωτικοποιήσεων είναι πλέον ορατά, ανεξάρτητα το ποιος ήταν κάθε φορά στην Κυβέρνηση και οι επιλογές, οι οποίες είχε, με ποιο τρόπο προχώρησαν στα βήματα αυτής της σταδιακής απελευθέρωσης αγοράς ηλεκτρικής ενέργειας. Έτσι λοιπόν, από αυτή την άποψη, η Κυβέρνηση δεν κάνει τίποτα άλλο, παρά να συνεχίζει στοχοπροσηλωμένη την ίδια στρατηγική των προηγούμενων Κυβερνήσεων και της Ν.Δ. και του ΠΑ.ΣΟ.Κ..

Συμφωνείτε δηλαδή στις βασικές επιλογές, στη στρατηγική της Ε.Ε. για την απελευθέρωση της αγοράς ενέργειας, μια απελευθέρωση, η οποία θα γίνει και μέσα από τη συρρίκνωση της Δ.Ε.Η., την ιδιωτικοποίηση, μέσα από τη διαμόρφωση ενός ευνοϊκού περιβάλλοντος για τη δράση των επιχειρηματικών καπιταλιστικών στον τομέα της ενέργειας, είτε όσον αφορά την παραγωγή, είτε όσον αφορά τη διακίνηση, τη διάθεση του τελικού εμπορεύματος στα λαϊκά νοικοκυριά.

Οι όποιες διαφορές στον τρόπο υλοποίησης αυτής της πολιτικής ή και στη μορφή της, βεβαίως, δεν μπορούν να αναιρέσουν τις τεράστιες, τις πολύ σοβαρές αρνητικές επιπτώσεις που έχει αυτή η στρατηγική επιλογή. Αυτές οι τεράστιες αρνητικές επιπτώσεις μπορούν ακριβώς να συγκεκριμενοποιηθούν σε όλους τους τομείς. Να ξεκινήσουμε από τον τομέα της ενεργειακής επάρκειας και του ενεργειακού σχεδιασμού και της ασφάλειας; Είναι φανερό, ότι ενώ η Ελλάδα έχει τεράστιες πηγές παραγωγής ενέργειας είτε είναι από ανανεώσιμες μορφές είτε είναι από ορυκτές μορφές, παρόλα αυτά, βρίσκεται στην ανάγκη, συχνά-πυκνά, να καταφεύγει σε εισαγωγές ηλεκτρικής ενέργειας από άλλες χώρες.

Γιατί ακριβώς, οι όποιοι σχεδιασμοί, προσκρούουν ακριβώς το συμφέρον των καπιταλιστών για διασφάλιση και της Δ.Ε.Η. της ίδιας που λειτουργεί ως καπιταλιστική επιχείρηση για τη θωράκιση και διασφάλιση και μεγιστοποίηση του καπιταλιστικού κέρδους. Γι' αυτό ακριβώς το λόγο και πάρα πολλές φορές καταφεύγουν στην ανάγκη εισαγωγής ηλεκτρικής ενέργειας, ενώ αντίθετα, αν αξιοποιόντουσαν όλες οι πηγές, θα μπορούσε η Ελλάδα να ήταν αυτάρκης ενεργειακά και να εξάγει σημαντικές ποσότητες ηλεκτρικής ενέργειας.

Δεύτερη σοβαρή αρνητική επίπτωση που μπορούμε να καταγράψουμε, είναι όσον αφορά το ενεργειακό μείγμα, το οποίο χρησιμοποιείται για την παραγωγή της ηλεκτρικής ενέργειας. Βεβαίως, με αποφάσεις και επιλογές προηγούμενων Κυβερνήσεων εντάχθηκε στο ενεργειακό μείγμα της Ελλάδας ένα εισαγόμενο καύσιμο, το φυσικό αέριο, το οποίο τουλάχιστον όλοι όσοι ασχολούνται με τον τομέα της ενέργειας, γνωρίζουν πάρα πολύ καλά, ότι για την παραγωγή ηλεκτρικής ενέργειας έχει πολύ μεγάλες απώλειες. Όμως, επιλέχθηκε το εισαγόμενο αυτό καύσιμο, το φυσικό αέριο, ακριβώς γιατί ήταν φτηνό, ακριβώς γιατί διασφάλιζε πολύ γρήγορη στους επενδυτές επιστροφή των κεφαλαίων, των οποίων είχαν βάλει και τους διασφάλιζε ένα σημαντικό ποσοστό κέρδους. Αυτό ακριβώς το εισαγόμενο καύσιμο, αποτελεί ένα σημαντικό παράγοντα στο ενεργειακό μείγμα και στην παραγωγή της ηλεκτρικής ενέργειας πλέον στη χώρα μας.

Τρίτο στοιχείο με αρνητικές επιπτώσεις στην ενεργειακή ασφάλεια. Καταλαβαίνετε πάρα πολύ καλά ότι το ενεργειακό μείγμα μεταβάλλεται προς όφελος των εισαγομένων καυσίμων, όταν έχουμε ανάγκη εισαγωγής ηλεκτρικής ενέργειας. Η ενεργειακή ασφάλεια της χώρας σε διάφορες περιπτώσεις, σε διάφορες κρίσιμες στιγμές, δεν μπορεί να διασφαλιστεί και βεβαίως κανένας καπιταλιστής δεν έχει ως γνώμονα, το πώς ακριβώς θα επενδύσει, τι παραγωγή θα έχει με βάση τη διασφάλιση ενεργειακής ασφάλειας. Το μόνο που τον απασχολεί είναι η διασφάλιση του καπιταλιστικού κέρδους.

Τέταρτος τομέας με πολύ σοβαρές αρνητικές επιπτώσεις είναι οι ίδιοι οι εργαζόμενοι. Ακούω και σήμερα τα αντιπολιτευόμενα κόμματα, να «σκίζουν τα ιμάτιά τους» για την κατάσταση των εργαζομένων, των μονάδων που θα αποσχισθούν και θα ιδιωτικοποιηθούν για τα προβλήματα που θα έχουν. Μα αυτοί δεν έβαλαν, επί της ουσίας, τις ανατροπές στις εργασιακές σχέσεις; Η σημερινή Κυβέρνηση, βεβαίως, αυτές τις ανατροπές στις εργασιακές σχέσεις που βρήκε, τις επεκτείνει ακόμα περισσότερα, φαλκιδεύοντας το δικαίωμα στη σταθερή, μόνιμη εργασία, στην εργασία με εργασιακά, συνδικαλιστικά και ασφαλιστικά δικαιώματα. Πόσων ταχυτήτων εργαζόμενοι υπάρχουν σήμερα στη Δ.Ε.Η. που είναι υπό δημόσιο έλεγχο; Δεν υπάρχουν οι ενοικιαζόμενοι εργαζόμενοι; η πιο μαύρη μορφή εργασίας; Ιδιαίτερα, στις εργασίες εκείνες, οι οποίες είναι οι πιο επώδυνες για την ανθρώπινη ύπαρξη στα ορυχεία μέσα με τους διάφορους εργολάβους; Δεν υπάρχουν οι συμβασιούχοι έργου και χρόνου στη Δ.Ε.Η.; οι οποίοι βεβαίως δεν απολαμβάνουν τα ίδια εργασιακά και μισθολογικά δικαιώματα με το μόνιμο προσωπικό;

Τέλος, υπάρχει και ένα μόνιμο προσωπικό της ΔΕΗ, αυτοί που έχουν σταθερή αορίστου σχέση εργασίας, το οποίο συνεχώς φθίνει, συνεχώς μειώνεται, γιατί ακριβώς αναπληρώνει τις ανάγκες σε εργαζόμενους η Δ.Ε.Η. με εργολαβικούς εργαζόμενους ή με συμβασιούχους. Αυτό είναι έργο όλων των προηγούμενων Κυβερνήσεων και της σημερινής Κυβέρνησης, με την ανοχή του κυβερνητικού συνδικαλισμού που επικρατεί στην Δ.Ε.Η. όλες αυτές τις δεκαετίες. Άρα, λοιπόν, καμία ασφάλεια των εργαζομένων.

Έχουμε εντατικοποίηση των ρυθμών εργασίας, κινδύνους στο εργασιακό περιβάλλον, υπονόμευση στα ζητήματα που αφορούν την υγιεινή και την ασφάλεια και τέλος, όσον αφορά την τιμολογιακή πολιτική, με βάση τα επίσημα στοιχεία από το 2000 - 2015, η τιμή του τιμολογίου της ηλεκτρικής ενέργειας στη χώρα μας αυξήθηκε 157%, όταν συνολικά στην Ε.Ε. η αύξηση ήταν περίπου στο 120%. Αυτό είναι το αποτέλεσμα της απελευθέρωσης της αγοράς ηλεκτρικής ενέργειας. Υψηλές τιμές, παρότι αυξήθηκε σοβαρά η παραγωγικότητα της εργασίας, παρότι, μπήκαν ανανεώσιμες πηγές μέσα που δεν έχουν κόστος παραγωγής. Όμως, το ηλεκτρικό ρεύμα είχε μια αλματώδη αύξηση της τιμής του, όχι μόνο της παραγόμενης τιμής, αλλά και των φόρων των τελών, τα οποία καλούνται να πληρώσουν τα λαϊκά νοικοκυριά.

Το αποτέλεσμα, επί της ουσίας, αυτής της τιμολογιακής πολιτικής διασφάλισης της καπιταλιστικής κερδοφορίας είναι να υπάρχει ένα περίπου 30% των λαϊκών νοικοκυριών που να ζει υπό συνθήκες ενεργειακής φτώχειας. Αυτό βεβαίως δεν είναι χαρακτηριστικό γνώρισμα μόνο της Ελλάδας. Στο σύνολο των κρατών της Ε.Ε., αλλού λιγότερο, αλλού περισσότερο, ο κίνδυνος ενεργειακής φτώχιας, είναι υπαρκτός για τα πιο φτωχά λαϊκά στρώματα.

Αυτή η επί της ουσίας διαδικασία, θα επιδεινωθεί ακόμα περισσότερο το επόμενο διάστημα, μέσα από το νέο βήμα, το οποίο κάνει η Κυβέρνηση με το σημερινό νομοσχέδιο, την ιδιωτικοποίηση των 2 μονάδων της Μεγαλόπολης, της μιας μονάδας της Φλώρινας και τις νέες άδειες παραγωγής λιγνίτη στη Φλώρινα, μαζί με τις απαραίτητες με τα ορυχεία παραγωγής λιγνίτη. Αυτό θα είναι το αποτέλεσμα και όσο αν ισχυρίζεται η Κυβέρνηση με το νομοσχέδιο ότι διασφαλίζει τους εργαζόμενους για 6 ακόμη χρόνια είναι ένα πολύ μικρό ποσοστό εργαζομένων, οι οποίοι θα πάνε με αορίστου χρόνου συμβάσεις, θα μεταφερθούν οι περισσότεροι, οι συμβασιούχοι, οι εργολαβικοί εργαζόμενοι και ένα μεγάλο κομμάτι από αυτούς, οι οποίοι είναι αορίστου χρόνου εργαζόμενοι είναι κοντά πλέον στη σύνταξη.

Ένα μεγάλο κομμάτι από αυτούς, οι οποίοι είναι αορίστου χρόνου οι εργαζόμενοι, είναι κοντά στη σύνταξη, ούτε καν την εξαετία δεν θα συμπληρώσουν, πολύ δε περισσότερο που θα είναι ένας μικρότερος αριθμός από αυτόν ήδη εργάζονται σήμερα στις μονάδες αυτές της ΔΕΗ, γιατί μέσα υπάρχει μια διάταξη, όπως αναφέρθηκε ήδη, ότι κάποιοι θα μεταφερθούν σε άλλες θυγατρικές της ΔΕΗ ή θα ακολουθηθεί για το πλεονάζον προσωπικό, ένα πρόγραμμα εθελουσίας εξόδου, άρα, δηλαδή, με το νομοσχέδιο επιταχύνετε τις διαδικασίες περαιτέρω ανατροπής των εργασιακών σχέσεων.

Βεβαίως, οι επιπτώσεις στην υγιεινή και στην ασφάλεια θα είναι πολύ σημαντικές, αλλά και ακόμα ένα στοιχείο, το οποίο δεν λαμβάνει υπ' όψιν η Κυβέρνηση, στο όνομα της επιτάχυνσης της ιδιωτικοποίησης είναι η γρήγορη εξάντληση των κοιτασμάτων λιγνίτη μέσα από την πολυμορφία αυτής της ιδιωτικοποίησης. Γιατί, κοιτάξτε να δείτε, από ότι μας είπαν και στη Μεγαλόπολη, αλλά και αλλού, την εικόνα την οποία έχουμε, ο επενδυτής, ο οποίος θα έρθει δεν πρόκειται να χρησιμοποιήσει τα τμήματα αυτά του λιγνίτη, τα οποία έχουν μικρό περιεχόμενο, θα πάει εκεί που υπάρχει το πλούσιο κοίτασμα του λιγνίτη, με αποτέλεσμα την πολύ γρήγορη εξάντληση των κοιτασμάτων του.

Και αυτό για να μπορεί να είναι μόνιμα με χαμηλό κόστος παραγωγής, για να μπορεί να είναι μόνιμα στο ημερήσιο δίκτυο παροχής ηλεκτρικής ενέργειας, άρα, λοιπόν, θα έχουμε και σοβαρές επιπτώσεις στην αξιοποίηση των λιγνιτικών κοιτασμάτων με τη γρήγορη εξάντλησή τους. Από αυτήν την άποψη λοιπόν, βεβαίως και η Κυβέρνηση δεν πρωτοτυπεί, ακολουθεί τις ίδιες μεθοδεύσεις με τις προηγούμενες κυβερνήσεις, διαμορφώνοντας ένα ελκυστικό περιβάλλον για την ιδιωτικοποίηση των συγκεκριμένων μονάδων και εδώ, να θυμίσω ότι οι προηγούμενες κυβερνήσεις διασφάλιζαν προκλητικές τιμές στους παραγωγούς ηλεκτρικής ενέργειας από ΑΠΕ είτε φωτοβολταϊκά είτε αιολική ενέργεια;

Προκλητικές, σκανδαλώδεις τιμές, δεν ήταν αυτή η κρατική παρέμβαση; Να θυμίσω ότι και οι προηγούμενοι έκαναν την ίδια κατάσταση με το προσωπικό, να θυμίσω ότι και οι προηγούμενοι χάριζαν ή μάλλον μετέφεραν τις δανειακές υποχρεώσεις το κράτος, όπως έκαναν στον ΟΣΕ; Αντίστοιχη διαδικασία ακολουθήθηκε και η σημερινή Κυβέρνηση και μάλιστα, σε πολλές περιπτώσεις τους ξεπερνά, ακριβώς για να μπορέσουν οι καπιταλιστές να βρουν ένα ευνοϊκότερο έδαφος και πολύ κερδοφόρο για τη διασφάλιση ακριβώς της κερδοφορίας της επένδυσής τους.

Έτσι λοιπόν αυτό το συγκεκριμένο νομοσχέδιο, βεβαίως δεν είναι ασύμβατο με το συνολικότερο σχεδιασμό που έχει η αστική τάξη για τη χώρα μας για την μετατροπή της σε ενεργειακό κόμβο, -εντάσσεται σε αυτό-, είναι άμεση και ενεργητική εμπλοκή της Ελλάδας στους ανταγωνισμούς και σε ενεργειακό επίπεδο ανάμεσα στις μεγάλες ιμπεριαλιστικές δυνάμεις, με κινδύνους ακριβώς μιας πολεμικής εμπλοκής της χώρας μας μέσα από την όξυνση αυτών των ανταγωνισμών, τα ζητήματα με τη Συρία και τα λοιπά, είναι πολύ υπαρκτά για να «σφυρίζει κάποιος αδιάφορα» απέναντι σε αυτούς τους κινδύνους.

Ολοκληρώνω, λέγοντας ότι εδώ υπάρχει και στον τομέα της είναι μια κραυγαλέα αντίφαση, ενώ η Ελλάδα είναι πολύ πλούσια σε πηγές παραγωγής ηλεκτρικής ενέργειας είτε είναι ορυκτής είτε είναι ανανεώσιμες, εμείς ως κόμμα, θα θέλαμε όλες αυτές τις μορφές να αξιοποιηθούν, αλλά ενώ υπάρχουν όλες αυτές οι τεράστιες πηγές, ο ελληνικός λαός βρίσκεται σε συνθήκες ενεργειακής φτώχειας και θα ζήσει σε συνθήκες ενεργειακής φτώχειας, όσο επικρατεί η πολιτική και η στρατηγική επιλογή μετατροπής της ενεργείας σε εμπόρευμα, όσο δηλαδή «κουμάντο» στην οικονομία κάνουν τα μονοπώλια, κάνουν οι καπιταλιστές, όσο την εξουσία την έχει η αστική τάξη.

Από αυτήν την άποψη, εμείς καλούμε τους εργαζόμενους να μην αποδεχθούν το νέο βήμα απελευθέρωσης της ηλεκτρικής ενέργειας, γιατί θα έχει ακριβώς πολύ σοβαρές επιπτώσεις και για τους ίδιους, αλλά και για τα λαϊκά στρώματα. Από αυτήν την άποψη, λοιπόν, είναι φανερό ότι καταψηφίζουμε και στο σύνολο και στα άρθρα το παρόν νομοσχέδιο.

Στο σημείο αυτό γίνεται η β’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Μεγαλοοικονόμου Θεοδώρα, Βράντζα Παναγιώτα, Γεννιά Γεωργία, Δημαράς Γεώργιος, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Ριζούλης Ανδρέας, Μπαλωμενάκης Αντώνιος, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Λιβανίου Ζωή, Αντωνίου Χρήστος Μουμουλίδης Θεμιστοκλής, Σπαρτινός Κωνσταντίνος, Συρμαλένιος Νικόλαος, Κυρίτσης Γεώργιος, Αυλωνίτου Ελένη, Κασαπίδης Γεώργιος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Καραμανλής Αχ. Κωνσταντίνος, Κατσαφάδος Κωνσταντίνος, Βλάσης Κωνσταντίνος, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Συντυχάκης Εμμανουήλ, Βαρδαλής Αθανάσιος, Καμμένος Δημήτριος, Παπαχριστόπουλος Αθανάσιος, Γεωργιάδης Μάριος, Μαυρωτάς Γεώργιος και Μίχος Νικόλαος.

ΕΥΗ ΚΑΡΑΛΩΣΤΑ (Αντιπρόεδρος της Επιτροπής): Ευχαριστώ πολύ, υπενθυμίζω ότι ο Ειδικός Αγορητής που είναι σήμερα εδώ, εκ μέρους των ΑΝ.ΕΛ., ο κ. Παπαχριστόπουλος, αντικαθιστά τον κ. Λαζαρίδη. Παρακαλώ κ. Παπαχριστόπουλε, έχετε το λόγο.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Ευχαριστώ κυρία Πρόεδρε, θα ήθελα να πω δύο πράγματα, όπως τα καταλαβαίνω εγώ, γιατί πιστεύω ότι δεν είναι θέμα καλής ή κακής κυβερνητικής επιλογής το θέμα του περιβάλλοντος, είναι ένα μεγάλο θέμα η κλιματική αλλαγή και έχει απασχολήσει σε πάρα πολλές Συνόδους και τη βλέπουμε πλέον μπροστά μας χειροπιαστά, μπορεί εμείς να είμαστε μια μικρή χώρα, αλλά και εμείς θα πρέπει να προσαρμοστούμε στα νέα δεδομένα. Κάποιοι αυτό το εκτιμούν με το δικό τους τρόπο και είναι δικαίωμά τους. Ένα δεδομένο λοιπόν είναι αυτό. Δεύτερο δεδομένο είναι η απόφαση ενός Ευρωπαϊκού Δικαστηρίου στα τέλη του 2016 που από κανέναν δεν άκουσα να αναφέρεται.

Θα ήθελα να πω το εξής, ότι χώρες όπως η Δανία, η Ολλανδία που δεν έχουν καν ήλιο και πολύ αέρα, δεν έχουν κύματα, δηλαδή, οι ανανεώσιμες πηγές τους ενέργειας, σε αυτές τις χώρες, που δεν είναι ιδιαίτερα ευνοϊκές, εξασφαλίσουν τα ενεργειακά τους αποθέματα από ανανεώσιμες πηγές ενέργειας. Πιστεύω ότι ήρθε η ώρα και για τη χώρα μας, άλλωστε, έχω κάνει μια επίκαιρη ερώτηση στον κ. Υπουργό -το ξέρει- όπως κι όλοι γνωρίζετε ότι δεν είναι εύκολο, υπάρχουν δεδομένα, υπάρχουν πράγματα, τα οποία θα πρέπει πλέον να τα δούμε με προσοχή, διότι αργά ή γρήγορα θα πρέπει το παλαιό μοντέλο να αντικατασταθεί.

Κάποιοι, δεν γνωρίζω, εάν κρύβονται ή το βλέπουν λίγο διαφορετικά, κάπου θα πρέπει όμως να μπουν μπροστά και να το κάνουν, τίποτα λιγότερο και τίποτα περισσότερο δεν είναι από αυτό το νομοσχέδιο, ξέρουμε ότι οι διεθνείς κανόνες περιορίζουν τις εκπομπές ρύπων, κάποιες μονάδες είναι πάρα πολύ παλιές και επίσης, ο τρόπος και ο βαθμός εκμετάλλευσης κάποιο μονάδων θα πρέπει να ρυθμιστεί. Παρ' όλα αυτά, δεν μου αρέσει να κινδυνολογώ, αλλά πιστεύω ότι σε μεσοπρόθεσμη βάση το 2026 η Δ.Ε.Η. θα συνεχίσει να ελέγχει το 68% του λιγνιτικού δυναμικού και θα διατηρεί πάνω από το 70% των δραστηριοτήτων της.

Σε μακροπρόθεσμη βάση, δυσάρεστο όμως, αλλά επιβεβλημένο,18 – 35, θα διατηρεί το 65%, προσεγγίζοντας τελικά το στόχο αυτής της αποεπένδυσης που είναι 40%. Με πολλή ειλικρίνεια πιστεύω φέρνει η Κυβέρνηση αυτό το νομοσχέδιο, το οποίο όντως δεν είναι εύκολο, ξέρουμε ότι κάποιοι άνθρωποι «ξεβολεύονται» στη Βόρεια Ελλάδα, έχουν συνηθίσει, με όλο το σεβασμό σε αυτές τις ομάδες, εμείς οι Ανεξάρτητοι Έλληνες είμαστε κοντά σε αυτό το νομοσχέδιο και επί της αρχής και επί των άρθρων. Ευχαριστώ.

ΕΥΗ ΚΑΡΑΛΩΣΤΑ (Αντιπρόεδρος της Επιτροπής): Το λόγο έχει ο κ. Γεωργιάδης, Ειδικός Αγορητής της Ένωσης Κεντρώων.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κυρία Πρόεδρε, κύριοι συνάδελφοι. Πριν προχωρήσω στο σχολιασμό του σχεδίου νόμου, είμαι υποχρεωμένος και εγώ από την πλευρά μου, για άλλη μια φορά, να δηλώσω ότι είναι απαράδεκτος ο χαρακτηρισμός για την Κυβέρνηση ΣΥ.ΡΙΖ.Α. - ΑΝ.ΕΛ., του σημερινού σχεδίου νόμου, ως επειγόντως. Θα μας πείτε, βέβαια κ. Υπουργέ, τα γνωστά ότι δηλαδή ότι μόλις προχθές την Τρίτη λάβαμε την έγκριση από την Ευρωπαϊκή Επιτροπή για τα σχέδιά σας, για την αποεπένδυση της Δ.Ε.Η., ωστόσο, το έχουμε πει πάρα πολλές φορές, ακόμη και οι στοιχειώδεις κανόνες δεοντολογίας και καλής νομοθέτησης επιβάλλουν οι Υπουργοί να μην «βαφτίζουν», τα όποια πονήματα τους ότι δήθεν είναι επείγοντα, όταν επί μήνες οι υπηρεσίες και τα γραφεία τους αδιαφορούν ή κωλυσιεργούν.

Βέβαια, από την πρώτη ημέρα της θητείας της, η εν λόγω Κυβέρνηση, μόνο προχειρότητα έχει επιδείξει και το ότι όλα έρχονται σε μορφή επείγοντος και κατεπείγοντος για τη νομοθετική προετοιμασία και παρόλα αυτά, υπάρχει και η έπαρση και τα επικοινωνιακά τεχνάσματα. Εμείς, ως Ένωση Κεντρώων, είμαστε αποφασισμένοι κάθε φορά που συμβαίνει κάτι παρόμοιο, να επισημαίνουμε μήπως, κάποτε και κάποια στιγμή, κάποιος ευαισθητοποιηθεί. Πάμε τώρα στο εν λόγω σχέδιο νόμου.

Καταρχάς, να σημειώσω ότι ο κ. Υπουργός, το μόνο, το οποίο κατάφερε με την άρον - άρον κατάθεση του σχεδίου νόμου ήταν να ταλαιπωρήσει για μέρες τους πολίτες που θα είναι θύματα των απεργιών διάρκειας και του ανεβοκατεβάσματος των διακοπτών, όπως υποσχέθηκαν οι συνδικαλιστές της ΓΕΝΟΠ -ΔΕΗ.

Γιατί άλλη μια κόκκινη γραμμή της «Πρώτης φοράς Αριστεράς» ξεπεράστηκε για άλλη μια φορά. Παραχωρούνται και αργότερα, προφανώς, να πουληθούν όσο-όσο πολύτιμα περιουσιακά στοιχεία, εγκαταλείποντας τις διακηρύξεις περί δήθεν διατήρησης του δημοσίου χαρακτήρα της εταιρείας ηλεκτρισμού.

Δεύτερης σημείωση: Θα ήθελα στη συνέχεια, να αναφερθώ στην από 6/2/2018 απόφαση του Διοικητικού Συμβουλίου της Δ.Ε.Η., με την οποία δόθηκε παράταση για 4 μήνες στη συνεργασία της με μια συμβουλευτική εταιρία για την επικαιροποίηση του στρατηγικού και επιχειρησιακού σχεδιασμού της Δ.Ε.Η. έναντι 600.000 € πλέον Φ.Π.Α.. Δηλαδή, τόσο καιρό εάν για τέσσερις μήνες δίνουμε 600.000€ σε παράταση σε μια συμβουλευτική εταιρία, πόσα χρήματα έχουν δοθεί συνολικά στην εν λόγω εταιρεία; Όταν ολοκληρώσω, θα καταθέσω για τα πρακτικά και σχετικό έγγραφο.

Τρίτη επισήμανση: Για το προβλεπόμενο στο άρθρο 4 πρόγραμμα εθελουσίας εξόδου των υπαλλήλων της Δ.Ε.Η. παρακαλώ πολύ, να μας κατατεθεί το αναλυτικό σχέδιο με τους προβλεπόμενους όρους και τα ποσά που θα δοθούν σε κάθε κατηγορία εργαζομένων, καθώς και να μας διευκρινιστεί από που θα εξευρεθεί το εν λόγω απ’ το συνολικό προβλεπόμενο κονδύλι, γιατί εδώ αντί κάποιοι ν’ απολογηθούν για το ότι η Δ.Ε.Η. με τον κ. το 2016, μόλις 5,25 δισ. ευρώ απασχολεί 18.902 υπαλλήλους, το οποίο είναι πανευρωπαϊκό ρεκόρ για τέτοιου είδους εταιρία, οι κυβερνώντες έρχονται, να μοιράσουν λεφτά που δεν υπάρχουν σε μπόνους. Για να καταλάβετε το μέγεθος, ακόμα και η γιγαντιαία γαλλική εταιρεία Total με παρουσία σε 130 χώρες και με τζίρο 150 δισ. ευρώ, διαθέτει μόλις 98.000 υπαλλήλους. Δηλαδή, αναλογικά, άμα κάνετε την πράξη, μόνο το 1/6 των υπαλλήλων της Δ.Ε.Η..

Επιπρόσθετα, ο Πρόεδρος και Διευθύνων Σύμβουλος της Δ.Ε.Η. δήλωσε ότι επειδή ο μέσος όρος της ηλικίας των εργαζομένων είναι 50 έτη, το προσωπικό χρειάζεται ανανέωση και άφησε να εννοηθεί ότι πρέπει να επιλυθεί νομοθετικά η αδικία του συμψηφισμού της αποζημίωσης της απόλυσης με εκείνη του εφάπαξ, ώστε να δίνονται και επιπλέον κίνητρα.

Ρωτώ, υπάρχει κάποια άλλη χώρα της Ευρώπης, στην οποία εργαζόμενοι του δημόσιου τομέα ηλικίας μόλις 50 ετών λαμβάνουν χρηματικά μπόνους για να βγουν στη σύνταξη; Τουλάχιστον, θα μπορούσε, να μας πληροφορήσει, να πληροφορηθούμε, γενικότερα, εάν η Κυβέρνηση ΣΥ.ΡΙΖ.Α. – ΑΝ.ΕΛ. προτίθεται, να επεκτείνει τα προγράμματα εθελουσίας εξόδου και σε άλλες εταιρίες του δημοσίου και παρακαλούμε, στις τυχόν απαντήσεις που θα μας δοθούν, να μην ειπωθούν τα τετριμμένα, δηλαδή, ότι «η Δ.Ε.Η. είναι Α.Ε. εισαγόμενη στο χρηματιστήριο και ενεργεί αυτοτελώς κ.λπ.», αλλά να έχουμε μια πιο πειστική δικαιολογία.

Όμως, ακόμη και αν ενεργεί, κατά το δοκούν, η εν λόγω εταιρία, θα ήθελα, να ακούσετε τα παρακάτω. Στο από 25/2/2018 δελτίο τύπου της εταιρίας γίνεται λόγος για προχωρημένο στάδιο συζητήσεων με τις τράπεζες για την αναχρηματοδότηση των δανείων της. Δηλαδή, μεθερμηνευόμενο ότι αντιμετωπίζει πάρα πολλά προβλήματα ρευστότητας. Θα καταθέσω στα πρακτικά και το εν λόγω δελτίο τύπου.

Ενώ, θα περίμενε κανείς, η Διοίκηση της Δ.Ε.Η. να προσέχει που ξοδεύει και το τελευταίο ευρώ, μιας και το ύψος των απλήρωτων λογαριασμών βρίσκεται στη «στρατόσφαιρα», στις 13 Απριλίου, – δηλαδή, την προηγούμενη Παρασκευή, - το Δ.Σ. της Δ.Ε.Η. αποφάσισε να πληρώσει 4.800.000 ευρώ για να αποκτήσει την παγκοσμίως άγνωστη εταιρία EBS των Σκοπίων και καταθέτω σχετικό δελτίο τύπου για την ανακοίνωση της συμφωνίας.

Δε θα ασχοληθώ εδώ για τη σκοπιμότητα του εγχειρήματος ή με το αν η εταιρεία αποτελεί αξιόλογη ομάδα ή όχι, έστω και αν πρόκειται για μια απλή εταιρεία εμπορίας ηλεκτρικής ενέργειας, ούτε καν παραγωγής. Απλά, θέλω, να ρωτήσω τα μέλη της Διοίκησης της Δ.Ε.Η., διαμέσου του παρόντος Υπουργού, εάν διαθέτουν έστω και την ελάχιστη εθνική ευαισθησία. Γιατί εκτιμώ ότι είναι απαράδεκτο, εν μέσω συνομιλιών της Κυβέρνησης για την ενδεχόμενη ονοματοδοσία του κρατιδίου, το μέλλον των διμερών μας σχέσεων, τη διεθνή πίεση που δέχεται η χώρα μας και την αναστάτωση που όλα αυτά επιφέρουν στον πολιτικό κόσμο, κάποιοι δημόσιοι λειτουργοί «πίσω από τις πλάτες μας» να κάνουν παράλληλα «business» με την άλλη πλευρά, να σπαταλούν πολύτιμους πόρους, χωρίς να σέβονται ή να υπολογίζουν τις ευαισθησίες και τις αγωνίες δισεκατομμυρίων Ελλήνων. Δηλαδή, δεν μπορούσαμε να περιμένουμε λίγο ακόμη χρονικό διάστημα μέχρι να ολοκληρωθούν οι διαπραγματεύσεις για το όνομα; Τι φοβόμαστε; Μήπως παρέμβουν ανταγωνιστικές εταιρείες και προλάβουν να αρπάξουν αυτό το «κελεπούρι» των Σκοπίων από τα δικά μας χέρια;

Πέμπτη επισήμανση: Άλλο απαράδεκτο εντοπίζεται στην παρ. 2 του τρίτου άρθρου, όπου απαριθμούνται 13 παρεκκλίσεις νόμων, προκειμένου οι εν λόγω αποσχίσεις να διενεργηθούν απρόσκοπα. Φαίνεται ότι οι μαζικές παρεκκλίσεις από τους νόμους φέρνουν στο εξής και μια πάγια πολιτική που θα ακολουθεί η Κυβέρνηση. Μια από τα ίδια είχαμε και χθες στην Επιτροπή με το σχέδιο νόμου για την ανάπλαση της Αθήνας.

Έκτη παρατήρηση: Για το άρθρο 6 έχω να υπενθυμίσω ότι το εθνικό ενεργειακό για τον εθνικό ενεργειακό σχεδιασμό που μας παρουσιάσατε πριν από λίγες μέρες, αναφέρεται ως βασικός άξονας της μελλοντικής πολιτικής μας η απαλλαγή από ανθρακούχες εκπομπές. Όλοι αντιλαμβανόμαστε ότι με την πώληση λιγνιτικών μονάδων και την παραχώρηση της εκμετάλλευσης των λιγνιτικών αποθεμάτων δεν σημαίνει ότι θα πάψει η εκπομπή των ρύπων ή ότι οι ρύποι του ιδιώτη θα είναι καλύτερες.

Αντίθετα, σύμφωνα με την πανευρωπαϊκή μελέτη της Prospects Research με στοιχεία του 2015 η Δ.Ε.Η. είναι ο χειρότερος μολυντής που αποβάλλει τους περισσότερους ρύπους, ανά μονάδα παραγωγής, λόγω απλά της μεγάλης συμμετοχής του λιγνίτη στο μείγμα παραγωγής. Συγκεκριμένα, για κάθε παραγόμενη κιλοβατώρα εκπέμπονται 1010 γραμμάρια διοξειδίου του άνθρακα. Όλα αυτά έρχονται σε αντίθεση με τη Συμφωνία των Παρισίων για την κλιματική αλλαγή και τις αντίστοιχες κατευθυντήριες γραμμές της Ε.Ε., που μέσω του Συστήματος Δικαιωμάτων Ρύπων επιβάλλουν την απανθρακοποίηση της ενιαίας αγοράς.

Επομένως, πώς μπορείτε, κύριε Υπουργέ, να είστε τόσο αισιόδοξος, όσο δηλώνετε στις συνεντεύξεις σας ότι θα υπάρξει «ισχυρό ενδιαφέρον ισχυρών επενδυτών, για να αποκτήσουν τις δύο μονάδες»; Ποιος θα αγοράσει μόνο λιγνιτικές μονάδες, όταν αυτή η πηγή παραγωγής ενέργειας σε λίγα χρόνια θα απαγορευτεί στην Ευρώπη; Εμείς, πάντως, μόνο για κινέζους επενδυτές διαβάζουμε στον Τύπο.

Δεν θα ήθελα, να δαπανήσω άλλο από το χρόνο. Θα τοποθετηθούμε και στην επόμενη συνεδρίαση για περισσότερες παρατηρήσεις και επισημάνσεις. Επί της αρχής, είμαστε αρνητικοί με το εν λόγω εγχείρημα και το σχέδιο νόμου. Ευχαριστώ πολύ.

ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων της Επιτροπής): Ευχαριστούμε τον κ. Γεωργιάδη. Να μας πει για το τυπικό τη θέση του για το επείγον.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής της Ένωσης Κεντρώων): Το είπα στην αρχή ότι καταδικάζουμε αυτή τη μορφή του επείγοντος από την Κυβέρνηση.

ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων της Επιτροπής): Ωραία.

Συνεχίζουμε με τον τελευταίο Ειδικό Αγορητή από το «Ποτάμι», τον κ. Μαυρωτά.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε.

Σε πολλά κρίσιμα θέματα, η Κυβέρνηση αφήνει την «άμμο στην κλεψύδρα τους να κυλήσει» κι όταν τελειώνουν οι κόκκοι έρχεται, να πάρει αποφάσεις υπό πίεση. Το ίδιο κάνει και τώρα με το παρόν νομοσχέδιο. Υπήρχε η απαίτησηνα πωληθεί το 40% της δυναμικότητας των λιγνιτικών σταθμών από τη Δ.Ε.Η., ώστε να μην έχει μόνο μονοπωλιακή θέση στη χρήση του συγκεκριμένου καυσίμου στο πλαίσιο της απελευθέρωσης της αγοράς της ενέργειας. Δεν είναι, δηλαδή, νέο το ζήτημα της απελευθέρωσης. Τα συζητάμε από πέρυσι σε συνδυασμό με την προβληματική κατάσταση της Δ.Ε.Η., μιας εταιρείας ορόσημο για την ελληνική οικονομία και ανάπτυξη.

Πέρυσι, λοιπόν, τέτοια εποχή, όταν συζητιόταν το μεσοπρόθεσμο στη Βουλή και είχε και κομμάτια από την απελευθέρωση της αγοράς ενέργειας, είχαμε κάνει τις προτάσεις μας, που βασιζόντουσαν σε πέντε σημεία. Τα επαναλαμβάνω εν τάχει.

Προτείναμε μια μικρή νέα Δ.Ε.Η. της τάξης 30% με 40% για να ανοίξει η αγορά και να προσελκύσει τη συμμετοχή νέων αξιόπιστων επενδυτών. Μάλιστα, λέγαμε χαρακτηριστικά τότε ότι η πώληση μεμονωμένων μονάδων είναι μη ελκυστική για επενδυτές, οπότε θα καταλήξει σε ουσιαστική εκποίηση. Αντίθετα, η πώληση ενός παραγωγικού χαρτοφυλακίου μπορεί να προσελκύσει επενδυτές. Το σκεπτικό είναι ο ένας ή οι δύο νέοι παίκτες να αναλάβουν το ανάλογο μερίδιο σε όλη την αλυσίδα αξίας. Δηλαδή, από την παραγωγή μέχρι και το μερίδιο των πελατών λιανικής και συνεπώς, τους κατ’ αναλογία καλούς και κακούς πελάτες χαμηλής, μεσαίας και υψηλής τάσης.

Το δεύτερο σημείο που προτείναμε ήταν ο στρατηγικός επενδυτής.

Το τρίτο σημείο, η ενεργειακή ειρήνη με την αξιοποίηση του ειδικευμένου προσωπικού της Δ.Ε.Η..

Το τέταρτο σημείο είχε να κάνει με τη βελτίωση της εισπραξιμότητας. Ένα μεγάλο πρόβλημα για τη σημερινή Δ.Ε.Η..

Πέμπτο και τελευταίο σημείο είχε να σχέση με το μοντέλο της COSMOTE για τις πιο δυναμικές λειτουργίες της Δ.Ε.Η., δηλαδή, τη Δ.Ε.Η. είναι οι ανανεώσιμες και τη Δ.Ε.Η. ενεργειακές υπηρεσίες που θα πρέπει να συσταθεί.

Από όλα αυτά, δεν εισακούστηκε και δεν συζητήθηκε τίποτα. Με τη γνωστή της αλαζονεία η Κυβέρνηση απαξίωσε τις προτάσεις. Είπε ότι θα κάνει ρωμαλέα διαπραγμάτευση, αρνούμενη να δει την πραγματικότητα και έβαλε «το κεφάλι της στην άμμο». Έφτασε, λοιπόν, τώρα η ώρα να κάνει αυτά που της λέγαμε να μην κάνει και να ζητάει τη ψήφο μας. Τελικά, προχωράει στην πώληση των μονάδων με «το πιστόλι στον κρόταφο», όπως είπε και ο Διευθύνων Σύμβουλος στις 8/2/2018.

Σε μια ευρωπαϊκή λογική της απανθρακοποίησης της ενεργειακής παραγωγής, η πώληση μεμονωμένων λιγνιτικών μονάδων και ορυχείων δεν θα προσελκύσει επενδυτές, κυρίως στη Μεγαλόπολη, λόγω των επιφανειακών κοιτασμάτων που δίνουν πλεονέκτημα κόστους, λόγω χαμηλού κόστους εξόρυξης. Ουσιαστικά, είναι μία βραχυπρόθεσμη επιλογή για τον οποιοδήποτε.

Το τίμημα που θα πάρει η Δ.Ε.Η. και που το έχει τόσο μεγάλη ανάγκη για τις άμεσες λειτουργικές της ανάγκες και το ταμειακό πρόβλημα που υπάρχει, αφού της χρωστάνε 2,8 δις, αλλά και για το επενδυτικό πρόγραμμα που πρέπει να αναπτύξει για να εκσυγχρονίσει τις μονάδες, να τις προσαρμόσει στα νέα περιβαλλοντικά δεδομένα και να αναπτύξει νέες δραστηριότητες. Το τίμημα, λοιπόν, από την πώληση των 4 μονάδων, έτσι όπως γίνεται σε δύο πακέτα, προβλέπεται από τον Διευθύνοντα Σύμβουλο σε, περίπου, ένα δις.

Μακάρι, αλλά αναρωτιόμαστε, μήπως μπαίνει ψηλά ο πήχης και περάσουμε από κάτω; Μήπως, δηλαδή, έτσι όπως γίνεται με «το πιστόλι στον κρόταφο», το τίμημα αυτών των μονάδων είναι τελικά μικρότερο και από την λογιστική τους αξία; Αν καρποφορήσει ο διαγωνισμός θα είμαστε, ως χώρα, εντάξει απέναντι στις απαιτήσεις της DG COMP, της Γενικής Διεύθυνσης Ανταγωνισμού, έχοντας δώσει μια «ανάσα» λίγων μηνών στη Δ.Ε.Η. και αποτρέποντας μια βιώσιμη μακροπρόθεσμη λύση που την έχει ανάγκη.

Aς δούμε, όμως, και τα του νομοσχεδίου, πιο συγκεκριμένα. Ένα κείμενο που, προφανώς, ανατέθηκε από το Υπουργείο σε κάποιο δικηγορικό γραφείο, το γνωστό «outsourcing», συγγραφείς εξειδικευμένων νομοσχεδίων που έχουν να κάνουν κυρίως με προαπαιτούμενα, αν κρίνω από το ύφος και τη φρασεολογία. Δεν είναι καλό σημάδι ότι σε ένα νομοσχέδιο εννέα άρθρων αναφέρεται δέκα φορές ότι οι διατάξεις αυτές θα εφαρμοστούν «κατά παρέκκλιση κάθε άλλης, γενικής ή ειδικής διάταξης νόμου».

Στο πρώτο άρθρο, καθορίζονται οι προς πώληση μονάδες και ορυχεία λιγνίτη σε δύο πακέτα. Το ένα στη Μεγαλόπολη, μονάδες ΙΙΙ και ΙV ισχύος 600 MW και το άλλο στην Φλώρινα, Μελίτη Ι και ΙΙ. Την άδεια για το δεύτερο που δεν έχει ακόμα κατασκευαστεί.

Στο άρθρο 3, στην παρ. 10, υπάρχει μια παράξενη διάταξη. Ο περιορισμός της καθαρής ισχύος της Μεγαλόπολης V που λειτουργεί με φυσικό αέριο θα είναι μέχρι 500 MW αντί του μεγίστου των 800 MW, μέχρι να ολοκληρωθεί η επέκταση του ΕΣΜΗΕ, του Εθνικού Συστήματος Μεταφοράς Ηλεκτρικής Ενέργειας, 400 kV προς στην Πελοπόννησο. Το νομοσχέδιο επικαλείται θέματα ευστάθειας. Ωστόσο, αναρωτιόμαστε, γιατί αυτό θα πρέπει να μπει ρητά στο νόμο; Γιατί δεν το ορίζει η ΡΑΕ ή ο λειτουργός του συστήματος; Ακόμα και εάν δεν γινόταν η πώληση αυτή, πάλι θα ερχόταν με νομοθετική ρύθμιση ο περιορισμός της μέγιστης αποδιδόμενης ισχύος της Μεγαλόπολης V;

Το άρθρο 4, αφορά τα εργασιακά δικαιώματα και τις θέσεις εργασίας. Όλα τα εργασιακά δικαιώματα του προσωπικού της Δ.Ε.Η. μεταβιβάζονται στις νέες εταιρείες. Οι νέες εταιρείες δεν δύναται να προχωρήσουν σε απολύσεις για έξι χρόνια. Στις νέες εταιρείες θα μεταφερθεί το απαραίτητο προσωπικό, ώστε να λειτουργούν κανονικά τα εργοστάσια και τα ορυχεία. Το υπόλοιπο προσωπικό θα μετακινηθεί σε άλλες θυγατρικές του ομίλου Δ.Ε.Η. ή θα επωφεληθεί προγράμματος εθελουσίας εξόδου. Εργαζόμενοι σε μονάδες που τίθεται εκτός λειτουργίας θα μπορούν να ενταχθούν σε προγράμματα κινητικότητας και εθελουσίας εξόδου.

Εδώ, έχουμε να κάνουμε κάποιες παρατηρήσεις. Με βάση τα όσα αναφέρονται, δεν προκύπτει πουθενά ότι διατηρούνται όλα τα εργασιακά δικαιώματα και κατά πόσο αυτά θα συμπεριλαμβάνονται σε μια αρχική επιχειρησιακή σύμβαση. Είναι απορίας άξιο, πως η Δ.Ε.Η. θα αποφασίσει ποιους και πόσους εργαζόμενους θα εισφέρει στις δύο προς σύσταση εταιρείες και ποιους και πόσους να κρατήσει. Με ποια κριτήρια και με ποιες διαδικασίες έχει προσδιοριστεί ο αριθμός των εργαζομένων που θα μεταβιβαστούν ανά μονάδα; Ποιος είναι αυτός και με ποιες παραμέτρους έχει ή θα καθοριστεί; Αυτό που αναρωτιόμαστε είναι αν τελικά, θα καταλήξουμε να ευνοηθούν οι αρεστοί και τα κομματικά στελέχη, οι έχοντες τις πολιτικές ή συνδικαλιστικές διασυνδέσεις. Έχουμε υπολογίσει, πόσο θα είναι το πακέτο της εθελουσίας; Ένα πακέτο που, ουσιαστικά, θα επιβαρύνει τη Δ.Ε.Η. και θα μειώσει το όποιο τίμημα πάρει από τις πωλήσεις.

Στο άρθρο 7, με την επιβολή του συγκεκριμένου τέλους, μπορεί να υποστηριχθεί η άποψη ότι εφαρμόζεται η βασική αρχή της Ε.Ε. ότι «ο ρυπαίνων πληρώνει». Η πολιτική της Ένωσης στον τομέα του περιβάλλοντος αποβλέπει σε υψηλό επίπεδο προστασίας και λαμβάνει υπόψη την ποικιλομορφία των καταστάσεων στις διάφορες περιοχές της Ένωσης. Στηρίζεται στις αρχές της προφύλαξης και της προληπτικής δράσης, της επανόρθωσης των καταστροφών του περιβάλλοντος, κυρίως όταν και ορυχεία, κατά προτεραιότητα στην πηγή. Επομένως, η θέσπιση του ειδικού αυτού του τέλους υπέρ των Περιφερειών, εντός των οποίων λειτουργούν οι μονάδες, κρίνεται καταρχήν θετική.

Ο βασικός προβληματισμός που ανακύπτει το συγκεκριμένο άρθρο είναι ότι όλες οι διαδικασίες για την είσπραξη και απόδοση του συγκεκριμένου τέλους θα καθοριστούν σε Υπουργική Απόφαση, όπως λέει στην παρ. 2, χωρίς να γίνεται σαφής προσδιορισμός του χρόνου έκδοσής της. Αυτό είναι κάτι που το λέμε σε κάθε νομοσχέδιο. Κάθε Υπουργική Απόφαση θα πρέπει να έχει και ένα χρονοδιάγραμμα, μία προθεσμία. Ελλοχεύει, επομένως, ο γνωστός κίνδυνος καθυστέρησης έκδοσής της, με αποτέλεσμα οι τοπικές κοινωνίες να αργήσουν να δουν τα ανταποδοτικά οφέλη. Επίσης, δεν γίνεται καμία αναφορά σε ύψος των προστίμων, αλλά και στον τρόπο κατανομής των εσόδων μεταξύ των Περιφερειών. Θα γίνεται, για παράδειγμα, αναλογικά με τις «παγωμένες» κιλοβατώρες για κάθε περιοχή;

Κλείνοντας την πρώτη τοποθέτηση επί της αρχής, νομίζω ότι η αλαζονεία της Κυβέρνησης να μη συζητάει ποτέ τις προτάσεις μας, έρχεται τώρα και κάνει επίκληση στην υπευθυνότητά μας; Δεν μπορεί να θέλετε να συναινέσουμε στις δικές σας έσχατες λύσεις, όταν ποτέ δεν συζητάτε τις δικές μας. Δεν έχουμε πρόβλημα να βάλουμε πλάτη σε αντιδημοφιλείς προτάσεις και το έχουμε αποδείξει αυτό, ως «Ποτάμι», ακόμα και όταν ήμασταν οι μόνοι απ' όλα τα κόμματα, όμως, αρκεί να είναι στη σωστή κατεύθυνση. Εδώ, η κατεύθυνση είναι, αυτό που σας λέγαμε ότι θα πρέπει να αποφύγουμε, δηλαδή, την πώληση μεμονωμένων μονάδων με επείγοντα τρόπο που σημαίνει ότι και το τίμημα θα είναι απογοητευτικό. Μακάρι, να έχετε δίκιο εσείς και άδικο εμείς, αλλά δεν το βλέπω.

Εν κατακλείδι, λοιπόν, ήμασταν και είμαστε μεν θετικοί στην απελευθέρωση της αγοράς ενέργειας, αλλά πολύ επιφυλακτικοί, έως αρνητικοί, με τον τρόπο που το κάνετε στο παρόν σχέδιο. Με ενδιαφέρον θα περιμένουμε να ακούσουμε και τις απόψεις των φορέων τη Δευτέρα. Ευχαριστώ πολύ.

ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων της Επιτροπής): Ευχαριστούμε τον κ. Μαυρωτά. Τέλειωσε ο κατάλογος των Εισηγητών και προχωράμε στους συναδέλφους Βουλευτές. Το λόγο έχει ο κ. Βλάσης.

ΚΩΝΣΤΑΝΤΙΝΟΣ ΒΛΑΣΗΣ: Κύριε Πρόεδρε, κ. Υπουργέ, πραγματικά, είναι πολύ νωπές οι μνήμες από την επίσκεψη του Πρωθυπουργού, του κ. Τσίπρα, στην πρωτεύουσα του νομού μου, στην Τρίπολη, μόλις πριν ένα μήνα. Η επίσκεψη, η οποία είχε συνοδευτεί από κάτι πρωτοφανές για τα δεδομένα της περιοχής μου. Από ένα κέντρο αποκλεισμένο από τις κλούβες των ΜΑΤ, το οποίο δεν το έχουμε συναντήσει ποτέ στην πόλη μου, η οποία, κατά τα άλλα, είναι πάντα φιλόξενη και στην οποία έχουν έρθουν και άλλοι πρωθυπουργοί, με τελευταίο τον κ. Σαμαρά, τον οποίο φιλοξενήσαμε.

Εγώ σκεφτόμουν ότι αν αυτή η εικόνα συνέβη στην Τρίπολη που για να προσπαθήσεις να πας στο χώρο που μίλαγε ο Πρωθυπουργός, πέρναγες από πολλές διμοιρίες ΜΑΤ, τι θα γινόταν, εάν ο Πρωθυπουργός ερχόταν να κάνει την αντίστοιχη ομιλία στη Μεγαλόπολη, μισή ώρα πιο δίπλα, στη δεύτερη μεγαλύτερη πόλη του νομού μας;

Εκεί, κύριε Υπουργέ, ξέρετε, δεν είναι οι δικοί μας ψηφοφόροι είναι δικοί σας ψηφοφόροι, οι οποίοι βγαίνουν και λένε «βάλαμε τα χέρια μας και βγάλαμε τα μάτια μας».

Αυτό συμβαίνει γιατί όταν σπέρνεις διχόνοια και ψεύτικες ελπίδες, δυστυχώς, θερίζεις οργή και αγανάκτηση. Αυτό συμβαίνει και στο δικό μου τόπο, στην Αρκαδία και στη Μεγαλόπολη.

Για να το φέρουμε πάλι στην επικαιρότητα, στο δικό μας σχέδιο, αυτό που ο κ. Τσίπρας το έλεγε «εθνικό έγκλημα που πρέπει να αποτραπεί», δεν υπήρχε σαφώς καμία από τις δύο λιγνιτικές μονάδες υπό πώληση. Αυτές που εσείς, βέβαια, φέρνετε τώρα για να πουλήσετε.

Βέβαια, δεν ήταν το μόνο αυτό που είπε ο κ. Τσίπρας. Πατώντας στο διαδίκτυο να δω τι είπε για τη Δ.Ε.Η. ο τωρινός Πρωθυπουργός, πραγματικά, γέμισε ο τόπος. Λέει «Βρισκόμαστε μπροστά στην ολοκλήρωση ενός προμελετημένου εγκλήματος σε βάρος της χώρας. Ας το βάλουν καλά στο μυαλό τους, ο ΣΥ.ΡΙΖ.Α. δεν πρόκειται να συμβιβαστεί με την ιδέα ότι η Δ.Ε.Η. θα ξεπουληθεί. Για άλλη μια φορά προειδοποιούμε τον κ. Σαμαρά, αυτές οι αποφάσεις δεν θα υλοποιηθούν γιατί έχουν τη συντριπτική αντίθεση της ελληνικής κοινωνίας».

Επαναλαμβάνω, στον τόπο μου, δεν ήταν ούτε καν μέσα τα ορυχεία της Μεγαλόπολης, που θεωρούνται τα «φιλέτα» της Δ.Ε.Η..

Συνέχισε, δε, ο τωρινός Πρωθυπουργός, λέγοντας ότι «μόνο ο ελληνικός λαός έχει την αρμοδιότητα να πάρει μια τέτοια απόφαση. Τέλειωσαν τα ψέματα και δε θα την πάρουν, μάλιστα, εν κρυπτώ, την απόφαση αυτή για τη διάλυση και την εκποίηση της Δ.Ε.Η.. Αν έχουν τα κότσια ας την πάρουν στο φως της ημέρας».

Εσείς, βέβαια, τη φέρνετε με τη μορφή του επείγοντος.

Αυτά είναι λίγα από τα πολλά που είπε ο Πρωθυπουργός και οι τότε Βουλευτές σας. Βέβαια, αρκετοί είχαν τα κότσια και δεν είναι αυτή τη στιγμή στο κόμμα, όπως ο κ. Πετράκος, ο οποίος θα είναι στο συλλαλητήριο το Σάββατο, από ότι γνωρίζω, που γίνεται στη Μεγαλόπολη. Επίσης, ο κ. Ζαχαριάς, από την Αρκαδία. Ας ελπίσουμε ότι και εσείς ή κάποιοι από εσάς, είτε Υπουργοί είτε Βουλευτές, θα είναι την Κυριακή εκεί, για να δείξετε τη συμπαράστασή σας στους εργαζόμενους.

Εμείς, λοιπόν, κύριε Υπουργέ, σε αυτό που φέρνετε σήμερα, σε αυτό το σχέδιο νόμου, λέμε ένα μεγάλο «όχι». Λέμε ένα μεγάλο «όχι» για πολλούς και διάφορους λόγους, τους οποίους είπε και πριν ο Εισηγητής μας.

Πρώτον, γιατί ουσιαστικά «ξεπουλάτε τα ασημικά» της Δ.Ε.Η.. Ξεπουλάτε χωρίς ουσιαστική αποτίμηση τις πλέον κερδοφόρες παραγωγικές λιγνικές μονάδες της Δ.Ε.Η., τις μονάδες με το χαμηλότερο κόστος λειτουργίας.

Δεύτερον, γιατί ενώ το κάνετε αυτό, δεν καταφέρνετε, τουλάχιστον, να εξασφαλίσετε τη βιωσιμότητα της Δ.Ε.Η. που απομένει. Δημιουργείτε μια «καλή» Δ.Ε.Η. που την πουλάτε στους ιδιώτες και αφήνετε μια «κακή» Δ.Ε.Η. που και πάλι δε θα είναι βιώσιμη.

Χαρακτηριστικό παράδειγμα, με εξωφρενικό τρόπο, περιορίζετε κατά 40% τη λειτουργία της πλέον σύγχρονης μονάδας παραγωγής ηλεκτρικής ενέργειας στη Μεγαλόπολη, μόνο και μόνο για να κερδίζει ο ιδιώτης.

Τρίτον, δε λύνετε το πρόβλημα του ανταγωνισμού. Αυτό γίνεται γιατί δεν πουλάτε πελατολόγιο και συντηρείτε την υποχρέωση για μείωση κατά 40% του τζίρου της εταιρίας.

Τέταρτον, δε διασφαλίζετε το μέλλον των εργαζομένων, ούτε αυτών που θα μεταφερθούν στις εταιρείες ούτε αυτών που θα μείνουν στη δημόσια Δ.Ε.Η..

Μάλιστα, δεν ξεκαθαρίζετε καν, το καθεστώς των εργασιακών σχέσεων.

Πέμπτο, δεν κάνετε καμία πρόβλεψη για τη μεταλιγνιτική αξιοποίηση των περιοχών.

Έκτο, αυτό το οποίο δε λέτε στον κόσμο αλλά, στο τέλος, αυτό θα φτάσει σε κάθε νοικοκυριό, όχι μόνο δεν θα μειώσετε το τιμολόγιο της Δ.Ε.Η. που θα φθάσει στο τελευταίο νοικοκυριό αλλά, στο τέλος, θα αναγκαστείτε να το αυξήσετε.

Κύριε Υπουργέ, αν αυτό το σχέδιο νόμου δεν αποτελεί, κατά τα δικά σας λόγια, κατά τη δική σας προσφιλή τακτική, ξεπούλημα και εθνικό έγκλημα και μάλιστα, με συνοπτικές διαδικασίες, τότε ποιο είναι; Σας ευχαριστώ.

ΝΙΚΟΣ ΣΥΡΜΑΛΕΝΙΟΣ (Προεδρεύων της Επιτροπής): Κι εμείς ευχαριστούμε.

Ο κ. Δημητριάδης, έχει το λόγο.

ΔΗΜΗΤΡΙΟΣ ΔΗΜΗΤΡΙΑΔΗΣ: Ευχαριστώ, κύριε Πρόεδρε. Η Κυβέρνησή μας, απ' όταν υπέγραψε τη σύμβαση χρηματοδοτικής διευκόλυνσης, το 2015 και ξαναπήρε την εντολή από τον ελληνικό λαό για να κυβερνήσει, είχε μπροστά της συγκεκριμένα σενάρια για την ενέργεια, τα οποία, τελικά, σε σχέση με αυτά που είχε συμφωνήσει, κατάφερε να τα βελτιώσει υπέρ του δημοσίου συμφέροντος, κατά πολύ.

Εξηγούμαι, αποτρέψαμε τρεις ιδιωτικοποιήσεις: Της Δ.Ε.Η., το σενάριο της μικρής Δ.Ε.Η., του ΑΔΔΜΗΕ και της ΔΕΣΦΑ.

Συγκεκριμένα για τη Δ.Ε.Η., η οποία είναι μια επιχείρηση που όχι μόνο θα εκποιούταν σε τιμή ευκαιρίας, αλλά θα πήγαινε και όλος ο δημόσιος πλούτος που κατακρατεί στα χέρια της, για λογαριασμό του δημοσίου συμφέροντος, σε χέρια λίγων.

Αυτό το αποτρέψαμε. Κρατήσαμε τη Δ.Ε.Η., ως δημόσια επιχείρηση και άρα, εντός δημοσίου συμφέροντος και την στηρίξαμε, ώστε να μπορεί να ανταποκριθεί στις οικονομικές υποχρεώσεις του μέλλοντος με μεγαλύτερες δυνατότητες.

Με λίγα λόγια, η κριτική που γίνεται, όσον αφορά τη Δημόσια Επιχείρηση Ηλεκτρισμού, έχουμε την απόλυτη ικανοποίηση ότι την στηρίξαμε και τη διασώσαμε από τα ληστρικά χέρια των προηγουμένων.

Το γεγονός προσαρμογής σε μια συγκεκριμένη δικαστική απόφαση που, με λίγα λόγια, δεν είναι δικό μας σχέδιο, αλλά είναι προσαρμογή σε μια τελεσίδικη δικαστική απόφαση της Ε.Ε., πράγματι, είναι διαφορετικό μεν, από αυτό το καθαυτό ζήτημα της Δ.Ε.Η., δεν παύει, όμως, να δημιουργεί προβλήματα. Προβλήματα που, όμως, έχουν πιο πολύ τοπική και περιφερειακή αναφορά, δηλαδή, αφορούν συγκεκριμένες περιοχές, μεταξύ των οποίων και τη δικιά μου που είναι λιγνιτοπαραγωγική.

Σε αυτήν, λοιπόν, την υποχρεωτική προσαρμογή, εμείς, φροντίσουμε να διασφαλίσουμε δύο σημαντικά πράγματα: Τους εργαζόμενους και τις θέσεις εργασίας τους μαζί με τα δικαιώματά τους, απολύτως και τα δικαιώματα των περιοχών, όσον αφορά τα τέλη που αφορούν αυτές τις περιοχές, δηλαδή, το τέλος λιγνίτη.

Εδώ, θέλω να πω, πως το 1,2 δισεκατομμύρια, ενδεχομένως, να αποδειχθεί πολύ λίγο και θα πρέπει να κάνουμε μια αναπροσαρμογή προς τα πάνω, ώστε, με λίγα λόγια, θα εγγυόμαστε το κατώτερο τίμημα προς τις περιοχές, όσον αφορά το τέλος λιγνίτη.

Αυτό που διέπει και δεν αφορά το συγκεκριμένο νόμο, βέβαια, γιατί αυτό το σχέδιο νόμου έχει υποχρέωση να ρυθμίσει την αποεπένδυση σε δύο συγκεκριμένες περιοχές, έχει όμως την σημασία του, εγώ είμαι υποχρεωμένος να τοποθετηθώ και το κάνω με περισσή αυτοπεποίθηση, είναι το γεγονός της γης. Το γεγονός της στρατηγικής αποκατάστασης της γης, η οποία είναι και παραμένει σε εκκρεμότητα και εμείς είμαστε Κυβέρνηση που είναι υποχρεωμένη να το λύσει, αλλά και της επαναπόδοσης αυτών των αποκατεστημένων εδαφών στις τοπικές κοινωνίες.

Επαναλαμβάνω, δεν είναι άμεση προτεραιότητα και υποχρέωση αυτού του σχεδίου νόμου να ασχοληθεί με αυτό, αλλά είμαστε υποχρεωμένοι, με βάση τις πολιτικές παρακαταθήκες μας να το επιλύσουμε. Σε αυτή την προοπτική θα επιμένουμε και εγώ προσωπικά θα επιμένω μέχρι τέλους, πάρα πολύ.

Υπάρχει ακόμη το γεγονός ότι οι περιοχές Πτολεμαΐδας - Κοζάνης που είναι η πρώτη περιοχή και η μεγαλύτερη που έχει δεχθεί την απομείωση και αποεπένδυση της λιγνιτικής παραγωγής ως πρόβλημα, κλείνοντας μονάδες, εργοστάσια και χάνοντας θέσεις εργασίας στα ορυχεία, έχει πληρώσει δηλαδή το τίμημα, έχουμε την εμπειρία να ζητάμε και να επιμένουμε σε αυτό που μόλις προ είπα, όσον αφορά στην αποκατάσταση και στην επαναπόδοση των εδαφών, ως έδαφος που θα στηρίξουμε τη νέα στρατηγική για την οικονομική ανάπτυξη της περιοχής μας.

Η στρατηγική αποκατάσταση και επαναπόδοση των εδαφών έχει τη σημασία του και για να μπούμε στην περίοδο και να αξιοποιήσουμε τα κονδύλια από το ταμείο διοίκησης- μετάβασης της Ε.Ε., που αφορούν την αλλαγή οικονομικού μοντέλου, το οποίο είναι απαραίτητο για να περάσουμε και σε νέες οικονομίες και κυρίως, σε οικονομίες της γνώσης. Εξακολουθεί να παραμένει στόχος μας, ότι αυτό που, ενδεχομένως, θα χαθεί, θα πρέπει να έχει ένα αναπτυξιακό ισοδύναμο, το οποίο πρέπει με ακρίβεια και μέχρι την Τετάρτη που θα ψηφιστεί το νομοσχέδιο, να το εκφράσουμε, τουλάχιστον σε επίπεδο πλαισίου.

Το δεύτερο που έχει σημασία, με βάση αυτήν την αποεπένδυση και τη δημοπρασία που θα γίνει για αυτές τις μονάδες και αυτό είναι μια πολιτική προσπάθεια που έχουμε υποχρέωση να κάνουμε, νομίζω, ότι πρέπει να συμμετέχουν σε αυτές τις δημοπρασίες και οι τοπικές κοινωνίες, η Περιφέρεια και οι πολίτες, ώστε να έχουν λόγο στο νέο περιβάλλον και στα νέα δεδομένα που δημιουργούνται στις περιοχές μας.

Έχω την αυτοπεποίθηση πως, σε εθνικό επίπεδο, κάναμε αυτό που έπρεπε να κάνουμε με τον καλύτερο δυνατό τρόπο, διασώζοντας το δημόσιο πλούτο και το δημόσιο χώρο και δηλώνω ότι παραμένουμε και παραμένω και εγώ, ενεργοί, όσον αφορά στη στρατηγική αποκατάστασης και επαναπόδοσης των εδαφών και των δικαιωμάτων μιας περιοχής που έχει πληγεί βάναυσα τις τελευταίες δεκαετίες, όπως είναι η περιοχή των λιγνιτικών πεδίων της δυτικής Μακεδονίας και της αξίζει μια καλύτερη μοίρα, στην οποία, δηλώνω παρών. Ευχαριστώ πολύ.

ΝΙΚΟΛΑΟΣ ΣΥΡΜΑΛΕΝΙΟΣ (Προεδρεύων της Επιτροπής): Ευχαριστούμε τον κ. Δημητριάδη. Το λόγο έχει ο κ. Καρράς.

ΓΕΩΡΓΙΟΣ – ΔΗΜΗΤΡΙΟΣ ΚΑΡΡΑΣ: Ευχαριστώ κύριε Πρόεδρε.

Κύριε Πρόεδρε, εάν επιχειρήσουμε μια σύντομη ιστορική αναδρομή, θα διαπιστώσουμε ότι το 1950, όταν δημιουργήθηκε η Δ.Ε.Η., για σκοπό εξηλεκτρισμού της χώρας, δόθηκαν πολλά προνόμια και ήταν δικαιολογημένα τότε. Δόθηκαν φορολογικά προνόμια, δόθηκαν εργασιακά προνόμια και έτσι λοιπόν, «περπάτησε» τις επόμενες δεκαετίες, μέχρις ότου η ένταξη της Ελλάδος στην Ε.Ε., μετέβαλε το καθεστώς και άρχισε η λεγόμενη απελευθέρωση της ενέργειας.

Δυστυχώς όμως, από την πρόχειρη επισκόπηση του συγκεκριμένου νομοσχεδίου, διαπιστώνω ότι εκείνα τα προνόμια που είχε η Δ.Ε.Η. τότε, αποκαθίστανται πλέον σε ιδιώτες. Και για να μην μένει ερώτημα σε τι αναφέρομαι, θα σταθώ σε δύο, τρία σημεία.

Πρώτον, λέει, ότι οι νέοι υπό απόσχιση κλάδοι που θα δημιουργήσουν τις νέες εταιρείες, δεν έχουν καμία ευθύνη για τις υποχρεώσεις της Δ.Ε.Η. του παρελθόντος. Δηλαδή, εγκαταλείπουμε ένα βασικό κανόνα, επί μετασχηματισμού επιχειρήσεων.

Δεύτερον ζήτημα, το οποίο φαίνεται ότι κάτι φοβούνται σε αυτή τη μεταβίβαση είναι ότι ενδεχομένως να δημιουργήσει μια σειρά ευθυνών, αναφέροντας ότι «ενέργειες και αποφάσεις των μελών των Διοικητικών Συμβουλίων της Δ.Ε.Η. και αναφέρομαι στο άρθρο 5 παρ. 4 και των νέων εταιριών, οι οποίες λαμβάνονται στο πλαίσιο των διατάξεων του παρόντος, συνιστούν εκπλήρωση νόμιμης υποχρέωσης αυτών». Ότι λοιπόν αποφασίζουν αυτοί, είναι νόμιμο και καλό.

Σε μια άλλη πλάνη, αν θέλετε να πάμε. Στην Αιτιολογική Έκθεση γίνεται επίκληση δύο αποφάσεων του Ευρωπαϊκού Δικαστηρίου. Δεν ξέρω, εάν τις διάβασαν οι συντάκτες του νόμου. Οι αποφάσεις του Ευρωπαϊκού Δικαστηρίου μιλούν για την ελευθέρωση της αγοράς λιγνίτη. Το ζήτημα της ελευθέρωσης της αγοράς ηλεκτρισμού είναι ένα άλλο ζήτημα, το οποίο δεν θα έπρεπε να είναι σε αυτό το νομοσχέδιο, διότι ήταν θέμα συνολικής στρατηγικής. Η αγορά λιγνίτη λοιπόν, εφόσον το Ευρωπαϊκό Δικαστήριο έχει πει, ότι τουλάχιστον κατά 40% πρέπει να ιδιωτικοποιηθεί, ή να παύσει να υφίσταται, το μονοπωλιακό προνόμιο της Δ.Ε.Η., είναι κάτι ξεχωριστό. Δυστυχώς όμως και εδώ, πρέπει να πω ότι από τα όσα στοιχεία μπορώ να διαπιστώσω, κρύβεται, όχι η μεταβίβαση του 40% της αγοράς λιγνίτη, αλλά των αποθεμάτων λιγνίτη, εάν θέλετε, στις νέες εταιρίες, πέραν δηλαδή της Μελίτης και της Μεγαλόπολης.

Πάμε να πούμε κάτι άλλο. Πάμε στο άρθρο 6, παρ. 2. Θυμηθείτε τι λέει, κύριοι συνάδελφοι. Λέει ότι ο προτιμητέος επενδυτής θα έχει δικαίωμα να συνάψει σύμβαση μίσθωσης με το δημόσιο για το λιγνιτικό πεδίο της Βεύης, περιφερειακής ενότητας της Φλώρινας. Ένα μεγάλο λιγνιτικό πεδίο για το οποίο βέβαια, ποια είναι η ρήτρα διασφάλισης; Μας λέει επάνω, ότι για λόγους δημοσίου συμφέροντος θα γίνει αυτό. Ποια είναι η ρήτρα διασφάλισης; Μας λέει ότι οι όροι της σύμβασης μίσθωσης που θα υπογραφεί με εκείνον, ο οποίος θα πάρει τα δικαιώματα της Μελίτης δεν θα μπορεί να είναι δυσμενέστερη αυτών της τελευταίας υπογραφείσας σύμβασης. Ποιας σύμβασης κύριοι; Της σύμβασης με βιολιγνίτη που την κατήργησε το δημόσιο καταγγέλλοντάς την; Αυτή ήταν η τελευταία. Εγώ τουλάχιστον αυτήν ξέρω. Την οποία κατήγγειλε το δημόσιο και έγινε ένας διαγωνισμός μετά, που δεν μπόρεσε να αποδώσει; Βλέπω, λοιπόν, ότι δίνουμε προνόμια και δεν είναι σαφές πιο είναι το αντίκρισμα.

Μιλάτε για έκθεση, αποτίμηση ανεξάρτητου εκτιμητή, αλλά εδώ, κρύβεται ένα μυστικό. Όταν δίνουμε δικαιώματα εκμετάλλευσης κοιτασμάτων, δίνουμε και αποθέματα. Έχω τα αποθέματα εδώ, όπως έχουν υπολογιστεί. Συνεπώς, αυτά αποτελούν κεφάλαιο. Αυτά ξέρουμε, εάν θα υπολογιστούν για τον καθορισμό του τιμήματος και εάν είναι συμφέρον για το δημόσιο; Και να σας πω και κάτι άλλο; Εφόσον δίνουμε το δικαίωμα και γίνομαι επίμονος σε αυτό το σημείο, κυρία Πρόεδρε, να μισθώσει απευθείας στη Βεύη, γιατί να μην αποτιμήσουμε τα αποθέματα του κοιτάσματος της Βεύης, να συμπληρωθούν στο τίμημα; Δεν έχει, λέει, τους όρους. Δηλαδή, ένα απλό μίσθωμα, το οποίο θα δίδεται και ξέρουμε τώρα ποια είναι τα μισθώματα αυτά.

Πάμε και σε ένα άλλο. Συγχωρήστε με, αλλά θα το ονομάσω προχειρογράφημα το νομοσχέδιο αυτό. Και γιατί το λέω; Ειδικό τέλος δικαιωμάτων έρευνας και εκμετάλλευσης λιγνίτη που αντικαθιστά ένα παλαιότερο. Είναι φόρος ή ανταποδοτικό; Αυτό χρήζει διευκρίνισης, διότι σε λίγο καιρό θα αντιμετωπιστούν πάρα πολλά ζητήματα. Εμφανίζεται ως ανταποδοτικό τέλος, διότι, λέει, επιβάλλεται υπέρ των περιφερειών δυτικής Μακεδονίας. Στο ίδιο κείμενο της διατάξεως, λέτε «επί λιγνιτοφόρων περιοχών, εντός της Ελληνικής Επικράτειας». Εάν αύριο ανοίξουν τα κοιτάσματα της Ελασσόνας, της Δράμας όπου έχουμε και λιγνίτες, θα πληρώνουν αυτοί για την άλλη περιοχή; Τότε θα είναι φόρος. Δεν θα μπορείτε να το διαθέτετε.

Μάλιστα, έχει και κάτι άλλο, το οποίο δημιουργεί ένα κενό. Ενώ στην Αιτιολογική Έκθεση λέει ότι θα πηγαίνουν αυτά και επιτρέψτε μου να σας διαβάσω κυρία Πρόεδρε «για σκοπούς περιβαλλοντικών έργων και μετεγκατάστασης οικισμών των περιφερειακών ενοτήτων Αρκαδίας, Κοζάνης και Φλώρινας». Στο κείμενο του νόμου η υποχρέωση αυτή δεν υπάρχει. Συνεπώς, θα μπορεί να διατίθεται είτε ανταποδοτικό τέλος, είτε φόρος, στον κρατικό προϋπολογισμό και ότι θα αποδίδεται, ενδεχόμενα, στις περιφέρειες δυτικής Μακεδονίας και Πελοποννήσου. Μένουν κενά και για αυτό μίλησα για προχειρογράφημα. Έχει πει ήδη ο κ. Αρβανιτίδης για την αρνητική μας θέση. Ή πρέπει ο νόμος αυτός να αναμορφωθεί και να μπει στις ορθές του διαστάσεις, αν θέλετε να πείτε ότι εκπληρώνεται και η ευρωπαϊκή υποχρέωση, ή θα πρέπει εδώ να συζητάμε επί του μη όντως. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ: Ευχαριστώ κυρία Πρόεδρε.

Κύριε Υπουργέ, κυρίες και κύριοι συνάδελφοι, να πούμε μερικές αλήθειες, γιατί υπάρχει αρκετή παραπληροφόρηση στο κόσμο, ιδιαίτερα στις λιγνιτικές περιοχές, που είναι κυρίως οι νομοί Κοζάνης, Φλώρινας και Αρκαδίας.

Καταρχήν, κλείνει η Δ.Ε.Η.; Όχι βέβαια. Γιατί γυρνούν κάποια ενημερωτικά, τοπικά sites και λένε «τι έχετε να πείτε τώρα που κλείνει η Δ.Ε.Η.;». Δεν κλείνει η Δ.Ε.Η.. «Fakes news» είναι. Παραμένει ενεργώς δραστήρια και κύριος παίκτης στο χώρο της ενέργειας. «Μήπως ιδιωτικοποιείται η Δ.Ε.Η.;». Επίσης, όχι. Αναληθές. Δεν ιδιωτικοποιείται η Δ.Ε.Η.. Παραμένει στο δημόσιο έλεγχο.

Τι προβλέπει το παρόν νομοσχέδιο; Την ιδιωτικοποίηση δύο λιγνιτικών μονάδων, συν μιας άδειας, της Μελίτης και της Μεγαλόπολης. Το βασικό, εάν είναι αντίθετο με όσα πρέσβευε ο ΣΥΡΙΖΑ και ο Αλέξης Τσίπρας που μάλιστα, πανηγυρικά, το καλοκαίρι του 2014, ήμουν και εγώ εκεί, στο Αμύνταιο είχε πει ότι είναι εθνικό έγκλημα και θα το αποτρέψουμε κ.λπ. κ.λπ.;

Είναι αντίθετο. Τότε γιατί το κάνουμε;

Γιατί μεσολάβησε η απόφαση του Ευρωπαϊκού Δικαστηρίου, τέλος του 2016 και οι θεσμοί ενέταξαν και ως υποχρέωση αυτής της χώρας στη δεύτερη αξιολόγηση, πέρυσι τέτοιο καιρό και την αποεπένδυση στους λιγνίτες. Αυτό έγινε. Δεν το κάναμε από μόνοι μας, αυτό το περιορισμένο κακό.

Αντίθετα, τι είχε συμφωνήσει η κυβέρνηση Σαμαρά - Βενιζέλου, Ν.Δ. - ΠΑ.ΣΟ.Κ.; Και μάλιστα, το τονίζω, χωρίς κάποια απόφαση του Ευρωπαϊκού Δικαστηρίου. Αυτό που είχε συμφωνήσει η κυβέρνηση Σαμαρά - Βενιζέλου, Ν.Δ. - ΠΑ.ΣΟ.Κ. εξακολουθεί να το υπερασπίζονται η Ν.Δ. και ΠΑ.ΣΟ.Κ.. Είναι βασικό αυτό για τους πολίτες που μας ακούνε. Τι είχαν ψηφίσει με νόμο, το οποίο δεν το είχαν συμφωνήσει απλώς; Ιδιωτικοποιήσαν τα δίκτυα του ΑΔΜΗΕ.

Είχαν προβλέψει την ιδιωτικοποίηση του ΔΕΣΦΑ. Είχαν κάνει τη μικρή Δ.Ε.Η.. Δηλαδή, είχαν κάνει οριζόντια ιδιωτικοποίηση του 30% της Δ.Ε.Η.. Τι σημαίνει αυτό; Και τους λιγνίτες και το φυσικό αέριο και τα υδροηλεκτρικά εργοστάσια και τα περιουσιακά στοιχεία.

Τα τονίζω όλα αυτά, χωρίς να υπάρχει απόφαση από το Ευρωπαϊκό Δικαστήριο, αλλά εκκρεμούσε και μάλιστα, δεν περιμέναμε ότι θα έχει τέτοια εξέλιξη. Υπήρχε αυτή η αίσθηση.

Αναφορικά με τη Δ.Ε.Η. για να τα λέμε και αυτά, ο σημερινός Αρχηγός της Αξιωματικής Αντιπολίτευσης της Ν.Δ., ο Κυριάκος Μητσοτάκης, πάντοτε κάνει εχθρικές δηλώσεις κατά των εργαζομένων και των συνταξιούχων της Δ.Ε.Η., ότι έχουν πολυτελή ταμεία και δεν πρέπει να παίρνουν τόσα και πρέπει να παίρνει λιγότερα κ.λπ.. Βέβαια, τους είχαν κάνει 12 μειώσεις περίπου. Αντίθετα, εμείς κρατήσαμε και τους μισθούς και τις συντάξεις στα όρια που τους βρήκαμε. Ποιες είναι οι δικές μας επιλογές;

Αναφέρθηκαν και από συναδέλφους, ότι μετά την απόφαση του Ευρωπαϊκού Δικαστηρίου και μετά από απαίτηση των θεσμών στη δεύτερη αξιολόγηση να έχουμε αποεπένδυση και μείωση της παρουσίας του δημόσιου. Παραμένει ο ΑΔΜΗΕ στο δημόσιο; Παραμένει.

Παραμένει η Δ.Ε.Η. στο δημόσιο; Παραμένει. Σώθηκαν τα υδροηλεκτρικά;

Σώθηκαν. Πολύ βασικό. Τι συμφωνήθηκε πέρυσι τέτοιο καιρό στη δεύτερη αξιολόγηση και υλοποιείται με το παρόν νομοσχέδιο; Η αποεπένδυση του 40% του λιγνιτικού δυναμικού.

Τελικά, με το παρόν νομοσχέδιο είναι ακόμα καλύτερη συμφωνία, γιατί βραχυπρόθεσμα κρατάμε το 78% του λιγνιτικού δυναμικού, μεσοπρόθεσμα έως το 2026 το 68% και μακροπρόθεσμα το 65%.Τι πρέπει να διασφαλίσουμε παράλληλα με το μικρό αυτό κακό που το περιορίσαμε όσο γινόταν σε δύο μονάδες;

Την απόλυτη διασφάλιση των εργασιακών σχέσεων που γίνεται για έξι χρόνια και μάλιστα, οι εργαζόμενοι κερδίζουν την αποδέσμευση του εφάπαξ από την αποζημίωση των 15.000 ευρώ. Θα πρέπει, όμως, κύριε Υπουργέ, να το δούμε λεπτομερέστερα και στη συζήτηση της Δευτέρας, ώστε να είμαστε σίγουροι ότι δεν υπάρχει κανένα τέτοιο θέμα και η ευαισθησία όλων σε αυτό το ζήτημα είναι μεγάλη και πρέπει να είμαστε σε επιφυλακή.

Με την ευκαιρία, όπου αναφέρθηκε και ο Ειδικός Αγορητής του Κ.Κ.Ε., ο κ. Καραθανασόπουλος, όντως η κατάσταση με τους εργαζόμενους στους εργολάβους δεν είναι η καλύτερη δυνατή. Είναι πολύ κακή εικόνα, είναι απλήρωτοι, δουλεύουν σε απάνθρωπες συνθήκες και πρέπει να το δούμε και στρατηγικά, γιατί είναι στρατηγική πολιτική της Κυβέρνησής μας η μείωση των εργασιακών σχέσεων μέσω εργολάβων. Όπου μπορούμε οι προσλήψεις, όπως, για παράδειγμα, στα νοσοκομεία, στους δήμους και σε άλλους τομείς να μην μπαίνουν εργολάβοι καθαριότητας, κάτι αντίστοιχο είναι και στη Δ.Ε.Η., έχουν μπει πολύ εργολάβοι και αυτό είναι σε βάρος των εργασιακών σχέσεων.

Να διασφαλίσουμε, λοιπόν, τις εργασιακές σχέσεις, τις περιβαλλοντικές υποχρεώσεις των ιδιωτών που αναφέρεται ότι θα δεσμεύονται από τη νομοθεσία.

Επίσης, αναφέρεται ότι συνεχίζονται όλες οι συμβάσεις για τις τηλεθερμάνσεις, ίσως θα πρέπει να αναφερθούν και ρητά, όπως και άλλα επιμέρους. Αυτά που αναφέρθηκαν και είναι πολύ σημαντικά, όπως είναι η επαναπόδοση και η αποκατάσταση των εδαφών.

Κλείνω, αναφερόμενος στον τοπικό πόρο ανάπτυξης που θεσπίσθηκε με το άρθρο 20 του ν. 2446/1996 και τότε ήταν το 0,4% του κύκλου των εργασιών της Δ.Ε.Η. και κατόπιν έγινε 0,5%. Τώρα με την αλλαγή που γίνεται καταργείται και αντικαθίσταται από το 1,2 ευρώ ανά MWh. Εκεί, όπως ειπώθηκε και από άλλους συναδέλφους, θα πρέπει να διασφαλίσουν ότι δεν θα πρέπει να πέσουμε κάτω από αυτό που απέδιδε η Δ.Ε.Η., με το 0,5% του κύκλου των εργασιών. Υπάρχουν εκτιμήσεις και εκτιμήσεις, κύριε Υπουργέ. Θα πρέπει να κάνουμε στη λεπτομέρεια τους, θα πρέπει να είμαστε σίγουροι ότι δεν υπάρχουν χαμένοι από αυτή την αλλαγή.

Αντίθετα, μπορεί και πρέπει να βγει κερδισμένη η περιοχή και υπενθυμίζω ότι υπάρχουν σχετικές προτάσεις, όπως του δικτύου των ενεργειακών δήμων για διάθεση των αδιάθετων δικαιωμάτων από πλειστηριασμός του διοξειδίου του άνθρακα. Εκεί υπάρχουν κονδύλια που μπορούν να διατεθούν στην περιοχή και να ενισχύσουν και το 1,2 ευρώ ανά MWh. Αυτό, πρέπει να αυξηθεί, είναι ένα σημείο μηδέν για την περιοχή και είναι ένα βασικό χρηματοδοτικό εργαλείο για τη μετάβαση στην μεταλιγνιτική περίοδο.

Επίσης, θα ήθελα να δώσω μια απάντηση στα πολλά που είπε ο κ. Σκρέκας, όπως, ότι έπεσε 80% η χρηματιστηριακή αξία, αλλά και επί Ν.Δ. έπεσε στο 50%. Είναι ένα δύσκολο θέμα, όμως, κυρία Πρόεδρε, η Κυβέρνηση μας περιορίζει σημαντικά το κακό, το οποίο χωρίς υποχρέωση του Ευρωπαϊκού Δικαστηρίου επί Ν.Δ. ήταν πολύ πιο «απλωμένο» και πιο πολύ σε βάρος του δημόσιου χαρακτήρα της Δ.Ε.Η..

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σταθάκης.

ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας): Αγαπητές και αγαπητοί συνάδελφοι, σήμερα συζητάμε ένα νομοσχέδιο, του οποίου το ιστορικό είναι πολύ σαφές και πολύ συγκεκριμένο. Όμως, μετά, θα προσπαθήσω να απαντήσω στα γενικά θέματα που τέθηκαν. Απορώ, παρόλα αυτά, με το βάρος που φέρει η Ν.Δ. να μιλάει περί ηθικής στο συγκεκριμένο τομέα.

Να θυμίσω ότι το σύνολο των μέτρων που πήρε η Ν.Δ. και η κυβέρνηση Σαμαρά – Βενιζέλου, δεν είχαν ποτέ τεθεί ούτε κατά υπόνοια στην κρίση των Ελλήνων πολιτών.

Να σας υπενθυμίσω ότι στις εκλογές είχαν αντιμνημονιακή ρητορεία, όταν έγιναν κυβέρνηση και προφανώς, ο χειρισμός όλου του μεγάλου θέματος της Δ.Ε.Η. και άλλων, δεν είχαν καμία ηθική βάση σε σχέση με τα προεκλογικά. Αντίθετα, εμείς ήμασταν απόλυτα ειλικρινείς και ασκήσαμε δριμεία κριτική στο πρόγραμμα της «μικρής» Δ.Ε.Η. και στις ιδιωτικοποιήσεις του συνόλου στον ενεργειακό κλάδο στην εποχή και ταυτόχρονα, τις δεσμεύσεις της χώρας στη νέα συμφωνία του 2015, που περιλαμβάνει με σαφήνεια όλες μας τις δεσμεύσεις απέναντι στην εξυπηρέτηση του χρέους, καθώς και θέματα που έχουν να κάνουμε τον ενεργειακού τομέα.

Όλα αυτά καθιστούν στην κρίση των Ελλήνων πολιτών στα τέλη του 2015, με μεγάλο πολιτικό κόστος, καθώς είχαμε χάσει το 1/3 της Κοινοβουλευτικής Ομάδας κ.λπ..

Άρα, όλη αυτή η συζήτηση περί ηθικοκεντρικής ιδέας ότι η Ν.Δ. κ.λπ. υπάρχει μια ηθική αναντιστοιχία, απορώ πώς έχει το θράσος να το θέτει.

Επαναλαμβάνω ότι Κυβέρνησή μας εξελέγη, έκανε μια συμφωνία, ξανά έθεσε τη συμφωνία στην κρίση του ελληνικού λαού και αυτή τη συμφωνία εφαρμόζουν το 2015 – 2018.

Δεύτερον, όντως, ακυρώσαμε τις τρεις βασικές ιδιωτικοποιήσεις που έκανε η Ν.Δ. στον ενεργειακό τομέα.

Να σας θυμίσω ότι ακυρώσαμε την ιδιωτικοποίηση του ΑΔΜΗΕ. Φτιάξαμε ένα νέο σχέδιο, πέρασε από τους θεσμούς -άρα, η ιδέα ότι δεν διαπραγματευόμαστε τίποτα και ποτέ, μάλλον έχει κάποια κενό- προχώρησε μια, αντιστράφηκε, ο ΑΔΜΗΕ έμεινε με το 51% στο δημόσιο έλεγχο, βρέθηκε στρατηγικός επενδυτής με υψηλό τίμημα και έχουμε μια εταιρεία, η οποία ανταποκρίθηκε στο γεγονός ότι πρέπει να πληρωθεί ένα ποσό έναντι του χρέους και ταυτόχρονα, διατήρησαν μια εταιρεία με δημόσιο έλεγχο, αλλά ταυτόχρονα, με πολύ σημαντικό στρατηγικό επενδυτή.

Να ζητήσουμε συγνώμη από την κυβέρνηση Σαμαρά-Βενιζέλου που ακυρώσαμε το ΔΕΣΦΑ, την περίφημη επένδυση 400 εκατομμυρίων με μία Αζερική εταιρεία 18 μήνες πριν; Η κυβέρνησή μας που ήταν ιδεοληπτική, που έδιωχνε τις ξένες επενδύσεις, που είχε καταστροφική εμμονή στον κρατισμό και ούτω καθεξής; 18 μήνες μετά το τίμημα ανέβηκε στα 535 εκατομμύρια -δεν θα έλεγα μικρή διαφορά- στο διαγωνισμό συμμετείχαν δύο ευρωπαϊκές συμπράξεις και τον κέρδισε μία με μεγάλες στρατηγικές επενδύσεις στην περιοχή και τρίτον, η συμφωνία των μετόχων δίνει στο δημόσιο, στο 34%, ενισχυμένα δικαιώματα βέτο στο σύνολο των σημαντικών θεμάτων τον πρόεδρο της εταιρείας και άλλα πολλά.

Συνεπώς, η Ν.Δ. καθώς μας εγκαλεί ότι καταστρέψαμε το καταπληκτικό έργο της κυβέρνησης Σαμαρά, τώρα πλέον δεν τα κρίνουμε θεωρητικά, τα κρίνουμε εκ του αποτελέσματος και σήμερα είναι το τρίτο νομοσχέδιο, το οποίο αφορά μια κύρωση του σχεδίου της Ν.Δ. που ήταν η μικρή Δ.Ε.Η., η οποία δεν ήταν και τόσο μικρή. Οριζόντια 25% με 30% πιο πολλά υδροηλεκτρικά -κοντά στο 30%- 30% του πελατολογίου, ΝΟΜΕ και ούτω καθεξής και στο πίσω μέρος και ιδιωτικοποίηση του 17% της Δ.Ε.Η. και του ΑΔΜΗΕ και ούτω καθεξής. Άρα, αυτό το σχέδιο που ακυρώθηκε ευθέως, έρχεται τώρα η Ν.Δ. και μας λέει «εσείς καταστρέφετε τη Δ.Ε.Η.»

Επαναλαμβάνω, θα απαντήσω ένα προς ένα στα επιχειρήματα που τέθηκαν, πώς καταστρέψαμε τη Δ.Ε.Η., στηριζόμενοι στα δεδομένα, όπως έχουν. Καταστρέψαμε τη Δ.Ε.Η., πρώτον, γιατί δεν πληρώθηκε το 51% του δημοσίου που κρατήσαμε στον ΔΜΗΕ δεν πληρώθηκε στη Δ.Ε.Η. στην οποία Δ.Ε.Η. το 51% παραμένει υπό δημόσιο έλεγχο, αυτή τη λογιστική απάτη, την οποία επαναφέρει συνεχώς η Νέα Δημοκρατία. Επαναλαμβάνω το δημόσιο παραμένει σε δύο εταιρείες, μητρική και θυγατρική 51% και η κριτική της Νέας Δημοκρατίας είναι η μη πληρωμή του ίδιου μετόχου κατά τη συναλλαγή ανάμεσα σε αυτές τις δύο εταιρείες, ενώ αντίθετα και σωστά αποζημιώθηκε ο ιδιώτης που είναι μέτοχος στην ΔΕΗ για αυτή την ανταλλαγή. Επαναλαμβάνω, αυτή τη λογιστική απάτη, την οποία συντηρεί τη Ν.Δ., μάλλον πρέπει να την ξανακοιτάξει, διότι δεν είναι αυτή η αιτία της απομείωσης οποιασδήποτε αξίας της Δ.Ε.Η..

Δεύτερον, υπάρχει μια δριμεία κριτική ότι η αύξηση των ληξιπρόθεσμων οφειλών προς τη Δ.Ε.Η. είναι αποτέλεσμα του κινήματος «δεν πληρώνω». Τα στοιχεία και η ανάλυση των δεδομένων των ληξιπρόθεσμων οφειλών της Δ.Ε.Η., υποκρύπτει μια πολύ συστηματική και μεθοδική ανάλυση, η πρώτη και βασική αιτία, τα 700 εκατ., είναι από εταιρείες, δραστηριότητες και επιχειρήσεις που έκλεισαν στη διάρκεια της κατάρρευσης του 25% του ΑΕΠ της χώρας. Άρα, το ένα κομμάτι, το ένα τρίτο των χρεών, έχουν αυτή τη δομή. Το ένα τρίτο των χρεών περιλαμβάνει και πολλούς στρατηγικούς κακοπληρωτές. Έχει γίνει μεγάλη προσπάθεια να μπει σε μία τάξη. Αναφέρομαι σε επιχειρήσεις που είναι σε λειτουργία, οι οποίες άφησαν τα χρέη και αυξήθηκαν και η δουλειά της Δ.Ε.Η. είναι πλέον να δει ποια από αυτά είναι λογικό που αυξήθηκαν και ποια από αυτά είναι αποτέλεσμα κακοπληρωτή και το τρίτο κομμάτι, είναι όλο το κοινωνικό κομμάτι συν τα νοικοκυριά, τα οποία με διάφορους τρόπους έχει φτιαχτεί το σύστημα ρυθμίσεων, προκειμένου να διευκολύνει την αντικειμενική δυσκολία των νοικοκυριών στο θέμα αυτό.

Άρα και η ιδέα ότι ξαφνικά αυξήθηκαν τα χρέη εξαιτίας του κινήματος «δεν πληρώνω» όχι εξαιτίας της κρίσης και όχι εξαιτίας ενός κομματιού που πρέπει να εντοπιστεί, που είναι οι στρατηγικοί κακοπληρωτές, απέχει πολύ επίσης από την πραγματικότητα.

Το τρίτο είναι τα χρηματοοικονομικά της Δ.Ε.Η.. Υπενθυμίζω ότι σε αντίθεση με ό,τι γινόταν στο παρελθόν η Δ.Ε.Η. υπερχρεώθηκε –το υπογραμμίζω αυτό- πριν από το 2015. Προσπάθησε να επιλύσει προβλήματα επί των προηγούμενων κυβερνήσεων με τα περίφημα ομολογιακά δάνεια για τα οποία μας εγκαλεί τώρα η Ν.Δ., τα απότομα 500 εκατομμύρια ευρώ ομόλογα τριετίας και ούτω καθεξής. Θα σταθώ και παρακάτω σε αυτό.

Αντίθετα, η κυβέρνησή μας προσπάθησε να στηρίξει τη Δ.Ε.Η. σε όλα τα επίπεδα. Πρώτον, αποπληρώσαμε τα ΥΚΩ που δεν πλήρωνε η προηγούμενη κυβέρνηση. Αυτά δεν ήταν λίγα, ήταν κοντά στα 500 εκατομμύρια ευρώ. Υπογράψαμε συμβάσεις του δημοσίου με τη Δ.Ε.Η., δίνοντας ένα μεγάλο χρηματοοικονομικό όφελος στη Δ.Ε.Η., περίπου 300 εκατ. που μαζί με τα έσοδα των ΑΔΜΗΕ και όλα τα άλλα, δημιούργησε μία τεράστια οικονομική ρευστότητα πάνω από 1 δισ. -1,2 δισ.- με το οποίο αποτελεί τη στέρεα βάση και για την αναδιάρθρωση των δανείων της και για την προσπάθεια να εξορθολογιστεί όλο το δανειακό βάρος της Δ.Ε.Η.. Άρα, απέχει πολύ η ιδέα ότι η παρούσα κυβέρνηση δεν στήριξε έμπρακτα τη Δ.Ε.Η., προκειμένου να επιλύσει ένα χρηματοοικονομικό πρόβλημα, το οποίο επαναλαμβάνω ήταν προϊόν προηγούμενων ρυθμίσεων, μάλλον ανορθολογικών.

Και μπαίνω τώρα στην κριτική που έγινε από τη Ν.Δ. για τη σημερινή κατάσταση. Υπενθυμίζω ότι με το παρόν νομοσχέδιο κινηθήκαμε αυστηρά στο πλαίσιο της απόφασης του Ευρωπαϊκού Δικαστηρίου. Δεν ανοίξαμε κανένα άλλο θέμα διαπραγμάτευσης. Άρα, το ερώτημα είναι, πουλάει τις καλύτερες μονάδες; Ερώτημα πρώτο. Κατ’ αρχάς, να ξεκαθαρίσουμε ότι δεν πουλάει καμία υδροηλεκτρική, που αυτές είναι οι καλύτερες μονάδες, από άποψη απόδοσης εννοώ στη Δ.Ε.Η. και αποτελούν και τη βάση της κερδοφορίας τους.

Δεύτερον, δεν πουλάει τις μονάδες φυσικού αερίου με προεξέχουσα τη Μεγαλόπολη V που αποτελούν επίσης εξαιρετικά αποδοτικές μονάδες και θα επανέλθω σε αυτό. Πουλάει 2 μονάδες λιγνίτη στη Μεγαλόπολη, η μία εκ των οποίων όμως έχει σύντομη διάρκεια ζωής μέχρι το 2025 και μία στο Μελίτη που έχει μεγαλύτερη διάρκεια μαζί με την άδεια. Τι μένει όμως συγκριτικά στην νέα ΔΕΗ; Μένει ο Άγιος Δημήτριος όπου αυξάνεται η ανταγωνιστικότητα όλων των μονάδων του Αγίου Δημητρίου, μετά την περιβαλλοντική αναβάθμιση και η Πτολεμαΐδα V, η οποία με την ολοκλήρωση της σε δύο χρόνια, θα αποτελεί με διαφορά, την καλύτερη λιγνιτική μονάδα από όλες.

Συνεπώς, το μείγμα βλέποντάς το μεσοσταθμικά, ακριβώς με όλη την περίοδο που εξετάζουμε, μέχρι αρχές της δεκαετίας του 2030, η ΔΕΗ διατηρεί μια ισοδυναμία αν όχι πλεονέκτημα στη σύνθεση των μονάδων συγκεκριμένα επαναλαμβάνω του λιγνίτη.

Δεύτερη κριτική. Υποβαθμίζεται η Μεγαλόπολη, εξαιτίας των ορίων που τίθενται στη λειτουργία της. Λοιπόν, τώρα πρέπει να ανοίξω το στόμα μου γι’ αυτές τις περίφημες επενδύσεις επί Ν.Δ. και τη λειτουργία της Δ.Ε.Η.

Η Δ.Ε.Η. φτιάχνει μια ολοκαίνουργια μονάδα, τη Μεγαλόπολη V πριν από 5 χρόνια. Δεν μπορεί να τη χρησιμοποιήσει γιατί έχει έλλειμμα το δίκτυο. Το δίκτυο ανήκει στον ΑΔΜΗΕ που ανήκε επίσης στη ΔΕΗ 100% τότε. Συνεπώς, έχουμε τη Δ.Ε.Η. και τις κυβερνητικές διοικήσεις που έβαζαν οι τότε κυβερνήσεις και φτιάχνει μία ολοκαίνουργια μονάδα, χωρίς να έχει δίκτυο φτιάξει κατ’ αναλογία για να μπορεί να λειτουργήσει η μονάδα.

Το αποτέλεσμα είναι ότι η μονάδα μένει σε δοκιμαστική λειτουργία μέχρι σήμερα. Δεν δουλεύει φουλ η μονάδα της Μεγαλόπολης, είναι ακόμα σε δοκιμαστική λειτουργία γιατί δεν μπορεί να παράξει και να δώσει στο δίκτυο γιατί δεν υπάρχει δίκτυο να το απορροφήσει.

Άρα, το στάτους κβο που υπάρχει σήμερα δεν μπορεί να αλλάξει, διότι όντως μετά δεν θα έπαιρνε κανείς τις λιγνιτικές μονάδες. Άρα, ένα χρόνο, μέχρι το 2019, δηλαδή που θα λειτουργήσει το νέο δίκτυο, άρα θα μπορεί να μπει η μονάδα στο μέγιστο, αναγκαστικά πληρώνουμε το κόστος των περίφημων σχεδιασμών των διαδοχικών κυβερνήσεων που έκαναν πανάκριβες μονάδες, χωρίς να σχεδιάζουν καθόλου την υποδομή. Δεν ξέρω γιατί, αλλά νομίζω ότι είναι προπύργιο του τρόπου με τον οποίο λειτουργούσαν οι προηγούμενες διοικήσεις και η πολιτική τους γύρω από αυτά.

Συνεπώς, η κριτική αυτή είναι από προβληματική εξίσου έως ακατανόητη. Δεν βάζουμε εμείς την Μεγαλόπολη σε δοκιμαστική, είναι χρόνια, από ιδρύσεώς της διότι δεν αναπτύχθηκε το δίκτυο, το οποίο επαναλαμβάνω ότι τα τελευταία δύο χρόνια έχει επιταχυνθεί το έργο, το φέραμε από το 20 στο 19 για να τελειώσει το νέο δίκτυο της Πελοποννήσου, το οποίο θα λύσει το πρόβλημα και θα επιτρέπει μονάδα να μπει κανονικά.

Την ίδια ανασφάλεια αισθάνομαι από την κριτική της Ν.Δ., για τις περιβαλλοντικές μελέτες. Προπύργιο περιβαλλοντικών αδειοδοτήσεων. Αν σας φέρω το ιστορικό των περιβαλλοντικών αδειοδοτήσεων επί Ν.Δ. και προηγούμενων κυβερνήσεων ΠΑ.ΣΟ.Κ., θα το χρησιμοποιήσουμε ως πρότυπο περιβαλλοντικής αδειοδότησης. Στα 4, λοιπόν, αυτά χρόνια κάναμε όλα αυτά που είπε ο κ. Σκρέκας, ο οποίος τα απαρίθμησε.

Επιταχύναμε, λοιπόν και άρα, ο νομοθέτης έρχεται να δημιουργήσει τις προϋποθέσεις να υπάρχει ασφάλεια και στο θέμα αυτό της περιβαλλοντικής αδειοδότησης, όπως έχουν τεθεί από το Υπουργείο προς τις Δ.Ε.Η. και για τις συγκεκριμένες μονάδες και για τις άλλες μονάδες της Δ.Ε.Η.. Επαναλαμβάνω ότι είμαστε ενήμεροι ότι θα υπάρξει πλήρης επίλυση και του θέματος αυτού.

Το επόμενο σημείο αφορά τους εργαζόμενους και τις συλλογικές διαπραγματεύσεις και τον τρόπο που ενσωματώνονται στο νομοσχέδιο. Το νομοσχέδιο είναι απόλυτα σαφές. Οι συλλογικές συμβάσεις, όπως γίνονται από την ΓΕΝΟΠ - Δ.Ε.Η., με τη διοίκηση της εταιρίας, μεταφέρονται αυτούσιες στις νέες μονάδες. Δεν υπάρχει η παραμικρή παρερμηνεία επ’ αυτού. Δεύτερον, αυτό που συχνά γίνεται ένα «μπέρδεμα», είναι για τον εσωτερικό κανονισμό. Δεν μεταφέρεται αυτούσιος ο εσωτερικός κανονισμός της Δ.Ε.Η. στις νέες μονάδες, γιατί δεν γίνεται να μεταφερθεί. Ο εσωτερικός κανονισμός της Δ.Ε.Η. καλύπτει το σύνολο της Δ.Ε.Η. με όλες τις κατηγορίες μονάδων. Δεν γινόταν αυτό. Και στον ΑΔΜΗΕ το ίδιο κάναμε. Μεταφέρθηκαν οι συλλογικές συμβάσεις με νέο εσωτερικό κανονισμό, προσαρμοσμένο στην λειτουργία του ΑΔΜΗΕ, ως αυτόνομη εταιρεία. Συνεπώς, το ίδιο θα γίνει και εδώ. Ο νέος εσωτερικός κανονισμός θα φτιαχτεί, θα είναι προσαρμοσμένος στη λειτουργία αυτών των μονάδων, συγκεκριμένα γιατί, όπως ξέρετε, είναι επιχειρησιακός ο εσωτερικός κανονισμός. Τα εργασιακά δικαιώματα είναι πλήρως κατοχυρωμένα.

Εννοείται ότι πρέπει να υπογράψει συλλογική σύμβαση για να μεταφερθεί η Δ.Ε.Η., η διοίκηση και η ΓΕΝΟΠ - Δ.Ε.Η. και πρέπει να το κάνουν σύντομα. Αυτό πρέπει να είναι σαφές σε όλες τις πλευρές ότι η ολοκλήρωση της υπογραφής της συλλογικής σύμβασης πρέπει να γίνει τώρα. Δεν έγινε μέχρι τέλος Φεβρουαρίου, έχουν γίνει συνεννοήσεις για να δούμε ποιες είναι οι αποστάσεις, είναι κοντά, δεν επιδέχεται ότι θα πάμε σε μια κατάσταση όπου δεν θα έχει υπογραφεί συλλογική σύμβαση για να μεταφερθεί.

Συμμερίζομαι απόλυτα και είναι δίκαιη κριτική, τα διαφορετικά καθεστώτα λειτουργίας εργασιακών σχέσεων. Εμείς μεταφέρουμε, όπως είναι και το σύνολο, 8μηνίτες ή οτιδήποτε άλλο θα ενταχθεί στις νέες μονάδες, ακριβώς κατ' αναλογία. Εμείς θα θέλαμε και δουλεύουμε προς αυτή την κατεύθυνση, να μην υπάρχουν πολλά καθεστώτα εργασίας ει δυνατόν. Επ’ αυτού συμφωνούμε και θέλουμε να δούμε βελτιώσεις στον τομέα αυτόν, βήμα προς βήμα.

Για τη δυνατότητα να υπάρξει υπερεκμετάλλευση των ορυχείων από τον νέο ιδιώτη, υπενθυμίζω ότι θα υπάρξει εξ ορισμού, αδειοδοτείται αυτό το σύστημα, η τεχνική μελέτη που λέει πως θα κάνει την αξιοποίηση και αυτή εγκρίνεται από το Υπουργείο. Άρα, είναι προστατευμένα τα ορυχεία από κάθε προσπάθεια να υπάρξει υπερεκμετάλλευση σε συντομότερο χρονικό διάστημα με καταστροφικές συνέπειες, διότι η αναλυτική τεχνική μελέτη και οι διαδοχικές μορφές που παίρνουν αυτές αποτελούν αποκλειστική αρμοδιότητά του Υπουργείου και θα ισχύουν φυσικά και στην περίπτωση των νέων μονάδων.

Δέχομαι απολύτως τις παρατηρήσεις, εμείς θα εγγυηθούμε ότι το λιγνιτικό τέλος θα είναι ισοδύναμο. Έχουμε χώρο για συζήτηση, είμαστε ανοιχτοί σε οποιονδήποτε και την παραμικρή αμφιβολία για τα εργασιακά δικαιώματα, να φέρουμε βελτιωτική, αν και ο νόμος είναι απόλυτα σαφής, δεν επιδέχεται καμία παρερμηνεία. Ο κανονισμός εργασίας είναι η κείμενη νομοθεσία, ρυθμίζει τον τρόπο λειτουργίας, δεν ρυθμίζεται από όλα τα άλλα θέματα που ρυθμίζει η συλλογική σύμβαση εργασίας και πρέπει να είμαστε απόλυτα καθαροί.

Θα ξεκαθαρίσω το θέμα, ποιοι είναι μόνιμοι και ποιοι είναι έκτακτοι στις νέες μονάδες. Η συντριπτική πλειοψηφία είναι μόνιμοι, 1.220 στην Μεγαλόπολη και 300 με 8μηνες συμβάσεις, 260 στη Φλώρινα και 30 έκτακτοι. Άρα, η κεντρική ιδέα παραμένει, ότι ο κύριος όγκος θα αφορά το καθεστώς των μόνιμων, οι οποίοι θα μεταφερθούν. Ποιος αποφασίζει για αυτό και με τι κριτήρια; Προφανώς, η Δ.Ε.Η. για να γίνουν λειτουργικές οι μονάδες δεν μπορούσε να το αποφασίσει κάποιος άλλος. Είναι όμως πράξη, η οποία θα συνοδεύει την απόσχιση των μονάδων. Η απόσχιση των μονάδων θα γίνει με εργαζόμενους με ονοματεπώνυμο.

Δηλαδή, αυστηρή ανάλυση των εργαζομένων, οι οποίοι μεταφέρονται στη διαδικασία αυτή με πλήρη διασφάλιση των εργασιακών δικαιωμάτων τους. Μεταφέρονται και όλες οι υποχρεώσεις που έχουν αυτές μονάδες σε άλλες τοπικές δεσμεύσεις. Τηλεθέρμανση και άλλες τοπικές δεσμεύσεις που έχουν μονάδες θα μεταφέρονται αυτούσια και αυτές οι δεσμεύσεις. Αν υπάρχει η παραμικρή επιφύλαξη, να γίνει πιο σαφές στο νόμο. Άρα, έχουμε χώρο τη Δευτέρα να το διευκρινίσουμε.

Τούτου δοθέντος, θα ήθελα να πω ότι είναι μια ακόμη «πετυχημένη» - απευθύνομαι στη Ν.Δ. - η τρίτη κατά σειρά κύρωση, που κάναμε στις περίφημες ιδιωτικοποιήσεις. Δεν θα ζητήσουμε συγνώμη από τον κ. Σαμαρά, ούτε από τα σχέδιά σας. Μην ανησυχείτε για το λαό, ο λαός ξέρει, αυτός μας επισκέφτηκε και την πρώτη και δεύτερη και την τρίτη φορά. Με το λαό έχουμε ανοιχτή σχέση, όπως ξέρετε. Τη μια μέρα πάρθηκε η απόφαση στις Βρυξέλλες από το Ευρωπαϊκό Δικαστήριο και από την Digicom, την επόμενη μέρα πήγαμε στην Κοζάνη.

Είμαστε ανοιχτοί, ο διάλογος είναι δεδομένος, όλα τα θέματα έχουν τεθεί από την πρώτη μέρα, τα γνωρίζουν όλοι οι φορείς και αύριο, θα δείτε στη συζήτηση που θα έρθουν φορείς μπορεί να έχουν σεβαστές διαφορετικές απόψεις, αλλά ο διάλογος είναι καθαρός, ανοιχτός, έντιμος και μπορούμε να υπερασπιστούμε το έργο μας, εκ του αποτελέσματος, απέναντι στα δραματικά και μη εγκεκριμένα ποτέ από εκλογές σχέδια της Ν.Δ., τα οποία ευτυχώς για εμάς και για τους πολίτες ακυρώθηκαν όπως έπρεπε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Σας ευχαριστώ όλους. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ Δημητριάδης Δημήτριος, Δρίτσας Θεόδωρος, Θεοφύλακτος Ιωάννης, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Παπαδόπουλος Νικόλαος, Αντωνίου Χρήστος, Σπαρτινός Κωνσταντίνος, Συρμαλένιος Νικόλαος, Κασαπίδης Γεώργιος, Βλάσης Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Παναγιώταρος Ηλίας, Σαχινίδης Ιωάννης, Καραθανασόπουλος Νικόλαος, Βαρδαλής Αθανάσιος και Γεωργιάδης Μάριος.

Τέλος και περί ώρα 14.15΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**